
Nota introductòria 



Aquest text vol ser una petita explicació de per què des del 
Col•lectiu Negres Tempestes, juntament amb altres col•lectius i 
individualitats, hem volgut reeditar el llibre que tens a les mans. 

Ja fa uns quants anys que diferents persones i col•lectius 
hem recollit el testimoni de grups com Ikària, la FACC 
(Federació Anarcocomunista Catalana) o Recerca Autònoma 
pel que respecta a l'alliberament nacional des d'un punt de 
vista llibertari i, per tant, contrari a tot procés emancipador 
que passi per la creació d'un nou estat i en el qual la peça bà- 
sica no sigui l'individu. A la ciutat de Barcelona i comarques 
properes, el punt de trobada de totes nosaltres ha estat l'ano- 
menat Bloc Negre de la manifestació de la tarda de l'onze de 
setembre. Diferents col•lectius com Acció Autònoma (Terrassa), 
Catarko (el Prat) i Negres Tempestes (Barcelona) i individuali- 
tats han donat continuïtat i contingut a un bloc que fins ales- 
hores s'organitzava de manera gairebé espontània. 

Des del col•lectiu Negres Tempestes entenem, però, que 
amb la realització d'aquest Bloc Negre no n'hi ha prou per es- 
tendre el debat i per trencar amb tots el tòpics i el dogmes que 
arrossega l'anarquisme pel que fa a l'opressió que els estats 
exerceixen per tal d'homogeneïtzar els seus territoris. El Bloc 
Negre no és més que una de les eines per donar a conèixer la 
nostra visió del que entenem per alliberament nacional. Dins 
d'aquest conjunt d'eines hi incloem la publicació de la revista 
La Rosa dels Vents. Publicació de la qual participem alguns d'a- 
quests col•lectius i individualitats i que esperem que esdevingui 

un dels referents per a tots i totes les qui pensem que l'allibe- 
rament dels pobles encaixa perfectament en l'anarquisme. 

La reedició de llibre Anarquisme i alliberament nacional 
també l'entenem com una altra eina per al debat per diferents 
raons. Perquè hem constatat durant les nostres activitats que 
realment hi ha interès per aconseguir algun exemplar del llibre 
i, principalment, perquè suposa un dels comptats assaigs que 
d'una manera extensa tracta d'explicar des del moviment anar- 
quista dels Països Catalans l'alliberament nacional des d'una 
perspectiva llibertària. 

No es tracta, per tant, de la reedició d'una mena de bíblia del 
moviment anarcoindependentista. No participem en la reedició 
d'aquest llibre amb la finalitat que sigui «el referent», sinó com 
una eina més per al debat com ho són el Bloc Negre, la revista 
La Rosa dels Vents i totes les activitats que portem a terme. 

Encara que a la reedició s'hi ha afegit material actual (ma- 
nifests dels últims blocs negres, articles...), queda pendent per 
a una possible segona reedició una part que segur que molts 
lectors i lectores hi trobeu a faltar: una actualització del llibre, 
una explicació de quines són les nostres visions de la situació 
actual als països catalans i al món, etc. Esperem que la reedició 
d'aquest llibre també serveixi per encetar aquesta tasca que ens 
queda pendent. 



Introducció 



Salut i bona lectura! 



Col•lectiu Negres Tempestes 

www.negrestempestes.org 



Arran de la situació del moviment llibertari a l'any 1979 en el 
nostre país, un grup de gent provinent de distints àmbits de 
lluita (antirepressius, d'ateneus, antimilitaristes, estudiantils, 
ecologistes), crèiem en la necessitat d'iniciar una discussió teò- 
rica en forma de grup de debat, intentant d'analitzar la situa- 
ció actual de la societat capitalista, i la del moviment llibertari, 
per tal de replantejar-nos les noves estratègies de lluita contra 
el sistema, i a elles afegir-hi una part important en el front de 
lluita, la part nacional pròpia, vista com un revulsiu a l'ade- 
quació de fronteres i administracions estatistes, o com una 
contestació a la uniformització autoritària de l'Estat; i com una 
contínua sublevació contra els desequilibris definitoris i iden- 
tificadors del propi sistema. 

L'any 1978 esclatà la crisis en el llavors pujant moviment 
llibertari després de la mort del dictador Franco a l'any 1975. 
Una crisi centrada en l'anarcosindicalisme de la CNT 
d'Espanya, però que podia estendre's a la resta d'àmbits d'acció 
llibertaris i ciutadans, culturals, ecologistes, antimilitaristes... 

Aquesta realitat objectiva ens féu pensar en el replantejament 
de les tàctiques emprades, així com de les ideologies que en 
donen vida. Recollir el bagatge històrico-ideològic del movi- 
ment llibertari estatal espanyol i nacional català i aprofitar-ne el 
que fos aprofitable; recollir altres experiències actuals internacio- 
nals, tant de funcionament i acció, com d'ideologies, i replante- 
jar noves alternatives. Es en aquest punt on conflueixen les idees 
llibertàries històriques amb les idees sobre l'alliberament nació- 

nal i l'independentisme, entès aquest darrer de forma allibera- 
dora i antiautoritària tal com aclarirem en aquest estudi. De 
totes formes, el debat fonamental per les gents del nostre país 
queda apuntat, i no només amb les planes d'aquest llibre, sinó 
amb la lluita quotidiana durant quatre anys de discussió. 

Durant el temps de treball com a grup de debat no s'ha obli- 
dat una incipient però continuada acció de divulgació del pen- 
sament llibertari, amb perspectives del nostre àmbit nacional i 
sempre rebutjant l'autoritarisme estatista renovat. Edició d'oc- 
tavetes, cartells, adhesius, pintades, en forma d'acció divulga- 
dora directa; participació en debats sobre el tema en les ràdios 
lliures, ateneus i a alguna facultat universitària, així com també 
a actes independentistes com l'Onze de setembre, manifesta- 
cions antirepressives, ecologistes, on hem aportat el nostre po- 
sicionament, cosa que per a nosaltres ha alleugerit el pes de la 
necessitat d'un inici de debat intern en el moviment llibertari 
nacional català i estatal espanyol, però que malgrat el pas del 
temps, des de l'inici del treball teòric fins l'actual 1986, el 
creiem tan necessari com en el 1978. Una mica s'ha avançat en 
el qüestionament del monòlit dogmàtic anarquista, tant per la 
vessant anarcosindicalista en les diferents tendències, com fins 
i tot pels independentistes de tendència comunista autoritària. 
Els uns comencen a interpretar el problema nacional tot i que 
només el comencen a incorporar a la idea llibertària, i els altres 
van reconeixent l'existència dels plantejaments llibertaris d'alli- 
berament nacional. 

L'alternativa no està ni en l'espanyolisme obrerista, ni en 
l'independentisme autoritari. La independència catalana, el fe- 
deralisme lliure, l'autogestió, són mots que podran tornar a 
prendre sentit a partir d'ara. 

Aquestes planes, aquests fulls, no pretenen ser doctrina, ni 
veritat única, sinó que és la nostra realitat momentània i sub- 
jectiva sotmesa a la discussió i al debat continu amb tots vo- 



saltres, els qui pugueu arribar a llegir-los. El treball no fineix 
aquí i s'allarga fins a la lluita i la revolució, i així doncs, no és 
més que una aportació sense majors pretensions. 

Fem esment d'una part important en el tema de la recupe- 
ració del valor i sentit dels mots, manipulats pel mateix siste- 
ma, i que reclamem el dret a utilitzar mots com estat i nació, 
o independència i autogestió. La bona intenció i utilització de 
totes aquestes paraules residirà en la comprensió del sentit li- 
neal de cadascuna d'elles, marginant alteracions, intoxicacions 
i manipulacions que el mateix sistema ens vol introduir per tal 
d'anorrear-nos i eliminar la nostra capacitat de reacció. 

Agraïm a tots aquells i aquelles que d'alguna manera han 
col•laborat en els treballs de discussió per tota l'ajuda que ens 
han aportat. Especialment esmentem els ateneus llibertaris que 
en diferents moments ens han deixat utilitzar els seus locals. 

Salut, resistència i lluita 



Innombrables dificultats en la realització i sobretot en la pu- 
blicació d'aquest treball han fet que una part del seu contingut 
quedi una mica desfasat. Mentre que la veritable feina de di- 
vulgació d'una postura anarquista i independentista s'ha fet al 
marge del llibre. 

En el primer cas, les conclusions elaborades podrien ser và- 
lides per a 1982-83: actualment existeix un altre Govern, 
aquest cop del PSOE, que requeriria també tota una reflexió 
apart; la coordinadora llibertària dels PPCC no passà d'un pro- 

jecte; al costat de l'independentisme marxista ha aparegut l'in- 
dependentisme socialment conservador, o si més no, ambigu; 
la política autonòmica ha experimentat canvis, etc. 

En el segon cas, avui la forma d'abordar el tema, especial- 
ment la crítica al moviment llibertari, hauria estat més matisa- 
da. La feina feta al marge del llibre, tant per nosaltres com per 
altres amics, ha tingut el seu ressò, i una part del moviment ha 
modificat anteriors postures. Tanmateix, temes que al llibre hi 
són sols enunciats — obrerisme, qüestió de la majoria, noves 
perspectives — actualment ens mereixerien un tractament més 
ampli. 

No obstant, llevat d'algunes correccions indispensables, el 
text és el mateix que el de 1983. Que quedi com a testimoni 
d'una època d'autèntica crisi per als moviments radicals de 
Barcelona. La proposta hi és prou clara, deixem per a més en- 
davant un altre debat en el qual s'afegiran els temes aleshores 
sols esbossats. 



1. 

La crisi del moviment llibertari: 
contra la doctrina 



El moviment llibertari està travessant ara i aquí una profunda 
crisi, que cal veure a diferents nivells. 

L'espanyolisme 

El sentiment llibertari de rebuig al poder, no s'ha plasmat en una 
postura favorable a l'alliberament nacional. Diferents factors hi 
han contribuït: la inexistència d'un treball teòric profund que ar- 
ticulés l'alliberament nacional dins d'una proposta llibertària de 
lluita global, un excessiu dirigisme ideològic i anquilosament ge- 
neral, la por als mites de r«estat català» i de r«interclassisme», la 
confusió obrer-immigrant/burgès-català, etc, tots aquests aspec- 
tes seran tractats amb més deteniment als següents capítols. 

La pràctica que es desprèn d'això és netament espanyolista, 
és a dir, paral•lela a la de l'Estat «espanyol», i es manifesta a ni- 
vells diferents: 

- la reproducció exacta del marc territorial imposat per l'es- 
tat, com a marc de lluita i d'organització futura. 

- la utilització gairebé exclusiva de l'idioma oficial en la 
premsa i propaganda. 

- l'acceptació de la idea d' «Espanya» i d' «espanyol», com a 
cosa natural. 

- la indiferència quan no menyspreu davant la luita per l'a- 
lliberament nacional. 

Aquesta postura espanyolista no és, en principi — i això ho 
constatem amb tristesa — un entrebanc per aconseguir adeptes 

entre la classe treballadora. L'independentisme, aquí als Països 
Catalans, gairebé no té incidència en el món del treball, mal- 
grat els seus esforços en aquest sentit. Això és trist, però cal 
veure si la classe treballadora no és independentista, actual- 
ment tampoc no és anticapitalista. L'entrebanc està de cara a 
uns sectors que analitzarem més endavant, que són els que en 
aquests moments porten encara un enfrontament contra el po- 
der, i entre els quals l'espanyolisme és un revulsiu. 

Sentim molt profundament l'espanyolisme que impregna 
els medis llibertaris, però seria un greu error atribuir la crisi a 
aquest únic motiu. 

Dirigisme ideològic/moral del grup 

L'anarquisme és una ideologia? Aquesta pregunta ens va ser feta 
a un debat realitzat a ràdio Venus amb companys del movi- 
ment llibertari. 

Hem fet una entretinguda comparació entre ideologia i re- 
ligió (prenent el cristianisme com a model), i hem descobert 
les següents similituds: 

- ambdues prometen un cel, on tothom és feliç i bo. 

- tenen una jerarquia sacerdotal que aletarga els creients amb 
la promesa del cel. 

- tenen personatges santificats als quals rendeixen culte. 

- s'horroritzen davant 1' «heretgia», com a trencament del seu 
sistema de valors, com a trencament de la «veritat». 

- mantenen determinats rituals (míting-missa, manifestació- 
processó, consigna-oració, celebració de determinades fes- 
tes, adoració de líders, etc). 

- necessiten una massa de feligresos a la qual puguin atontar 
amb el seu discurs. 

- simbologia, martirologia, etc. 

Una organització o un moviment que no estigui perma- 
nentment obert a l'autocrítica, acaba esdevenint una nova es- 



glésia. Així, sovint Marx ha acabat en profeta d'un nou món 
paradisíac, i la seva obra, en la Bíblia que les diferents sectes — 
leninista, maoista, trotskista, stalinista... — s'afanyen a inter- 
pretar. I cal afegir que quelcom similar ha passat dins del mo- 
viment llibertari. Es per això que valorem molt positivament 
qualsevol crítica — i sobretot qualsevol pràctica — antidoctri- 
nal, ja sigui un fet tan brutal i meravellós com l'esclat insu- 
rreccional de X Autonomia Operaria a la Itàlia de 1977 («al•lu- 
cinem Marx»), o la feina realitzada ^tr: Arco da Vella a Galícia, 
Askatasuna al País Basc, o, ara, per la Coordinadora Llibertària 
dels Països Catalans. 

De tota manera, i malgrat la creixent religiositat del movi- 
ment llibertari, volem reivindicar l'anarquisme, per considerar- 
lo quelcom substancialment diferent a una ideologia. En pri- 
mer lloc, no és obra d'un sol autor, sinó el resultat de les diferents 
aportacions d'un conjunt heterogeni d'autors. En segon lloc, 
no és un projecta acabat, sinó que per la seva pròpia dinàmica 
antiautoritària és necessàriament adoctrinal i obert a les noves 
situacions. En tercer lloc, a partir de la idea à' anarquia (no- 
poder), ha donat prioritat a la negació (lluita i insurrecció) que 
l'afirmació (la «societat futura»). L'anarquisme, més que una 
ideologia és una actitud vital de l'individu de rebel•lia contra 
tot poder. 

Malgrat tot això, dins del moviment llibertari existeix un di- 
rigisme ideològic. Hi ha una veritat immutable que tot militant 
ha d'acceptar. Si un individu és suficientment crític com per dei- 
xar de militar per a la veritat^ i començar a pensar per ell mateix, 
serà titllat d'«heretge», de «dissident», «revisionista», etc. La més 
trista constatació de tot això la tenim en l'expulsió de la CNT 
d'Euskadi del col•lectiu llibertari Askatasuna, que definia l'allibe- 
rament nacional i independència d'Euskadi dins d'una alternati- 
va llibertària i global. Nosaltres som heretges, en el sentit de re- 
butjar qualsevol plantejament doctrinari, inclosa — i això és 
bàsic — una hipotètica doctrina «anarco independentista». 

Quan hem plantejat assumir l'alliberament nacional des 
d'una perspectiva llibertària, hem desencadenat la fúria doctri- 
nal dels sacerdots anarquistes. Si això serveix perquè surtin de la 
seva letargia devocional ja està prou bé: un moviment solament 
avança a partir d'heretgies. Establir unes línies rígides que ha de 
seguir una idea que vol liquidar qualsevol poder, significa incó- 
rrer en una greu contradicció, donat que establir aquest rigidis- 
me no és sinó dictar uns límits, unes prohibicions, un nou 
poder. I quan una idea comença a semblar-se a una religió, és 
que el moviment que l'encarna està en franca descomposició. 

Però de la mateixa manera que un estat pot perpetuar-se 
mercès al seguidisme de la massa conformista, aquest dirigisme 
ideològic solament ha estat possible gràcies a la passivitat i alie- 
nació (!) de les bases llibertàries. I sobretot, mercès a la moral 
del grup. Per moral del grup entenem la incapacitat crònica de 
determinats individus a tenir un criteri propi, i que per tant 
pugui arribar a ser diferent al criteri del grup. El grup — qual- 
sevol grup — genera unes determinades pautes de conducta, 
uns gustos i preferències, un vocabulari, forma de vestir, etc. 
S'estableix una relació psicològica entre amotllar-s'hi bé i 
premi (aprovació moral del grup) i amotllar-s'hi malament i 
càstig (desaprovació del grup). Resulta desesperant constatar la 
presència i magnitud d'aquestes formes de poder en un movi- 
ment que afirma voler destruir qualsevol poder, especialment 
en els anys 1976-77 (potser ara no tant perquè som menys). 
L'»anarco-moda» suposà l'adopció d'uns rols de conducte su- 
posadament llibertaris, sense reflexió prèvia i pròpia. 

Si amb els sacerdots hem topat amb la fúria doctrinal, amb 
aquesta mena d'escolanets l'únic argument que hem trobat han 
estat somriures, frases fetes i intents d'apel•lació al tribunal su- 
prem de la moral del grup, en un intent de justificar el seu cre- 
tinisme ideològic. Aquest individu és feble i es refugia en la 
moral del grup, com el cristià s'empara en la religió. 



Manca de perspectives 

El moviment llibertari, ni compta amb una mínima articulació 
que dinamitzi el procés revolucionari, ni té definides una estra- 
tègia i una tàctica anticapitalista a curt, mig i llarg termini, que 
accelerin aquest procés. En la situació actual, sobreviuen alguns 
grups, però en estar mancats d'aquestes condicions, la seva 
pràctica es redueix a una suma d'accions aïllades, perfectament 
ineficaces per destruir un estat cada cop més fort. Arribats aquí, 
el moviment llibertat pot passar a formar part dels mecanismes 
d'assimilació del poder, en tant que lloc on aparcar dissidents, 
però sense un perill de desestabilització real, donada la militàn- 
cia vegetativa i testimonial que es porta, i l'anarquisme pot es- 
devenir religió, amb una doctrina fòssil que pretén tenir res- 
postes per a tot i, sobretot, que permet suportar la vida amb la 
promesa d'un futur millor, convertint-se en ambdós casos, en 
pràctica immobilista... Un cas apart són les CNT. 

Els esquemes tradicionals 

Les CNT sí que presenten un projecte tant d'articulació com 
d'estratègia: l'anarcosindicalisme. Però a més del seu espanyo- 
lisme, tancament doctrinal en general i conservadorisme de 
molts militants — a nivell com família, sexualitat, etc. — man- 
tenen els esquemes del s. XIX: l'obrerisme i la definició de la 
revolució i del món futur en base al treball. No han comprès 
que els esquemes tradicionals van morir al maig de 1968, i que 
des d'aleshores ençà hem entrat en una dinàmica de lluita to- 
talment diferent. 

El món del treball ni és ja el motor de la revolució, ni és la 
base sobre la qual definir la societat futura (en el comunisme 
llibertari el treball és una activitat marginal). La lluita obrera és 
solament un dels camps d'actuació. Es més, en les societats de- 
mocràtiques occidentals, on el progressiu aburgesament de la 

classe obrera ha atenuat fins fer desaparèixer la lluita de classes, 
si exeptuem els periòdics reacomodaments dels salaris al nivell 
del consum — pràctica necessària per al capitalisme — i on l'es- 
tat, a través dels seus mecanismes de control (partits, sindicats, 
televisió, escola...) és acceptat per la població, la lluita obrera 
ha quedat enrere respecte moviments com l'ecologisme, l'anti- 
militarisme, el moviment estudiantil, etc. 

Es per això que la vella oposició classe obrera/burgesia com 
a motor fonamental de la revolució no serveix, i cal introduir 
un concepte nou, el concepte globalitzador del vell món, que 
s'oposa a un sector revolucionari nou, que té la particularitat de 
no ser pas extern^ al propi vell món. El vell món ho és tot: la mi- 
noria dominant, l'esquerra col•laboracionista, la massa confor- 
mista... Vell món no és una classe social, ni una categoria econò- 
mica, és una concepció de la vida resultant de segles d'explotació 
i d'alineació, una concepció compartida indistintament pel bur- 
gès o per l'obrer. Vell món és un concepte que globalitza una ci- 
vilització sencera. Les diferents formes d'estat representen les 
possibles estratègies d'aquest mateix fet. 

Quant al nou sector revolucionari, hi ha hagut diferents in- 
tents de definició. Per al col-lectm As katasuna^ és el ciutadà-tre- 



1. Com es veurà més endavant, l'individu, d. jo, ha passat a ésser el principal objecte 
a reivindicar, però cal afegir que igualment és el primer objecte a combatre. Cap in- 
dividu no és extern al vell món no existeix cap «nou món» ni tampoc la necessitat de 
delimitar el que a la llarga es convertiria en un «nou vell món». Solament hi ha unes 
bases que representen un pont de sortida per a una pràctica, que en si mateixa ja és 
una part del comunisme llibertari, i que condueix a aquest comunisme, a l'anarquia, 
entesos com un nou punt de sortida. Tot jo forma part del vell món, a partir de la in- 
teriorització de determinats esquemes mentals que tenen una incidència molt més 
profunda que els factors externs com ideologia o religió, perquè configuren i deter- 
minen el propi pensament, la pròpia comprensió de l'entorn. Lluitar per l'individu 
nou, lluitar pel jo, significa lluitar contra el jo, contra els aspectes Hmitatius imposats 
per la cultura, la moral i la civilització. El resultat és una pràctica cíclica afirmativa- 
negativa, que s'articula a partir de l'autocrítica. 

2. ORRANTIA, M., «TAR», Por una alternativa libertaria y global, Zero-Zyx. 



ballador. Aquesta concepció però, encara està dins de l'obreris- 
me. Per al moviment ^r6>z^6> holandès (1965-1968), és Aprovo- 
tariat: «la classe obrera ha passat de ser l'avantguarda de la re- 
volució, a ésser la reraguarda de la reacció ».»La nova classe 
revolucionaria és el provotariat — formada pels marginats, els 
estudiants, els joves descontents, el lumpen...»^ L'error d'a- 
questa concepció està en creure que tots els estudiants, o tots els 
marginats, són l'avanguarda de la revolució. Cal no fer siste- 
matitzacions, i especialment a la nostra àrea geogràfica on, mal- 
grat el conservadorisme de la classe treballadora, perviu entre 
alguns sectors obrers aquell clima anticapitalista que es respira- 
va deu anys enrere. En última instància no s'ha d'oblidar que 
el MIL va sorgir d'aquí^. El que cal és desmitificar el pretès re- 
volucionarisme de la classe obrera: el subjecte revolucionari és 
l'individu. Aquest individu, pot ser obrer, però fins i tot en 
aquest cas, no definim la seva individualitat en funció de la 
part de la seva vida que més desprecia, el treball, el salari, o pot 
ser — com és cada cop més — un jove descontent, un margi- 
nat, etc, però cap d'aquestes etiquetes no és anterior a la seva 
realitat d'individu. 

La crítica a l'anarcosindicalisme d'avui, està en no haver sa- 
but entendre l'enorme potencial revolucionari dels nombrosos 
col•lectius llibertaris de barri, d'institut o de facultat, de poble, 
etc, que van aparèixer entre 1976-1977, i en no haver dina- 
mitzat un procés d'articulació i de col•laboració, en el qual 
CNT fos la vessant obrera d'un moviment llibertari global. I la 
crítica — que és autocrítica — als col•lectius llibertaris autò- 
noms està en haver delegat sovint en CNT aquest tipus d'ini- 
ciatives, i no haver adquirit pas una dinàmica pròpia. Avui, de 
tot allò ja no en queda res. 



3. VAN DUYN, R., Mensaje de un provo, Fundamentos. 

4. TAJUELO, T, El MIL, Puig Antich y los GARI, Ruedo Ibérico. 

L'anarcosindicalisme ha de tenir en teoria una actuació a un 
doble nivell. En primer lloc a partir de nuclis anarquistes d'a- 
gitació i propaganda a les empreses. I en segon lloc, dins l'as- 
semblea general dels treballadors de l'empresa. La base del mo- 
viment obrer serà, doncs, l'assemblea, i la tasca del sindicat, a 
més d'agitació i propaganda, està en col•laborar en la resistèn- 
cia, en la solidaritat amb altres sectors, en la defensa jurídica, 
etc. (en darrera instància, la confederació de sindicats seria 
l'embrió de la societat futura). No obstant això, en els anys 
1976-1977, la CNT es va llençar a una campanya de captació 
d'afiliats, similar a la dels «sindicats majoritaris», és a dir, basa- 
da en la massa obrera, no pas en l'individu anarquista, basada 
en la casualitat dels companys d'empresa que s'afilien a la 
CNT, com es podria afiliar a CCOO o a UGT, no estava pas 
basada en la conscienciació. A partir d'aquí, és a dir, a partir 
del «sindicalisme de masses» que no és el nucli anarquista d'a- 
gitació, però tampoc no és l'assemblea d'empresa, la CNT va 
caure en la contradicció de crear dins de cada sindicat un nucli 
anarquista dirigent que era el fundador del sindicat, i una 
massa d'afiliats, dirigits per l'esmentat nucli dirigent. Aquesta 
massa, com tota massa, no tenia criteris propis, era simple carn 
de canó del nucli dirigent. En aquestes condicions, un fet com 
el «cas Scala» va significar l'inici de la fugida de la massa afilia- 
da. S'ha volgut presentar aquest cas com un gran muntatge per 
desmantellar el moviment llibertari, però en realitat, s'hi juga- 
va la credibilitat de la CNT contra la credibilitat de l'estat, i 
qui jutjava favorablement a un o a altre era el grau d'imbe- 
cil•litat de cada espectador; els que érem anarquistes abans del 
«cas Scala» després ho vàrem continuar essent; els altres eren 
simple massa alineada i manipulable, ahir per uns dirigents, 
avui per la televisió. 

L'anarcosindicalisme, no solament no s'ha basat en l'indivi- 
du nou pel que fa a la massa afiliada, sinó que en molts casos 
— no sempre, però — els mateixos militants, parteixen d'unes 



concepcions progressistes en l'aspecte sòcio-econòmic, però 
conservadores respecte d'aspectes com la concepció patriarcal 
de la família nuclear, basada en l'autoritat del pare i la submis- 
sió de la dona i dels fills, en l'exaltació del treball, en els seus 
sistemes de valors, en ser feligresos de l'anarquisme, etc. Ente- 
nem que el comunisme llibertari no és solament un projecte 
social i econòmic, sinó un projecte integral i alliberador, basat 
en un individu totalment nou. 

L'altre gran mite de l'anarquisme tradicional és la preocu- 
pació minoria/majoria. Al segle XIX podia tenir un cert valor 
referencial plantejar l'anarquia com una lluita d'alliberament 
de la majoria contra la minoria dominant. Però simplement un 
valor referencial. Actualment, totes les forces polítiques inten- 
ten legitimar les seves propostes recolçant-les en el mite de la 
majoria. Però, de la mateixa manera que l'anarquisme no és es- 
sencialment obrerista, tampoc no té per base la majoria, sinó 
l'individu. El comunisme llibertari, l'anarquia, no és pas una 
simple suma de persones iguals, amb un funcionament intern 
progressista, són el resultat associacionista d'un seguit d'indivi- 
dus prèviament independents. L'individu és únic, autònom, 
irrepetible^ L'individu és un concepte anterior a la societat, i 
per tant aquesta ha d'ésser expressió en aquell. Solament en l'a- 
narquia la seva pertinença a una societat — o millor, a una «as- 
sociació» — és permanentment voluntària i rescindible. Res no 
pot situar-se per damunt seu. A partir d'aquí, l'individu té dret 
a lluitar contra qualsevol forma de dominació, sigui aquesta 



5. Les postures individualistes, a partir dels treballs de MAX STIRNER, Vunic i h 
seva propietat, i de NIETZSCHE, van originar una tendència dins l'anarquisme, so- 
bretot a EUA, amb una trajectòria sovint separada de la resta del moviment lliberta- 
ri. És tan erroni pensar que l'alliberament de l'individu és un obstacle per l'allibera- 
ment de la col•lectivitat, com que l'alliberament de la col•lectivitat és un obstacle per 
a l'alliberament de l'individu. Un comunisme que no sigui prèviament individualista 
no tindria cap sentit. Cal la síntesi. 

exercida per una minoria o, en última instància, per una ma- 
joria. Aquesta reflexió no és gratuïta: el mite de la democràcia 
(mite que serà convenientment destruït als capítols següents), 
juntament amb la creixent alienació de masses, pot arribar on 
no havia arribat mai la dictadura militar: a identificar l'estat 
amb la societat. Si això arriba, i a segons quines democràcies 
burgeses occidentals s'hi està arribant, i la present desmobilit- 
zació pot ser-ne una anticipació, les formes de lluita no assi- 
milables pel poder, a partir dels seus partits i dels seus sindicats, 
etc, seran marginades i posteriorment criminalitzades. Arribats 
aquí, la decimonònica dualitat minoria/majoria perd tot sentit. 
(Resulta grotesc observar les estratègies populistes o obreristes 
de l'esquerra aspirant-a-parlamentària, que vacil•la entre una 
postura radical que tingui una mínima coherància anticapita- 
lista, i una postura moderada que sigui atractiva a la massa 
conformista, malgrat hagi deixat d'ésser anticapitalista). En re- 
sum: malgrat ser cert que el conformisme de la majoria és pro- 
ducte de l'acció d'una minoria, que és la realment dominant, 
el mite de la majoria com argument de legitimació de postures 
ha de desaparèixer. 

Arribats aquí, solament tenim dues opcions: entendre l'a- 
narquisme com una religió i esperar el seu cel (arribar a la de- 
crepitud física i contemplar retrospectivament la gloriosa este- 
rilitat d'una vida de militància), o prendre'l com un punt de 
sortida d'una pràctica autònoma, directa i insurreccional, en 
permanent autocrítica, vers el comunisme llibertari. 



2. 
Estat/nació 



L'alliberament nacional ha topat amb reticències entre els 
medis anarquistes, entre d'altres motius, per la confusió entre 
els conceptes de nació i estat. 

Estat institucional i estat territorial 

La nació i X estat no són pas sinònims. Ni tan sols conceptes 
complementaris. Per estat, a part d'altres significats aliens al 
tema, entenem, d'una banda, la institució de govern i d'admi- 
nistració, i d'altra, el territori on aquesta institució exerceix el 
seu govern i la seva administració. Es clar que ambdós es con- 
dicionen recíprocament, fins al punt que l'un és imprescindi- 
ble per a la continuïtat de l' altre, però hi ha entre ells una di- 
ferència de composició, que cal assenyalar i delimitar per 
poder-los oposar amb claredat a la nació. 

L'estat institucional, com a forma organitzada de poder, es 
desenvolupa en el temps prenent diferents formes com dicta- 
dura militar, democràcia burgesa, socialisme estatista, etc. (en- 
cara que les diferents formes es redueixen a esquemes similars: 
uns grups dominants exercint el poder, uns cossos repressius 
per mantenir-lo, una moneda per pagar-los, un lloc, l'escola, 
d'ensinistrament de la moral i comportaments del sistema, al- 
tres llocs — la presó i el manicomi — on aparcar els diferents 
tipus de dissidents, el treball com a activitat bàsica i valor su- 
prem, una legislació al servei d'aquesta dominació...). En 
canvi, l'estat territorial es desenvolupa en l'espai geogràfic i es 

veu alterat en la seva extensió a partir dels conflictes interna- 
cionals, en definitiva, a partir del potencial bèl•lic i financer de 
l'Estat institucional del qual és expressió. 

L'estat territorial, com a resultat geogràfic de l'estat institu- 
cional, inclou dins seu, i de forma arbitrària, gran quantitat de 
contrades sovint totalment diferenciades poblacionalment. In- 
clou tot un seguit d'individus i els força a tenir un devenir his- 
tòric, social, econòmic, cultural, etc, comú al temps que els se- 
para per mitjà de les fronteres de la resta de la humanitat. 

Nació/estat 

L'individu enganyat, sobretot, per l'escola i els mitjans de co- 
municació, i seduït per exhibicions de força o actes de patrio- 
tisme (d'una «pàtria» inventada per l'estat), pot arribar a con- 
siderar l'estat territorial on està inclòs com una cosa natural i 
pròpia, de la qual n'és una part, fins al punt de parlar de 
«compatriotes» o d'»estrangers» segons es visqui a un o l'altre 
costat de les fronteres polítiques. L'estat, però, està sotmès a 
canvis que alteren el seu territori o àdhuc que el fan desapa- 
rèixer o que fan que en neixin d'altres. Per tant, aquesta iden- 
tificació de l'individu amb l'estat, vindrà delimitada per la ca- 
pacitat d'aquest a autoperpetuar-se. D'aquí rau que sigui un 
greu error confondre l'estat amb la nació. Per nació entenem 
una comunitat humana que neix de la identificació que es 
concreta en una mateixa llengua com element fonamental per 
entendre's. 

Mentre l'estat es basa en la possessió d'uns elements de 
poder — un mateix govern, una moneda, un idioma oficial — 
que per bé que comuns a una població determinada no permet 
utilitzar-los com a elements definitoris d'aquesta, sinó més 
aviat com a exponent de la seva submissió, la nació es basa en 
la possessió d'uns factors també comuns a una població, però 
expressen la seva realitat ètnica, la seva personalitat col•lectiva. 



Des d'una perspectiva antiautoritària resulta inadmissible 
pensar que l'estat configura aquesta realitat ètnica. L'estat, inclús 
un «estat català», n'és sempre un ofegador i un entrebancador. 

Estat i nació no es corresponen ni conceptualment ni terri- 
torialment. Sovint l'estat conté més d'una nació o bé una nació 
es veu repartida entre diversos estats. Quan un estat és pluri- 
nacional, adopta com a idioma oficial i com a muntatge cul- 
tural en general, el d'una de les nacions, iniciant així en les al- 
tres, un procés de substitució de tots aquells elements que 
configuren el seu tarannà característic. 

Ara bé, pot existir una nació i un estat que es corresponguin 
territorialment. Aquesta possible correspondència no treu a 
l'estat institucional el seu caràcter d'eina repressiva i alienado- 
ra, per bé que la seva acció no l'exerceixi sobre la identitat na- 
cional. En aquest cas, l'existència d'aquella nació no es deurà al 
fet de posseir un reconeixement oficial per part dels governs, 
sinó a la mateixa presència continuada d'uns individus amb 
unes característiques pròpies i comunes. 

Cultura social i cultura ètnica 

L'aparició en el text del concepte de cultura ens porta a fer al- 
gunes reflexions sobre el tema. Definim la cultura a un doble 
nivell: social i ètnic. 

Pel que fa a la cultura social, oposem la cultura popular, es- 
pontània, lliure i creativa a la cultura oficial, estereotipada des 
del poder. La cultura ètnica, d'altra banda, és l'expressió d'una 
nació, des de la llengua fins totes les altres manifestacions que 
la configuren com a comunitat diferenciadora. Dins l'estat 
plurinacional, i per causes que analitzarem més endavant, es 
tendeix a oficialitzar la cultura ètnica d'una de les nacions i a 
imposar-la a les altres. 

En la lluita per l'alliberament social i nacional dels PPCC, es 
produeix una confluència entre cultura social popular i cultura 

ètnica catalana. Qualsevol iniciativa que no parteixi d'aquestes 
premisses, amaga noves formes de dominació. No poden ser và- 
lides ni una cultura catalana conservadora ni una cultura popu- 
lar espanyolitzant (ni molt menys, una cultura conservadora es- 
panyola o francesa, que és el que actualment es dóna). 

No es pot admetre globalment una cultura ètnica, sense se- 
parar primer aquells aspectes que poden desenvolupar la per- 
sonalitat de l'individu, d'aquells altres que pertanyen al vell 
món de l'autoritat i de l'obscurantisme. Això implica un rebuig 
a aspectes com la religió, la moral, la família, etc, que tot i for- 
mar part del bagatge cultural d'una nació al llarg dels segles, 
sols poden ser conservats com record d'altres èpoques, però 
mai com una reivindicació per al present o per al futur. 
Igualment, no es pot fer una cultura social popular en la cul- 
tura ètnica imposada. Es fer un espanyolisme popular, molt 
més perillós que l'oficial en venir de fonts amb més credibilitat 
entre les classes populars. 

Nacionalisme/ estatalisme: l'opressió nacional 

L'estat territorial, com a realitat político-administrativa basada 
en una unitat violenta i artificial, necessita segregar una ideo- 
logia patriòtica que el legitimi davant la població. Necessita 
aparentar una cohesió entre els diferents territoris que el com- 
posen. Distingim aquí dos tipus de nacionalisme, el que pren 
com a base l'estat i el que es basa en la nació. 

El nacionalisme estatalista es converteix en la ideologia de 
l'estat, complint dues funcions: eliminar qualsevol rastre de 
consciència diferencial entre les dues nacions sotmeses per 
aquell, amb la finalitat d'evitar qualsevol intent de secessió i 
per tant de fraccionament del seu poder, i d'altra banda, com 
a element de superació dels antagonismes socials — amb qual- 
sevol pretext patriòtic — , és a dir, com consolidació d'un ordre 
social classsita. 



El nacionalisme estatalista, o millor, l'estatalisme, com exal- 
tació irracional de la pàtria estatal, pren formes agressives quan 
veu la continuïtat de la «pàtria» en perill, sent així un entre- 
banc a la solidaritat internacionalista. L'espanyolisme i el fran- 
cesisme en són exemples palpables d'estatalisme. 

De la incidència de l'estat sobre la nació, intentant substi- 
tuir a aquesta, prové el que anomenem opressió nacional. La 
incomprensió d'aquest fet és un dels principals motius de la in- 
diferència dels anarquistes davant de la lluita d'alliberament 
nacional. L'opressió nacional es manifesta en dos nivells. D'una 
banda en un nivell directe, amb l'ocupació militar, amb la im- 
posició de divisions administratives aberrants — fins al punt de 
partir pel mig la nació per fronteres d'estats — amb una re- 
pressió oberta o camuflada sobre les manifestacions lingüísti- 
ques i culturals, la substitució d'aquestes manifestacions per les 
oficials de l'estat, la uniformització general, la persecució dels 
lluitadors o de qualsevol individu que es qüestioni la unitat, la 
pau, l'ordre de l'estat, etc. I d'altra banda en un nivell indirec- 
te, d'un forma molt més perillosa, amb l'alienació de la pobla- 
ció a partir de la introducció sistemàtica de Y estatalisme. El re- 
coneixement i admissió de la pàtria estatal, en tant que exercici 
mental castrador, serveix a l'estat com a agent de despersona- 
lització, d'anul•lació de la capacitat de raonament de l'individu 
i, per tant, contribueix a perpetuar i consolidar el sistema. 

Així mateix, el nacionalisme que pren com a base la nació, 
intenta superar aquest alineament i redescobrir la identitat na- 
cional. En aquest sentit i unit a una pràctica anticapitalista 
pot esdevenir un factor progressista, i inclús com un factor de 
desestabilització de l'estat central. Ara bé, en mans d'una bur- 
gesia local que vol un estat propi per assegurar-se el seu pes fi- 
nancer i comercial, etc, esdevé tan nefasta com el nacionalis- 
me estatalista. 

Estatalisme anarquista i estatisme independentista 

Tant els anarquistes com els (altres) independentistes no han 
concebut l'alliberament nacional fora de l'estat. Això ha portat 
als primers a no assumir aquest alliberament per por d'estar 
potenciant un nou estat, i als segons, a reivindicar aquest estat 
com a única forma d'alliberament nacional. Això els ha portat 
una limitació en la seva actual lluita contra l'Estat espanyol: en 
l'anarquisme, en tant que el reprodueix en la seva extensió ter- 
ritorial, acceptant-ne el nom i el gentilici i prenent-lo com a 
marc de lluita en el present i com a unitat d'organització en el 
futur, i en l'independentisme, en tant que el reprodueix en els 
seus esquemes repressius (exèrcit, policia, presó, jutjat, mani- 
comi, escola, fàbrica, ciutat...) per bé que no l'exerceixi da- 
munt la identitat nacional o el disfressi de socialisme. 

L'estatalisme dels anarquistes i l'estatisme dels (altres) inde- 
pendentistes suposen un llast conservador que els dos movi- 
ments actualment radicals duen a sobre des de fa massa temps, 
i que han de superar definitivament. La necessària síntesi entre 
anarquisme i independentisme suposa la liquidació de l'estat 
en qualsevol de les seves accepcions. 

En el cas de l'anarquisme, la incomprensió no es limita als 
termes en què plantegem l'alliberament nacional, sinó que és 
un problema molt més de fons. Es pot parlar d'un autèntic na- 
cionalisme estatalista. Les seves tímides propostes de federalis- 
me (on sempre reprodueix aquest estat: «federalisme dels po- 
bles d'«Espanya» o encara pitjor, l'ensomni imperial espanyol: 
«federalisme ibèric»), unides a la seva persistent utilització de 
l'idioma imposat, en premsa i propagandes, han acabat per 
convertir-lo en un moviment sospitós d'espanyolisme. Parlar (i 
per tant acceptar) d' «Espanya» i/o d' «espanyols» suposa assu- 
mir aquesta ficció nacional com quelcom propi. Han matat 
l'estat, però continuen essent espanyols. 



3. 
Països Catalans 



Parlar avui de Països Catalans suposa un gran pas endavant a l'- 
hora de recuperar la nostra identitat nacional, donats els molts 
entrebancs que hi ha hagut i que continua havent-hi. La idea de 
Països Catalans és el resultat d'una anàlisi feta a partir d'un crite- 
ri ètnico-lingüístic. Tots els altres criteris es demostren inoperants. 

Contra el criteri històrico-polític 

Imaginar que els Països Catalans són una nació a partir del fet 
històric de la possessió en el passat d'institucions de govern i 
d'administració propis és un error. La nació i l'estat són fenò- 
mens independents: la nació és un fenomen poblacional i l'estat 
un fenomen polític. Si pensem que tot estat ha servit sempre 
com instrument de dominació de les classes dominants sobre la 
població i que, per tant, mai cap estat no ha sorgit com a lliure 
expressió d'aquesta, sinó més aviat com exponent de la seva sub- 
missió, és equivocat parlar d'institucions «pròpies», en tant que 
sols són propietat de les classes dominants, i és més equivocat en- 
cara pretendre que aquestes determinin la formació d'una nació. 
La coincidència geogràfica entre nació i estat és un fenomen pu- 
rament fortuït. Per la pròpia dinàmica imperialista dels estats, 
aquestes coincidències aviat es veuen alterades, ja siguin per l'an- 
nexió d'altres territoris poblacionalment diferenciats, o per l'ab- 
sorció per part d'altres estats. En la formació d'aquests estats plu- 
rinacionals preval oficialment l'idioma i l'administració utilitzats 
per una de les nacions, generalment la primera. La Cororna 

d'Aragó era un estat plurinacional, en el qual, donat el seu ca- 
ràcter confederal, aquest fenomen no es va produir entre els reg- 
nes peninsulars inicials, però sí a les posteriors conquestes tant a 
la península com a la Mediterrània: s'exporta el model adminis- 
trativo-repressiu català en uns casos i en d'altres, aquest va acom- 
panyat, a més, de contingents repobladors. Aquest caràcter plu- 
rinacional de la Corona d'Aragó, situa els Països Catalans com a 
nació, a un nivell paral•lel que en l'actualitat pugui estar respec- 
te els estats «Espanya» i «França», és a dir, nació i estat no es co- 
rresponen, d'on resulta inexacte afirmar que la nació, amb una 
realitat poblacional diferenciada, degui la seva existència a l'estat. 

El que sí que cal veure és que, malgrat tot, la incidència de 
l'estat en la configuració de la nació condiciona — però no de- 
termina — aquest procés. Així, les derrotes militars catalanes del 
segle XIII al nord dels Pirineus, tallen una possible continuació 
cap a Occitània de l'actual component ètnico-lingüístic català i 
impulsen aquest cap al sud peninsular i l'est mediterrani. Ara 
bé, hi ha tot un seguit de fluxos i refluxos migratoris, originats 
per motius no estrictament polítics (males collites, epidèmies, 
persecucions religioses, etc.) que, indudablement, condicionen 
la formació del que avui coneixem com Països Catalans. 

En última instància, segons un criteri històrico-polític, els 
actuals estats «Espanya» i «França» serien «nacions», en tant 
que posseeixen institucions de govern i d'administració sobira- 
nes. I per als sectors del nacionalisme català que parteixen d'a- 
quest pressupòsit, l'opressió nacional dels Països Catalans sols 
seria una inadequació entre nació i estat, però mai no seria una 
opressió sobre individus que componen la nació. 

D'altra banda, prendre la cultura com a element definidor 
dels Països Catalans té una certa ambigüitat. Hem definit la 
cultura a un doble nivell social i ètnic. Del primer cal prescin- 
dir ara, donat que és internacional. Quant al segon, l'únic tret 
específicament català és la llengua. Tots els altres són més o 
menys compartits amb les nacions veïnes. 



Cap a un criteri ètnico-lingüistic: els Països Catalans 

La llengua catalana és la característica bàsica que permet defi- 
nir els Països Catalans. La llengua, en tant que vehicle de co- 
municació d'una població, significa la possessió d'una identi- 
tat comuna i diferenciada de les altres. La llengua és un element 
definitori per damunt de les divisions provincials, regionals, 
departamentals i estatals. En funció d'aquest criteri els Països 
Catalans comprenen: 

- l'actual departament administratiu francès dels Pirineus 
Orientals, llevat de la petita zona occitana del FenoUet. 

- l'actual regió administrativa espanyola «Catalunya», llevat 
de la zona occitana de l'Aran. 

- la dita «Franja de Ponent», sota administració aragonesa. 

- l'actual regió administrativa espanyola «Comunitat Valen- 
ciana», llevat de la franja interior, de parla castellana. 

- les Illes Balears i Pitiüses. 

Un cas a part és l'Alguer, a l'illa de Sardenya. Objectiva- 
ment, és un vestigi del passat imperialista català. No volem en- 
trar en polèmica de si és o no part dels Països Catalans. Però 
una cosa és clara: en uns Països Catalans reunificats militar- 
ment i amb tot el seu aparell estatal, la ciutat seria gairebé una 
colònia d'ultramar; en uns Països Catalans confederats a partir 
de les unitats més petites, aquesta ciutat pot mantenir i refor- 
çar tots els seus lligams amb tots els països catalans, al mateix 
temps que ser part d'una comunitat d'interessos, que és 
Sardenya. 

Els altres casos són el producte d'una divisió administrativa 
aberrant. El cas més significatiu és el del País Valencià. Quan, 
fa uns cent cinquanta anys, es va constituir com a regió admi- 
nistrativa espanyola, es van afegir unes comarques de parla cas- 
tellana als territoris de l'antic regne de València. Però aquesta 
annexió sols va ser un afegit a una de les dues comunitats que 
han viscut aplegades sota una mateixa administració des de la 



29 



^> 



@i alliberament.qxp 30/07/2007 16:20 Pagina 30 



fundació mateixa del regne: la zona de parla catalana, al coster, 
i la zona de parla castellana, a l'interior. La divisió «regnícola» 
era tan arbitrària com la «regional» o la «departamental» d'ara. 

La tradicional divisió entre els tres Països Catalans, que no 
és altra cosa que el resultat d'antigues divisions administratives, 
ha de ser superada per una redefinició en base a les comarques 
i a d'altres unitats més petites. Aquesta té un caràcter indica- 
tiu, i va unida a una proposta de federalisme llibertari, que 
analitzarem més endavant. 

Els Països Catalans són una nació ocupada, sotmesa i es- 
quarterada pels estats espanyol i francès, en col•laboració amb 
la burgesia catalana. Intentar definir la seva realitat suposa un 
pas més en el procés de recuperació de l'autoconsciència, com 
element accelerador del procés de transformació global. Lluitar 
pel seu alliberament és un pas més dins d'aquesta alternativa 
llibertària i elobal. 



4. 

Incidència de Testat damunt la nació: 

«Espanya» i «França» 



Els canvis que poden alterar la fesomia i el tarannà d'una nació 
són molt més lents i profunds pel que fa a la seva incidència 
sobre els habitants, que no pas els canvis que sovint alteren l'es- 
tat. Així, és absurd pensar que l'esdeveniment polític consis- 
tent en l'extinció d'un estat català independent va significar 
l'extinció de la nació catalana. De tota manera, però, les na- 
cions no són cap cosa inamobible i immune a totes les maqui- 
nacions polítiques. Pel que fa als Països Catalans, és clar que 
han patit canvis i que són susceptibles a l'opressió exercida da- 
munt d'elles per part dels estats dominadors, el francès i l'es- 
panyol, i en aquest capítol que els dediquem volem precisa- 
ment esmentar l'abast d'aquesta opressió. 



L'essència de l'estat 

Qualsevol estat es basa en un seguit de punts bàsics, de tal ma- 
nera que les diferents formes d'estat són solament les diferents 
adequacions d'aquest fenomen a situacions concretes. L'estat és 
un instrument en mans de les classes dominants per perpetuar 
l'apropiació desigual de la riquesa. L'estat socialista no és cap 
excepció, sinó que justament és una de les formes més elabo- 
rades d'estat. 

Aquests mecanismes de dominació es basen en uns quants 
punts comuns: 
- l'escola com a lloc de preparació per ingressar dins del sis- 
tema, i per a acceptar les seves pautes de conducta. 

- uns cossos repressius per mantenir-los. 

- uns llocs — la presó i el manicomi — on aparcar aquells que 
tinguin qualsevol forma de conducta dissident. 

- una ideologia legitimadora, ja sigui la religió, el mite del 
sufragi o el mite de la dictadura del proletariat. 

- el treball com activitat bàsica, i que, alhora, marca les des- 
igualtats socials. 

- la concentració del poder. 

Fins ara, totes les revolucions solament han canviat l'apa- 
rença externa de l'estat, però no l'estat mateix, i amb ell, els me- 
canismes i estructures que el fan possible. 

A més a més, tot estat exerceix la seva dominació sobre un 
territori determinat. Les ideologies que volen perpetuar tant 
l'estat com el seu àmbit d'actuació són l'estatalisme i el patrio- 
tisme, respectivament. 

Estatisme i patriotisme (estatalisme) 

L'estatisme presenta l'estat com una institució imprescindible 
per a la continuïtat d'una societat. L'estatisme pot ser feixista, 
democràtic, socialista, etc, i cada variant té els seus propis cri- 
teris de legitimació. Qualsevol opció al marge de l'estat es veu 
titllada d'«utòpica», i si a més presenta una opció de lluita con- 
tra el propi estat, esdevé «criminal», «terrorista», etc. 

L'estatisme, com a ideologia, es basa en l'anul•lació de 
l'individu a partir de l'alineació. Pressuposa que la societat, i 
al capdavant, que l'individu, no pot viure sense la tutela de 
l'estat. Des de petit inculca, en el seu cervell aquest senti- 
ment d'impotència i d'inferioritat. L'estat solament pot so- 
breviure a partir de la destrucció i submissió de l'individu 
d'allò que aquest tingui de diferent, d'únic. El feixisme diu 
que la societat ha de ser dirigida pels més capacitats. La de- 
mocràcia delega la capacitat de decisió de l'individu en polí- 
tics professionals, a partir de la ficció del vot. El socialisme 



considera el proletariat immadur per a viure sense la dicta- 
dura de la burocràcia. 

En aquest capítol però, interessa més veure l'altra ideologia, 
el patriotisme o estatalisme. Aquesta és la ideologia que gene- 
ra l'estat per donar una consistència legítima als territoris reu- 
nits arbitràriament sota les seves fronteres, i en última instàn- 
cia per esborrar les diferències socials internes a partir de 
l'exaltació patriòtica.. En el primer cas. Un estat plurinacional 
té un gran interès en eliminar el component diferencial que 
existeix entre els seus territoris, per tal d'arribar a un model 
segur d'administració, basat en una articulació «nacional» co- 
hesionada. La presència d'elements diferencials li resulta una 
nosa per acabar d'imposar-se: tot allò que és diferent, que té 
quelcom de propi, d'autònom, i no és tan fàcilment domina- 
ble. D'aquí rau l'interès en generar aquesta ideologia, que no 
és una altra cosa que l'exaltació irracional de l'estat territorial. 
I en definitiva, l'estat territorial ve delimitat pel potencial mi- 
litar i financer de l'estat institucional que, alhora, no és altra 
cosa que un instrument en mans de les classes dominants. Si 
definim l'estat territorial com l'àmbit d'actuació d'aquestes 
classes dominants, el patriotisme és la consolidació a nivell ideo- 
lògic d'un mercat «nacional» (estatal). Si dins l'estat territorial 
apareixen contradiccions localitzades entre la burgesia, per l'e- 
xercici de la seva activitat, poden aparèixer patriotismes alter- 
natius a l'estatal, vinculats a una determinada àrea geogràfica, 
a l'estatisme i a l'interclassisme. Aquest tipus de patriotisme 
burgès, que cal no confondre amb el regionalisme, ha de ser 
igualment combatut perquè es basa en els mateixos pressupò- 
sits que l'anterior. No obstant, això no implica — com creuen 
molts sacerdots anarquistes — que tota reivindicació nacional 
estigui vinculada a un projecte de nou estat burgès. Existeixen 
opcions que mantenen una reivindicació nacional unida a un 
projecte d'alliberament social. Ara bé, aquestes opcions es 
basen en (per exemple) r«estat socialista dels Països Catalans», 

alternativa sumament limitada perquè és encara estatista (el 
poble català no és considerat suficientment madur com per 
viure en autogestió, fora de la tutela de l'estat) i patriòtica (es 
basa en un marc territorial obligat). D'aquí la necessitat d'una 
proposta llibertària que resolgui l'alliberament nacional fora de 
l'estat i fora d'un territori obligat (per exemple, a partir de la 
lliure confederació) i que el vertebri dins de la lluita per l'alli- 
berament global i per l'individu nou. En el capítol que segueix 
intentarem perfilar aquesta alternativa. 

Els estats espanyol i francès 

L'estat francès al capdavant i l'espanyol al darrera seu, han ex- 
cel•lit al llarg de la història per una acció repressiva contra les 
nacions perifèriques sense cap intent de dissimular-la; d'altres 
estats, en canvi, tot i exercir-la igualment, han adoptat un estil 
més subtil que el simple dret de conquesta. Amb tot, però, cal 
deduir que l'estat pot tenir diferents estratègies per tal de repri- 
mir-les, però que sempre, d'una manera o altra, hi exerceix 
aquesta repressió. Això és conseqüència de la dinàmica de l'es- 
tat, perquè al capdavall, aquesta no és sinó un mitjà d'explota- 
ció al servei d'uns individus damunt dels altres, i doncs, el pri- 
mer objectiu de l'estat és l'anul•lació de la capacitat de decisió 
dels individus oprimits. L'assoliment d'aquest objectiu exigeix 
que l'estat adquireixi el control absolut de totes les parcel•les de 
poder i estrenyi al màxim el marge en què hom es pugui moure 
en llibertat. Es lògic, doncs, que les nacions, que són una agru- 
pació social definida en base a criteris que parteixen de l'indivi- 
du i no pas de l'estat, també es vegin limitades al màxim pel que 
fa a la possibilitat de lliure decisió com a comunitat. Fins i tot, 
en l'àmbit aparentment inocu de la cultura, l'estat impedirà, 
tant com li sigui possible, la lliure expressió d'aquestes nacions, 
a canvi d'una cultura oficial que uniforma, centralitza i ajuda a 
rebaixar la consciència nacional de la població. 



Aquest procés, perseguit per l'estat, d'anul•lació de la capa- 
citat de decisió, podem anomenar-lo «alineació». Tot i així, l'a- 
lienació no és prou reeixida si aquesta anul•lació no ve precisa- 
ment de la pèrdua de la consciència nacional, en aquest cas. 
L'estat, amb el seu aparell militar, podria liquidar materialment 
la possibilitat de decisió dels individus o de les nacions, però si 
un individu o una comunitat nacional manté consciència de la 
seva identitat, serà un etern resistent que quan podrà se sub- 
vertirà. L'alienació, doncs, va estretament vinculada amb la 
consciència. El principal element per a la continuïtat o des- 
aparició d'una comunitat nacional es troba en la consciència. 
La pèrdua d'aquesta consciència va acompanyada d'una accep- 
tació de pertànyer a una altra comunitat, l'estatal, identificada 
com si fos realment la pròpia nació. D'aquí rau que qui ha 
patit més aquest procés pugui començar a considerar el seu 
idioma, la seva cultura, els seus trets nacional, com a simples 
peculiaritats perifèriques o folklòriques. La consciència nacio- 
nal ha esdevingut regional. Un pas següent és considerar que 
aquests trets són marginals, inferiors, que són més aviat una 
nosa per entendre's amb la resta de 12. gran nación; l'actitud que 
se'n deriva és l'abandonament de l'idioma i de qualsevol rastre 
diferencial. Aquest és el cas dels Països Catalans sotmesos per 
l'Estat francès. 

La repressió contra les manifestacions ètnico-lingüístiques 
dels Països Catalans s'ha anat intensificant a mesura que els 
mitjans per assolir-ne l'alienació s'han anat perfeccionant. 
Amb la introducció de l'escolarització obligada i, més recent- 
ment, dels moderns mitjans de comunicació la política d'assi- 
milació i d'integració francesa i espanyola s'ha intensificat. 

«Espanya» 

«Espanya» és una abstracció jurídica i administrativa, creada 
per designar els territoris reunits dins les fronteres de l'Estat es- 

panyol. L'estat territorial necessita un nom que li doni una uni- 
tat i cohesió, que esborri els antics límits entre les nacions i que 
n'imposi els nous, tant de cara a l'exterior com de cara a l'inte- 
rior. Aquest nom pot ser el de la nació on inicialment s'assen- 
tava l'estat, abans d'annexionar-se les altres, o un nom nou. 

El nom «Espanya» se situa en aquesta segona línia. Aquí 
caldria distingir entre r«Espanya» com a nom geogràfic i r«Es- 
panya» amb un pretès component nacional cohesionat. L' «Espa- 
nya» del segle XVI i àdhuc les ocasionals referències que tro- 
bem en els escrits medievals responen a aquesta concepció de 
nom geogràfic, més o menys coincidents amb la península ibè- 
rica. Són moments en què les diferències de tot tipus estan en- 
cara prou marcades com per intentar introduir el concepte 
d'«Espanya» com a component nacional. A mida, però, que 
l'Estat espanyol s'aferma més sobre els territoris dominats, 
anirà imposant aquest segon criteri, fins arribar a la seva cul- 
minació, ja en el segle XX, amb les interpretacions historiogrà- 
fiques presentistes. Aquestes, a partir de la clara voluntat de le- 
gitimar l'estat «Espanya», reinterpretaren sense gaires escrúpols 
el passat dels territoris compresos dins l'actual Estat espanyol, 
i establiren un seguit d'antecedents imaginaris com el mite dels 
celtibers, de la Hispània romana que ja té un component ètnic 
propi, o el mateix concepte de «reconquesta», etc. 

L'actual estat «Espanya» és un estat plurinacional. Com a tal, 
ha segregat una ideologia estatalista tendent a suprimir qualse- 
vol vestigi de diferència, i ha imposat un model administratiu 
uniformitzador. Inclús en l'actual «Estado de las autonomias» la 
permissibilitat de les llengües no-castellanes ha estat concebuda 
com un enriquiment d'«Espanya». Com ja s'ha vist al capítol 2, 
patriotisme i estatisme són les dues ideologies de tot l'estat, i a 
més es complementen mútuament. D'aquí que l'estat «Espa- 
nya» en el seu afany de presentar-se com a imprescindible de 
cara als seus súbdits, pretengui convertir-los en «espanyols». Un 
individu sols pot considerar-se «espanyol» després que l'estat 



«Espanya» l'hagi desprovist de la seva identitat, i hagi substituït 
aquesta per la seva ideologia patriòtica. L'adjectiu «espanyol» no 
defineix un component ètnic, sinó una ideologia, lligada a la 
perpetuació d'aquest estat. La negació d'«Espanya» i de la nos- 
tra «espanyolitat» és la recuperació de la nostra identitat en 
front de l'estat. Ara bé, aquesta negació ha de dur implícita la 
negació de tots els estatismes i de tots els estatatilsmes que pu- 
guin presentar-se com alternatius a «Espanya». 

A partir de la negació d'«Espanya» es pot començar a defi- 
nir les nacions que composen l'Estat espanyol. En aquest tre- 
ball, però, no s'entrarà en el debat entorn de les altres nacions. 

Malgrat tot, l'actitud de l'anarquisme tradicional davant 
d'aquest tema ha estat la d'acceptació de la ideologia patriòti- 
ca estatalista espanyola. Parla d'«Espanya» i d'«espanyols». 
Resulta paradoxal que un moviment antiestatista sigui tan pro- 
fundament estatalista. Cal veure que admetre r«espanyolitat» 
significa identificar l'estat amb la societat o grup de persones 
que viuen sota el seu àmbit de domini (això es desenvoluparà 
més al capítol que segueix). 

«França» 

L'estat «França» també és plurinacional, però a diferència d' «Espa- 
nya», el seu nom correspon al de la nació on primer es va assen- 
tar l'estat. L'annexió de les altres nacions ha estat el resultat d'una 
ofensiva bèl•lica. Per això, quan es parla de «França» cal delimitar 
la França estricta, la nació francesa, de la resta de l'Estat francès. 
L'Estat francès també ha generat, i molt fortament, unes 
ideologies estatista i patriòtica. La seva política d'assimilació ha 
estat més forta encara que en el cas espanyol. La seva adminis- 
tració molt centralitzada i la seva marginació de tota cultura no 
francesa (tot allò que no sigui francès és titllat àt patois), han 
aconseguit rebaixar fins l'extrem de posar en perill d'extinció 
totes les llengües i particularitats nacionals no franceses. 

La divisió en «departaments», que és anterior a les «provín- 
cies» espanyoles, no sols trenca l'entitat territorial d'aquestes 
nacions, sinó que, a més, dins d'elles mateixes estableix tot 
tipus d'esquarteracions, tot plegat per convertir-les en simples 
territoris administratius. 

En el cas francès es pot parlar d'un autèntic colonialisme 
interior ^ en el qual zones senceres han estat desproveïdes de la 
seva identitat nacional, i han estat espoliades en recursos, mà 
d'obra i lleves per als exèrcits de «França». Un cas especialment 
significatiu és el d'Algèria, en què la mateixa esquerra nominal 
francesa insistia en el seu manteniment, sota el pretext de no 
trencar la unitat dels treballadors francesos amb propostes de 
separació. 

Pel que fa als Països Catalans, la seva inclusió en part dins 
l'estat «França» es deu al pacte dels Pirineus (1659), signat 
entre les monarquies espanyola i francesa. La seva situació ac- 
tual és molt precària a tots els nivells (aquest aspecte serà ana- 
litzat al capítol 6). Aquí també, cal negar que els catalans siguin 
francesos i oposar la recuperació de la identitat pròpia a l'esta- 
tisme i l'estatalisme francesos. 



5. 
Alliberament nacional 



1 . A l'Estat espanyol també es produeix aquest fenomen a zones com Galícia, el País 
Andalús i dins dels mateixos Països Castellans. 



L'actitud dels anarquistes 

En el plantejament llibertari tradicional, la lluita per l'allibera- 
ment nacional no ha d'ésser assumida perquè respon a una ini- 
ciativa burgesa, i com a tal, significa enfrontar el proletariat de 
diverses comunitats nacionals i, implícitament, afavorir les bur- 
gesies locals, «nacionals». 

A partir de la confusió entre estat i nació, concebeix qual- 
sevol projecte d'alliberament nacional com a reproducció dels 
esquemes administrativo-repressius de l'estat central, i per tant, 
el rebutja. Sovint amb frases com «la nostra pàtria és el món» 
s'ha donat per solucionat el tema. 

En el capítol 1 ja s'ha examinat l'espanyolisme dins del mo- 
viment llibertari. Però potser l'error més cínic hagi estat el de 
plantejar l'alliberament nacional com un obstacle a un allibe- 
rament internacional. No es pot concebre aquest sense l'allibe- 
rament previ de cadascuna de les unitats més petites. S'ha con- 
fós l'internacionalisme, el qual s'ha de basar en la solidaritat 
entre les comunitats nacionals, amb un interestatisme, el qual 
reprodueix fidelment el marc territorial, el marc patriòtic de 
l'estat. Quan un moviment ha esdevingut estatalista és que 
porta dins seu un projecte que té a veure amb l'estat; estatalis- 
me i estatisme són dues ideologies d'un mateix estat. 

En aquests moments, cal recuperar l'alliberament nacional 
des d'una perspectiva llibertària. Es erroni pensar que aquest alli- 
berament ve a afavorir necessàriament la burgesia, que crea noves 
fronteres, un nou estat, que enfronta el proletariat... En aquest ca- 

pítol intentarem perfilar les bases d'una proposta llibertària i glo- 
bal, que contempli l'alliberament nacional com un punt més. 

L'actitud dels independentistes 

Per a l'independentisme d'esquerres, que pateix també de la 
confusió entre estat i nació, l'alliberament nacional sols es pot 
concretar en la creació d'un nou estat, que oposi un nou apa- 
rell administrativo-repressiu al de l'estat central. L'obtenció 
d'aquest «estat català», ni que sigui socialista, no és pas una re- 
afirmació popular enfront del poder. No existeix un «estat 
propi», ni des d'una perspectiva nacional ni des d'una perspec- 
tiva social. La institució estat existeix sempre per damunt i 
contra la població que governa. Qualsevol estat és sempre l'a- 
parell d'uns grups dominants. Els diferents estats poden exer- 
cir la seva dominació sobre diferents territoris, o en nom de di- 
verses ideologies i classes, però aquest és l'aspecte extern del 
poder. Inclús podria existir un estat que territorialment es co- 
rrespongués exactament amb els Països Catalans, però seria 
aquesta una correspondència purament formal: la dominació 
revestiria diferents formes i seria exercida per altres grups so- 
cials, però essencialment continuaria essent la mateixa. 

La idea d'independència, amb tot el contingut de ruptura i 
alliberador que pot tenir, es veu així ofegada per la idea d'estat. 

Independència i anarquia 

La idea que la independència sols és possible a partir de la crea- 
ció d'un nou estat és falsa. Es més, la creació d'un estat no és 
independència. L'estat sempre és un fenomen administrativo- 
repressiu, un fenomen jurídic i institucional creat per sotmetre 
la població. No ha existit mai un estat que sigui lliure expres- 
sió de la població, això significaria que ha perdut les seves atri- 
bucions fins tal punt que ha deixat d'ésser estat. La nació, en 



canvi, és un fenomen poblacional. D'aquí rau, que l'obtenció 
d'un estat «català» ens sigui indiferent, perquè continuarà sent 
un fenomen institucional. 

L'«estat propi», r«estat català», r«estat socialista dels Països 
Catalans» són solament diferents variants administrativo-re- 
pressives, però mai un fenomen poblacional. 

La independència és la ruptura amb tota forma de domi- 
nació, la no delegació de la pròpia capacitat de decisió i actua- 
ció. Es per això que la independència és essencialment indivi- 
dual, abans que nacional, i per descomptat, molt abans que 
estatal. Prenem l'individu com a base d'un projecte federatiu 
que vagi articulant lliurement les diferents unitats poblacionals 
(comuna, comarca, regió,...) a partir de la prèvia independèn- 
cia de les unitats més petites. Aquesta és una independència 
total, perquè es duu fins al final, fins l'individu. Arribat aquí, 
coincideix amb l'anarquia. Però es diferencia dels projectes 
anarquista i independentista en què no parteix de models este- 
reotipats, com «federalisme dels pobles d'Espanya», «federalis- 
me ibèric» o «reunificació dels Països Catalans», sinó que con- 
sidera que la federació és el resultat d'unes necessitats i 
aspiracions col•lectives, que s'expressen lliurement de forma es- 
pontània i que revesteix múltiples ramificacions. 

Els Països Catalans no són per a nosaltres un marc patriò- 
tic (estatalista) obligat. Són una proposta feta a partir d'uns lli- 
gams ètnico-lingüístics. Contra el projecte militarista de reuni- 
ficació, oposem el de lliure federació. 

En la proposta anarcoindependentista, la independència 
dels Països Catalans s'entén com una suma de les prèvies inde- 
pendències regional, comarcal, comunal i individual. Oposem 
la confederació a l'estat. La confederació sorgeix com una 
forma d'associar forces enfront d'un objectiu comú, ja sigui la 
defensa de la insurrecció, l'assegurament dels subministra- 
ments, etc. Però es diferencia de l'estat en què és l'assemblea la 
que pren els acords, les comissions encarregades de realitzar-los 

són constantment revocables, i sobretot en què cadascuna de 
les parts, fins l'individu, pot abandonar l'associació quan aques- 
ta ja no l'interessi. 

La nostra és una proposta comunista llibertària i ecologista 
radical. 

Utilitzem deliberadament la paraula «comunisme». El co- 
munisme llibertari o comunisme anarquista és l'aportació que 
fa a l'anarquisme P. Kropotkin i que diferenciem del socialisme 
llibertari o anarcocol•lectivisme de M. Bakunin. En termes es- 
trictament sòcio-econòmics, mentre el segon preconitza la pro- 
pietat comuna dels medis de producció i la participació de to- 
thom en la producció a canvi de la retribució proporcional al 
treball realitzat, el primer considera aquesta retribució com un 
nou salari i demana portar el comunisme no només a la pro- 
ducció sinó també al consum dels béns produïts, a partir del 
comunisme de l'abundància i del suport mutu\ Al•lucinem 
Kropotkin! Si a finals del segle XIX el desenvolupament tec- 
nològic ja permetia parlar del comunisme de l'abundància, ac- 
tualment no solament és possible això, sinó convertir el treball 
en una activitat marginal. 

A partir d'aquí, la idea del comunisme pren una nova di- 
mensió, que representa una revolució integral que afecta tots 
els aspectes de la vida. 

El marxisme, en canvi, parla de l'estat socialista com un pas 
previ al comunisme. Les experiències històriques, però, de- 
mostren sobradament que el poder no és pas un medi, sinó un 
fi en si mateix; l'estat socialista s'ha convertit en una de les for- 
mes de dominació més repressives i anul•ladores que mai no 
s'hagi concebut. Existeix entre les bases de l'independentisme 
català un cert recel sobre la idea d'«estat socialista dels Països 



1 . El comunisme llibertari no es presenta com a forma excloent d'altres variants, in- 
cloent el col•lectivisme. 



Catalans» en la mesura que no sigui res similar al bolxevisme 
totalitari. Es parla d'«un socialisme diferent», de la «revolució 
segons la realitat catalana». Hi ha, però, oposicions com fede- 
ralisme/centralisme, assembleisme/poder, autogestió/estatalit- 
zació, etc, que no admeten un punt mig. 

I ecologisme radical, perquè el capitalisme ja no és única- 
ment unes determinades relacions sòcio-econòmiques, sinó 
una concepció globalitzadora que afecta tota activitat. La cate- 
goria d'«institució penitenciària» s'ha apoderat de la societat. 
L'escola, la fàbrica, la mateixa ciutat, són presons ampliades. 
Una insurrecció anticapitalsita no pot limitar-se a canviar les 
relacions sòcio-econòmiques. «Ens basem en l'inesgotable es- 
perit de destrucció i d'anihilació que és font eterna de nova 
vida. L'alegria que ofereix la destrucció és una alegria creativa». 
La substitució de la ciutat pel bosc, del treball per l'afició, la 
demolició de les diferents institucions penitenciàries, l'allibera- 
ment dels animals del zoo, la liquidació dels cossos repressius... 
una revolució que canviï integralment la vida quotidiana. 

L'ecologisme radical no és únicament una proposta antinu- 
clear i de defensa del medi ambient. Si sota el deliri producti- 
vista del capitalisme, un urbanisme aberrant ha ocupat la terra, 
creant entre ciment i ciment «zones verdes», amb el nostre de- 
liri, el bosc reocupa la terra, creant entre verd i verd «zones in- 
dustrials». La comuna ecològica i autogestionària substitueix la 
ciutat i la fàbrica. La comuna es basa en l'assembleisme i en un 
nou comunisme llibertari, d'un abast molt superior al mera- 
ment econòmic, i en el qual l'individu és l'eix principal. Les 
comunes i llur confederació substitueixen i neguen l'estat. 

L'anarquia, però, ha deixat de ser «el cel». L'anarquia que 
pot sorgir de les runes del vell món, té greus limitacions, com 
ho demostren les diferents experiències històriques. L'anarquia 
és un nou punt de sortida. Serà indefinidament un nou punt 
de sortida perquè no creiem en la necessitat d'un cel estable i 
sí en l'encant de la utopia. I l'anarquia he deixat de definir-se 

com una situació que ocupa un espai i un temps, per conque- 
rir noves àrees de caràcter individual, que es plasmen en l'ab- 
sentisme, el sabotatge, l'expropiació, la provocació i el contra- 
poder, l'alegria de ser dissident, el menyspreu a les diversions 
del sistema... 



El dret a la secessió 

El dret de secessió, el dret a «formar o no formar part» d'algu- 
na cosa, és el més elemental. Els diferents drets han de basar-se 
en la validesa de la sobirania que volem defensar. 

La secessió apareix com la ruptura d'unes relacions de de- 
pendència indesitjades, per part d'una unitat més petita res- 
pecte a una unitat més gran. 

En el plantejament independentista tradicional, el dret a la 
secessió nacional apareix a partir de la negació de la sobirania 
estatal. Es considera a la comunitat nacional sotmesa, amb una 
entitat pròpia, diferent, única, i que com a tal, és legítima la se- 
cessió, la desobediència als dictats de l'entitat més gran. Aquest 
dret a la secessió es plasma en una voluntat d'independència, 
limitada en un doble sentit. 

En primer lloc, no s'atreveix a dir obertament que el plan- 
tejar el dret d'una entitat més petita d'autoadministrar-se res- 
pecte d'una entitat més gran, és un dret elemental anterior a la 
democràcia, a la qual no s'atreveix a combatre frontalment, en- 
lluernat com es troba pels nous mites amb els quals l'estat ca- 
pitalista espanyol s'autoperpetua. Nosaltres oposem acràcia a 
democràcia. En la democràcia — no solament en la democrà- 
cia burgesa, sinó en tot plantejament democràtic — la societat, 
o reunió d'individus que han de regir-se segons el principi ma- 
joritarista, existeix anteriorment als individus que la compo- 
nen (sigui aquesta el marc territorial de l'Estat espanyol o el 
que sigui), negant de bon principi el seu dret a «formar o no 
formar part», a sortir-se'n quan vulguin, forçant-los així a tenir 



un devenir comú i a obeir els dictats d'una entitat — la majo- 
ria — que és conceptualment posterior a ells mateixos, i que so- 
lament podria començar a tenir un mica de sentit, si fos el re- 
sultat d'una lliure associació. En l'acràcia, en canvi, els 
individus tenen una existència pròpia i anterior a la societat 
que no és una altra cosa que aquesta lliure associació d'indivi- 
dus independents, que poden adoptar un mecanisme de fun- 
cionament intern o no, però en el qual cadascú pot optar a res- 
cindir la seva part de l'associació, pot decidir «no formar part». 

La limitació en aquest sentit de l'independentisme tradi- 
cional és que després d'haver negat la validesa de la «sobirania 
nacional» de l'estat central, basada en una majoria forçada (la 
«presó de pobles»), únicament li oposa una altra «sobirania na- 
cional», la de l'estat dels Països Catalans, creada a partir de la 
idea de ser nació, de ser una entitat pròpia, diferent i única, an- 
terior a l'Estat espanyol, però no sap dur la negació fins al prin- 
cipi, fins a reconèixer el primer esglaó amb entitat pròpia, di- 
ferent i única: l'individu. El no reconeixement previ de la 
individualitat fa que la seva sigui una independència limitada, 
una independència entre diferents sobiranies nacionals, im- 
pregnades ambdues d'estatalisme-patriotisme (un marc territo- 
rial obligat) i d'estatisme (una similar institució administrati- 
vo-repressiva), però que no sigui mai un fet alliberador. 

I la seva segona gran limitació, derivada íntimament de la 
primera, és que concreta el seu dret a la secessió en l'edificació 
d'un nou estat. Una vegada més, la confusió entre estat i nació, 
fa que es presenti el fenomen institucional com una solució al 
fenomen poblacional. Com ja s'ha vist més amunt, el mite de 
r«estat propi» és fals. L'estat sempre serà l'instrument de les 
classes dominants sobre la població, sigui quin sigui el seu marc 
territorial d'actuació, la seva ideologia, la classe en el poder, 
etc, i la població no podrà mai arribar a identificar-se i fusio- 
nar-se amb un estat «propi» o no propi, perquè això significa- 
ria que aquest s'ha dissolt en tant que estat. Es per això, que el 

dret a la secessió dels (altres) independentistes, en darrera ins- 
tància, no afecta en res essencial l'individu: el seu estat podrà 
no exercir la dominació sobre la identitat nacional, però repri- 
meix igualment les àrees de decisió i d'actuació individual, que 
són anteriors a la nació i negadores de l'estat. Sols a partir d'o- 
posar la confederació a l'estat, es pot arribar a una indepen- 
dència total i a una anarquia sense límits, es pot arribar a por- 
tar el dret a la secessió fins al primer esglaó, l'individu. 

Un cop reconegut el caràcter propi, diferent i únic de tot 
individu i a partir d'aquí, el seu dret a la secessió, a «no formar 
part», es pot començar a construir una associació, sigui aques- 
ta el municipi lliure, la comarca, o la confederació de comunes 
autogestionàries dels Països Catalans. 

Independentisme millor que nacionalisme 

L'opció per 1' «independentisme» enfront del «nacionalisme» 
respon a diversos criteris. En principi, no considerem el nacio- 
nalisme necessàriament oposat a l'internacionalisme. De fet, el 
segon només es pot entendre — ni que sigui etimològicament — 
com una ampliació del primer. L'exaltació de la pròpia nació 
no és pas un obstacle per a l'exaltació de les altres nacions, en- 
cara que el nostre objectiu no sigui exaltar res, sinó alliberar 
quelcom que es troba reprimit. Ara bé, no defensem el feno- 
men «nació» en bloc, perquè en la mesura que fenomen po- 
blacional, presenta dins seu totes les contradiccions de les so- 
cietats classistes. Al capítol 2, hem oposat cultura popular a 
cultura burgesa, tenint en compte que ambdues poden ésser «ca- 
talanes», i a més, aquí oposem l'individu dissident al vell món, 
tenint present que també poden ésser ambdós «catalans». Es 
més, donat el pes que té la burgesia catalana dins l'Estat es- 
panyol, el vell món «català» és prou gran, i el nostre antagonis- 
me social amb ell prou pronunciat, com perquè ens distanciem 
del «nacionalisme» i ens apropem al concepte d'«independen- 



tisme», entès en el seu contingut més ruptural i més d'auto- 
afirmació enfront d'un poder. 

Contra el regionalisme burgès 

Parlar de nacions opressores i de nacions oprimides és una 
fal•làcia. Existeix una «opressió nacional» que es manifesta des de 
la marginació de l'idioma fins la interiorització d'un patriotisme 
estatalista, però és equivocat globalitzar tota la comunitat nacio- 
nal com «opressora» o «oprimida». Dins de cada comunitat na- 
cional existeix un antagonisme social, de tal manera que l'estat 
central no és l'expressió de la supremacia d'una nació sobre les 
altres, sinó que és l'instrument de totes les classes dominants que 
es troben dins l'estat, per mantenir la seva dominació social. 

La perpetuació de l'Estat espanyol no es deu al mite de 
«Madrid» o una hipotètica «classe dominant castellana». Es 
deu a una aliança entre les diferents classes dominants (burgès 
català, terratinent andalús,...) que són les autèntiques inspira- 
dores de l'estat i les responsables del colonialisme interior des- 
crit al capítol 3. La burgesia catalana no és pas la víctima de 
l'Estat espanyol, sinó un dels seus puntals més ferms. Es per 
això, i no únicament des d'una perspectiva de revolució social, 
sinó també d'alliberament nacional, que el nostre enemic prio- 
ritari és la pròpia burgesia catalana. 

En aquest context, el paper jugat pel regionalisme burgès, 
en el pas del capitalisme-feixista al capitalisme-democràtic, és 
paral•lel al jugat per l'esquerra parlamentària i l'esquerra aspi- 
rant-a-parlamentària. Es a dir, a partir de l'exaltació d'alguns 
aspectes folklòrics o purament nominals de la realitat catalana, 
ha absorbit un important sector de la massa mitja conformista 
(«classes populars», etc.) i ha canalitzat el seu descontent vers 
una «participació catalana dins Espanya». 

El regionalisme burgès s'ha revestit de nacionalisme, i tota 
una col•lecció d'escriptors i polítics demagogs amb accés a la 

premsa i als mitjans de comunicació ens ha bombardejat i es- 
copetejat amb declaracions de defensa de Catalunya, «som una 
nació», etc. Sota tota la fraseologia, però, hi ha el mateix de 
sempre: l'autonomisme com a solució per a la continuïtat 
d' «Espanya», l'exaltació regional com a superació de l'antago- 
nisme social, la fragmentació dels Països Catalans... La burge- 
sia catalana, com tota la burgesia, té per ideologia el capitalis- 
me, mai la nació. Si en un moment donat li pot ser útil fingir 
que té per ideologia la nació, ho fa. Però ho fa mesquinament: 
no té ni l'empenta de les burgesies liberals europees del segle 
XIX que reclamaven la separació política; la burgesia catalana 
és espanyolista. Els diputats i senadors regionalistes resumeixen 
molt bé aquesta postura, en un manifest tret del 1909, davant 
dels fets de la Setmana Tràgica (106 morts, 1.725 processos 
militars, 5 penes de mort executades): «Com a ciutadans d'un 
país en el que les institucions representatives obren el camí a 
l'ordenada manifestació de la voluntat i dels sentiments popu- 
lars, com catalans enamorats de la nostra terra, condemnem la 
violència contra les persones i contra les propietats per a més 
gran irrisió en nom del pacifisme... Protestem perquè s'hagi es- 
collit per perpetuar aquests atemptats el moment en el que el 
nostre exèrcit lluita heroicament per sostenir en una campan- 
ya exterior, la dignitat i el futur d'Espanya»\ La burgesia re- 
gionalista, amb una mà adula l'electorat local i amb l'altra el 
govern central. Vegeu si no com després del 23-F, el president 
de la Generalitat de Catalunya, Jordi Pujol, posava especial 
èmfasi a reafirmar l'espanyolitat de Catalunya, en els seus dis- 
cursos per a altres «comunitats autònomes». 



2. Manifest dels senadors i diputats regionalistes, «La nostra protesta», a El Correo 
Cataldn de 19 d'agost de 1909. 



L'alliberament nacional des d'una perspectiva marxista 

Examinant l'obra de K. Marx referent a l'alliberament nacio- 
nal, observem que no arriba mai a una formulació teòrica ge- 
nèrica sobre el tema, sinó que la seva opció gira sempre entorn 
de la situació concreta de cada nació. Això es deriva de la seva 
idea sobre l'evolució històrica. L'Europa de mitjan segle XIX es 
debat encara entre les pervivències del règim feudal i l'ascens 
del capitalisme. Marx considera que en els països més «enda- 
rrerits», l'ascens d'una burgesia liberal, democràtica i naciona- 
lista és positiu, primer perquè liquida el règim senyorial ante- 
rior, i segon, perquè senta les bases d'un capitalisme industrial 
en el qual es desenvoluparà el proletariat, condició necessària 
per arribar al socialisme, a partir de la seva dictadura de clas- 
ses, i d'aquí, al comunisme. Es en aquest context de la necessi- 
tat de passar pel «purgatori» capitalista per arribar al socialisme 
i al comunisme, que cal veure la posició de Marx enfront de les 
nombroses reivindicacions nacionals que es presenten durant 
el segle XIX. 

Per a Marx, l'alliberament nacional no té un dret propi, i el 
subordina a l'alliberament social. Es a dir, si una reivindicació 
nacional coincideix amb una burgesia progressista que reclama 
llibertats democràtiques enfront d'un estat central «endarrerit», 
aleshores la reivindicació nacional sí mereix ser defensada. Ara 
bé, si r «endarrerit» és el poble que reclama la llibertat nacional, 
aleshores la seva reivindicació no ha d'ésser defensada. 

Marx ataca les pretensions d'alliberament nacional dels po- 
bles eslaus respecte l'imperi austro-hongarès, ja que són pobles 
«endarrerits» i llur victòria és un pas enrere en la lògica mate- 
rialista (ascens de la burgesia, formació del proletariat, etc.) i, 
a més, afavoriria la situació de Rússia (despotisme tzarista) a 
l'Europa oriental. En canvi, pateix d'un furibund pangerma- 
nisme. Marx veia en l'Alemanya dels anys 1 870 un dels països 
en l'avanguarda de la revolució socialista: s'ha complert la uni- 

ficació política i econòmica, existeix una accelerada industria- 
lització amb la conseqüent formació de proletariat, aquest pro- 
letariat s'ha dotat d'organitzacions de classe, etc. Creu que la 
«germanització», és a dir, l'assimilació alemanya dels pobles es- 
laus, els traurà de la seva situació d'endarreriment i el durà al 
camí del socialisme. 

En les interpretacions historiogràfiques anarquistes del segle 
XIX, en canvi, sobretot els treballs de Kropotkin i els germans 
Reclús, el pas al comunisme, a l'anarquia, es pot fer des de qual- 
sevol situació històrica, sense necessitat de passar períodes de 
transició. Això comporta tota una altra visió del fet nacional. 
En els països precapitalistes no caldrà importar cap model re- 
volucionari de fora — no hi ha una «missió civilitzadora» — 
sinó que serà la pagesia el subjecte revolucionari. Aquesta visió 
del «sempre és el moment oportú» fa que implícitament es re- 
conegui l'especificitat de cada lloc i de cada situació (panesla- 
visme de Bakunin). Es coneguda l'afirmació d'aquest autor: 
«l'estat no té pàtria, és l'abstracció, la ficció metafísica, mística, 
política, jurídica de la pàtria. Les masses populars de tots els 
països estimen profundament llur pàtria; però és aquest un 
amor real, natural. No es tracta d'una idea: es tracta d'un fet 
[...] Per això em sento francament i constanment el patriota de 
totes les pàtries oprimides»^ 

Ara bé, també és coneguda l'afirmació de Marx: «un poble 
que oprimeix altres pobles no serà mai lliure» (1870). El que 
cal veure és quina pràctica es desprèn en cada cas. 

Marx, atrapat en la seva lògica, sacrifica qualsevol qüestió 
pendent al triomf final del comunisme. Un excés de «ciència» 
l'ha convertit en reaccionari. Ignorar què és l'opressió nacional, 
ignorar el dret a la secessió, el dret a mantenir el caràcter únic, 
autònom i irrepetible de qualsevol identitat, sigui individual o 



3. BAKUNIN, M., Circular als meus amics d'Itàlia (1871). 



nacional, supeditar un (d'altra banda inexistent) alliberament 
nacional, basat en l'edificació d'un nou estat burgès, a fredes 
elucubracions de laboratori sobre si accelera o fa retrocedir la 
marxa imparable de la història..., tot plegat fa de Marx un per- 
fecte desconeixedor dels continguts alliberadors que pugui arri- 
bar a tenir el comunisme. En el comunisme, entenem per tal la 
societat autogestionària en la qual l'estat s'ha extingit, els indi- 
vidus reafirmen i potencien al màxim tots els aspectes de la seva 
personalitat, contràriament als sistemes anteriors, en els quals 
un grup dominant, organitzat en forma d'estat, reprimeix o ter- 
giversa alguns d'aquests aspectes per tal de perpetuar la seva do- 
minació. No creiem en un comunisme estereotipat, que ha per- 
dut tota la seva autenticitat en la gestació al laboratori, sinó en 
un comunisme, o millor encara, en una anarquia, com pràctica 
constant i com actitud vital. Quan Marx justifica la desaparició 
de pobles eslaus «endarrerits» per ésser germanitzats, o quan jus- 
tifica la penetració colonial del capitalisme britànic a l'índia, 
perquè eliminarà el despotisme oriental i accelerarà les fases de 
formació d'una burgesia i, posteriorment, d'un proletariat revo- 
lucionari, no està pregonant un comunisme alliberador, sinó 
una monstruositat totalitària, a la qual els individus arriben des- 
prés d'haver perdut una important part de la seva personalitat: 
la identitat nacional. 

Observem ara alguns dels casos en què Marx pren una pos- 
tura favorable a reivindicacions nacionals. 

El cas d'Irlanda. A les dècades de 1840 i 1850, Marx havia 
demanat la unió entre el proletariat irlandès i anglès per fer 
front a l'enemic comú. A partir dels anys 1860, però, afavori- 
rà el dret a la independència d'Irlanda, tenint en compte que 
l'autoritat dels grans propietaris terratinents anglesos dins la 
pròpia Anglaterra es fonamenta en bona part en la situació de 
privilegi que detenen a Irlanda. En aquest sentit, recomanarà a 
treballadors irlandesos i anglesos a intervenir favorablement en 
la «qüestió irlandesa». 



50 



51 



^> 



@i alliberament.qxp 30/07/2007 16:20 Pagina 52 



En ambdós casos, aquesta posició favorable a les reivindica- 
cions nacionals es produeix únicament perquè afavoreix (teòri- 
cament) el camí vers l'alliberament social. Marx, doncs, a més 
de no elaborar una teoria que defensi el dret a la secessió, en els 
casos en què es mostra favorable a aquesta, és des del punt de 
vista de la creació d'un nou estat burgès. Però és que a més d'- 
haver sacrificat l'alliberament nacional en ares d'un llunyà alli- 
berament social — després d'haver passat pel «purgatori» capi- 
talista — , el tal purgatori no és cap pas per V alliberament social, 
sinó justament la consolidació de l'únic sistema, el capitalista, 
que ha sabut autoperpetuar-se adaptant-se a les circumstàncies 
de cada moment: integració i comercialització de la dissidèn- 
cia, aburgesament de la classe obrera... I un altre aspecte que ja 
va essent hora de recuperar: l'ascens del capitalisme ha signifi- 
cat una profunda i nefasta alteració dels cicles ecològics, de la 
qual difícilment es podrà sortir. 

En el darrers anys de la seva vida, Marx va reflexionar sobre 
el tema. Modificà la seva opinió favorable a la penetració del 
capitalisme colonial anglès a l'índia, a partir dels seus estudis 
de la dinàmica de l'imperialisme. I d'altra banda, va començar 
a valorar, però molt tènuement encara, la possibilitat que una 
societat eminentment pagesa i semifeudal arribés al socialisme 
sense necessitat de passar pel capitalisme, obrint d'aquesta ma- 
nera un nou marc teòric on analitzar el fet nacional. De tota 
manera, però, i com dèiem abans, mai no arribà a una formu- 
lació teòrica genèrica sobre el tema. 

D'entre els seus seguidors, el més interessant a estudiar en 
la seva postura davant l'alliberament nacional és V. I. Lenin, 
tant perquè desenvolupar aspectes que Marx deixà mig embas- 
tats (dret a la independència, possibilitat d'eliminar el capita- 
lisme com a transició), com per la seva significació internacio- 
nal en l'extrema esquerra. 

L'any 1914, Lenin escriu El dret de les nacions a V autodeter- 
minació. Tres anys abans de la revolució soviètica, trobem un 



Lenin que vacil•la encara entre reclamar-se defensor de la de- 
mocràcia burgesa com un pas necessari cap el socialisme o de- 
fensor directament del socialisme, un Lenin entre «bolxevic» i 
«socialdemòcrata», etc. En aquest context de vacil•lació, la seva 
obra es deixa guiar per les directrius marcades pel seu mestre, 
quaranta o cinquanta anys enrere. 

Lenin sí que afirma el dret de les nacions a independitzar- 
se. Parla de les dues grans etapes en el desenvolupament dels 
moviments nacionals, a l'Europa occidental. Entre 1789-1871, 
hauria estat el període de les revolucions democràtiques burge- 
ses i dels moviments nacionals. Lliga el sorgiment d'aquests 
moviments nacionals al pas dels feudalisme al capitalisme. Per 
al triomf de la producció mercantil, a la burgesia li calia con- 
querir el mercat interior, que territoris d'un sol idioma adqui- 
rissin cohesió estatal. Afirma Lenin que «La tendència de tot 
moviment nacional és a formar Estats nacionals, que són els que 
millor acompleixen aquestes exigències del capitalisme con- 
temporani». (Es sorprenent el desconeixement de la realitat èt- 
nico-lingüística de l'Europa occidental, tant per part dels au- 
tors marxistes com dels anarquistes.) 

A partir de 1871, s'entra a la segona etapa en la qual, un 
cop consolidats els estats burgesos, desapareixen els moviments 
democràtics de masses. 

D'alguna manera, l'afavoriment de Lenin de l'autodetermi- 
nació de les nacions respon a la idea que els estats nacionals 
«acompleixen millor les exigències del (purgatori) capitalista 
contemporani». D'alguna manera, perquè en realitat a l'Euro- 
pa occidental, d' «estats nacionals» — els estats que es correspo- 
nen territorialment amb una nació, entenent per tal tota co- 
munitat ètnico-lingüística diferenciada — n'hi havia i n'hi ha 
de ben pocs... El dret a l'autodeterminació continua, de fet, su- 
peditat a les exigències de la transició al socialisme. El mateix 
Lenin ho reconeix a la seva tesis La revolució socialista i el dret 
de les nacions a V autodeterminació (1906): «El 1848 existien fo- 

naments històrics i polítics per establir una diferència entre na- 
cions "reaccionàries" i nacions democràtico-revolucionàries. Marx 
tenia raó en condemnar les primeres i defensar les segones. El 
dret a l'autodeterminació és una reivindicació democràtica 
que, naturalment, ha d'ésser subordinada als interessos gene- 
rals de la "democràcia"». 

No obstant això, Lenin va més lluny en aquest terreny que 
el seu mestre. Tot i considerar que el proletariat ha de ser indi- 
ferent a la burgesia de l'estat central o a la burgesia «nacional» 
local, perquè té uns interessos de classe propis, el fet d'oposar- 
se a una lluita d'alliberament nacional per considerar-la burge- 
sa, equivaldria a afavorir la burgesia de l'estat central, general- 
ment més reaccionària encara. Creu que el dret de les nacions 
a l'autodeterminació no és cap entrebanc per a la solidaritat 
obrera internacional, si es compta amb una organització prole- 
tària internacional. Molt bé, fins aquí, però, després, s'em- 
branca en definicions del que és l'autodeterminació. Afirma: 
«per autodeterminació de les nacions s'entén llur separació es- 
tatal de les col•lectivitats d'una altre nació, s'entén la formació 
d'un estat nacional independent». Aquest és un clar exemple 
d'independència limitada. Un estat territorial nou no significa 
autodeterminació ni independència, perquè aquests són pro- 
cessos íntimament lligats a l'alliberament individual, i qualse- 
vol estat n'és sempre un ofegador. Però a més a més, l'autode- 
terminació de Lenin no només és en un context d'estat, sinó 
que és en un context d'estat burgès! No arriba a plantejar l'a- 
lliberament social i nacional com a quelcom simultani. 

Contra l'«estat socialista dels Països Catalans» 

Els grups que actualment es reclamen favorables a la indepen- 
dència dels Països Catalans, des d'una perspectiva marxista, sí 
que han arribat a una formulació teòrica sobre la independèn- 
cia en què l'alliberament social i nacional són simultanis. 



Aquesta formulació es plasma en el dit «estat socialista dels 
Països Catalans». L'actitud de denúncia portada pel moviment 
llibertari no ens serveix perquè tot i denunciar l'estat socialista 
no ha donat cap alternativa d'alliberament nacional. Una de les 
principals utilitats del present treball és la de realitzar una crí- 
tica a l'esmentat estat des d'una perspectiva llibertària però al 
mateix temps independentista. 

Tot estat socialista és, en realitat, capitalisme d'estat. El sec- 
tor que es va apropiar de la revolució, enquadrant-la en els seus 
esquemes de partit, va necessitar del suport d'un ampli movi- 
ment social que abraça la majoria de la població, però un cop 
assolida aquella, ha liquidat les àrees d'autonomia que les clas- 
ses populars han arrabassat a l'anterior règim, i només una elit 
burocràtica exerceix el poder. 

La concentració de tot el poder econòmic, militar i polític 
en mans de l'estat socialista fa que aquest arribi a un grau de 
perfecció, dins del capitalisme, no assolit per la democràcia bur- 
gesa. En el capitalisme monopolista, en efecte, l'alta burgesia, 
tot i exercir la seva dominació social, té disputes interiors (com- 
petència entre empreses, etc). L'estat socialista, en canvi, ha 
donat una cohesió a la classe dominant a través del partit: les 
empreses són públiques i la planificació orienta la producció, 
però els excedents són apropiats per la nova classe dirigent, a la 
qual anomenarem «tecnoburocràcia». Aquesta és la base del ca- 
pitalisme d'estat, que té una certa semblança, com assenyala 
Abraham Guillén, amb el mode de producció asiàtic descrit per 
Marx, i que Stalin, en la seva enumeració dels modes de pro- 
ducció marxista, va ometre, per evitar perilloses deduccions... 

El control de l'estat socialista, però, no es limita a l'esfera de 
la producció, sinó que afecta cada aspecte de la vida individual 
com cap altre tipus d'estat ha arribat a fer. l'alienació ideològica 
en els mites del «socialisme», la militarització de la societat, el 
control policíac de l'individu, el control de moviments, l'ex- 
termini de la dissidència... 

L'estat socialista dels Països Catalans no serà pas una excep- 
ció. Hi ha oposicions com reunificació/confederació, centralit- 
zació/autogestió, estat/anarquia, productivisme/ecologisme radi- 
cal, elit tecnoburocràtica/població, que no admeten punt mig ni 
excepció històrica. La pasma de l'estat socialista dels Països Cata- 
lans no es deixarà dur pel «seny» a l'hora de reprimir. 

Però és que a més, l'estat socialista dels Països Catalans no resol 
tampoc la qüestió nacional. Una nació no és únicament un marc 
territorial determinat; és sobretot un grup poblacional d'indivi- 
dus amb uns lligams ètnico-lingüístics. D'aquí rau que el seu alli- 
berament no es resol amb un simple canvi en la ubicació de la ins- 
titució administrativo-repressiva estatal, sinó que sigui un procés 
més profund, de descobriment i potenciació de la pròpia identi- 
tat. Un estat podrà «legalitzar» aquesta identitat en els seus as- 
pectes externs, com llengua, manifestacions culturals, etc, però 
mai «potenciar-la», perquè «independitzar-se» és trencar qualse- 
vol lligam de dependència, i l'estat socialista dels Països Catalans 
l'únic que pot fer és sotmetre la població i mantenir militarment 
«units» els territoris que componen els Països Catalans. 

Contra els tòpics llibertaris 

Plantegem ara una qüestió: l'alliberament d'un individu és un 
obstacle per a l'alliberament de la globalitat d'individus? No és 
més aviat una necessitat"^. Una societat en bloc pot alliberar-se, 
però no ens interessa la societat. La societat és una gàbia on 
viuen diferents individus, no importa sota quin règim, però pre- 
soners al capdavall, per no haver pogut escollir si formar-hi o no 
formar-hi part. Ens interessa X associació, en la mesura que és una 
organització social posterior al propi individu, i on aquest hi viu 
voluntàriament i fins que vulgui. La unitat primera és l'individu, 
tan equivocat seria pensar que el seu alliberament entrebanca el 
de la col•lectivitat, com pensar que l'alliberament d'aquesta 
col•lectivitat entrebanca el d'aquest individu. 



Un cop fet aquest paral•lelisme, per què l'anarquisme més 
integrista i doctrinari s'entesta a considerar l'alliberament na- 
cional, que és un alliberament que afecta individus concrets, 
com un obstacle a un alliberament internacional (?). L'anarquis- 
me és, en teoria, múltiple, divers, federalista, parteix de baix per 
arribar a dalt. L'anarquisme diu que combat l'estat. On s'ama- 
guen aquests projectes? L'anarquisme està acceptant l'estat en el 
seu territori i, en el seu nom, està essent estatalista, està igno- 
rant la realitat més petita, que és la base del seu plantejament, 
per afavorir una abstracció jurídica «gran», com és «Espanya». 
El seu internacionalisme no és una altra cosa que la fidel repro- 
ducció dels marcs jurídics dels diferents estats. 

No assumir l'alliberament nacional, postposar-lo a una fu- 
tura i hipotètica destrucció de l'estat, significa esdevenir còm- 
plices de l'estat en la seva tasca d'anihilació de les comunitats 
nacionals. 

L'anarquisme no ha sabut comprendre l'opressió nacional 
en allò que aquesta té d'especifica, i per això ha confós les ini- 
ciatives nacionalistes liberals del segle XIX, com única via pos- 
sible d'alliberament nacional. A partir de la idea que tota rei- 
vindicació nacional té com a objectiu la creació d'un nou estat 
independent en mans d'una burgesia local, ha ignorat aquella 
i implícitament ha vingut a afavorir el projecte uniformitzador 
estatalista. 

Tan erroni com confondre l'estat amb la comunitat nacio- 
nal, és pensar que el fet d'assumir una lluita d'alliberament na- 
cional ve a separar, quan no a enfrontar, les classes populars de 
les diferents nacions de l'estat plurinacional i a afavorir els inte- 
ressos de la burgesia local. Una solidaritat internacionalista, en 
aquest cas entre les diferents comunitats nacionals sotmeses per 
l'Estat espanyol, enfront d'aquest enemic comú, ha de produir- 
se en igualtat de condicions. La utilització — per exemple — de 
l'idioma d'una d'elles en la premsa i propaganda que llegeixen 
les altres suposa una nova jerarquia, i al capdavall un sacrifici de 

les comunitats minoritàries en favor de l'oficial. El pretès fede- 
ralisme ha esdevingut centralisme. La lluita quotidiana de les 
classes populars catalanes és solidària amb les classes populars de 
les altres nacions, però no ja de l'estret i artificial marc geogrà- 
fic de l'Estat espanyol, sinó de més enllà de les seves fronteres. 
No estem separant esforços, estem reconeixent a cadascú la seva 
pròpia individualitat, condició prèvia i necessària per enfrontar- 
se a l'enemic comú, l'estat. 

Però l'espanyolisme del moviment llibertari no és únicament 
una confusió de noms, sinó una concepció molt més profunda. 
Identificar-se amb el territori «Espanya», adoptar-lo com a marc 
organitzatiu en el present i en el futur, sentir-se «espanyols», re- 
presenta l'acceptació i la prioritat del criteri poblacional. 

Històricament, el «movimiento libertario espanol» ha con- 
demnat en repetides ocasions les reivindicacions nacionals, tit- 
Uant-les de «separatisme». Que significa doncs el seu federalis- 
me? Federalisme suposa agrupació o associació a partir 
d'unitats que són prèviament independents, i per tant, lliure 
d'associar-se o de separar-se quan millor els convingui. Parlar 
de «separatisme» suposa dur un model organitzatiu obligat, que, 
per tant, no es pot alterar lliurement. 

Cal combatre l'espanyolisme del moviment llibertari i tot el 
conservadurisme que impregna el «paradís» estereotipat. No 
anem a crear noves fronteres, sinó a destruir les existents. 
Anem a liquidar el vell món. 



6. 
Migracions i Països Catalans 



Migracions: condicions i factors 

Sempre s'han produït migracions, des de l'antiguitat fins els 
nostres dies, unes en forma de colonització, altres en forma 
d'invasions. Casos com els dels pagesos colonitzadors dels fèr- 
tils plans, en el Neolític, els celtes, les invasions bàrbares, dels 
àrabs. Cada cultura, cada ètnia, havia trobat la seva forma mi- 
gratòria per diferents raons, i sempre amb un sublatent rere- 
fons econòmic. 

En l'actualitat continuen produint-se migracions i les mo- 
tivacions continuen essent, malgrat el temps, les mateixes que 
impulsaren els pobles històrics a desplaçar-se del seu lloc d'ha- 
bitatge fins un lloc nou de recepció. Arribem a les migracions 
del camp a la ciutat, del sector primari al sector secundari. Les 
motivacions són les mateixes, però no el sistema econòmic que 
les produeix. 

Les motivacions principals que en els dos darrers segles ex- 
pliquen fins avui la causa de les migracions han estat els des- 
equilibris que el mateix sistema capitalista, mitjançant el seu 
desenvolupament desigual, ha anat produint. Es a dir, el desen- 
volupament industrial ha estat la causa dels desequilibris, i més 
que els desenvolupaments, la localització de la mateixa indús- 
tria. Tenint en compte els diferents factors que influencien en 
la situació espacial de les indústries, fonamentalment els inte- 
ressos de la burgesia en minimitzar els costos de transport i els 
de la producció en general per poder maximitzar els beneficis, 
es comprendrà en bona lògica que en un sistema com el capi- 

talista s'adoleixi del problema dels desequilibris en l'espai que 
ocupa. No pas a totes les zones ha existit la inversió suficient, 
o la localització de productes primaris, o la concentració d'im- 
portants mercats que hagin permès el desenvolupament «nor- 
mal» d'un sistema productivista i industrial com l'actual siste- 
ma capitalista. De vegades són les dificultats físiques geogràfiques 
les que impedeixen la localització industrial. Les zones que han 
quedat marginades del procés industrial han servit i serveixen 
com reserves de mà d'obra per a les zones en les quals es loca- 
litza la indústria. A partir d'aquí, s'inicien els fluxos migratoris 
de les zones sense indústria cap a les zones industrials. 

Aquestes normes generals són plenament aplicables per a 
l'Estat espanyol i per a l'actual sistema capitalista que s'hi està 
desenvolupament. 

Les migracions a l'Estat espanyol 

Hi ha zones com Andalusia, Aragó, Castella o Galícia, amb 
una forta emigració, i altres com Euskadi, Països Catalans i 
Madrid, amb una forta immigració. En la darrera dècada dels 
anys setanta, aquest flux migratori s'ha anat estancant a causa 
de la crisi industrial que pateix el sistema capitalista. Mentre 
durà el creixement econòmic i industrial, les zones d'emigració 
estaven immerses en una crisi d'evolució respecte el sistema in- 
dustrialista i constituïen zones ahistòriques respecte d'aquest. 
Per això mateix, aquestes representaven la reserva de mà d'obra 
no absorbible per les pròpies economies locals, evitant de pas- 
sada el que d'altra manera hauria pogut acabar en forma d'ex- 
plosions socials. Segons això, es produeix una complementa- 
rietat entre els interessos de les respectives classes dominants de 
les zones d'origen d'emigrants amb les de les zones de recepció 
d'immigrants. 

Les zones d'emigració experimenten un desarrelament en el 
seu cos social, que destrueix la seva cohesió interna. Les zones 



d'immigració, en canvi, són les capdavanteres dins de l'estructu- 
ra capitalista, encara que també es veuen alterades en el seu cos 
social com a resultat de la mateixa acció, però a l'inrevés. Es a dir, 
la creació dels nous problemes que comporta l'impacte dels crei- 
xement del capitalista, afecta directament també la seva cohesió 
interna. Tant en les expressions de tipus urbà (vegi's el creixe- 
ment vertical de ghettos com el polígon Gornal a l'Hospitalet, la 
Mina a Sant Adrià, el polígon Fontseca a Cornellà...), com in- 
dustrial (polígon petroquímic de Tarragona, la Zona Franca de 
Barcelona, les nuclears...) s'aprecien les mateixes aberracions, 
fruit d'aquest desenvolupament desequilibrat. 

L'Estat espanyol, per damunt de totes aquestes contradic- 
cions, va imposant l'estructura del modern estat burgès. El 
funcionament de l'estat ha assolit pràcticament a totes les 
zones la conscienciació d'una ideologia espanyolista mitjan- 
çant tots els aparells al seu abast (exèrcit, escola, administració, 
mass medid), al servei de l'industrialisme i del capitalisme. El 
procés de desenvolupament del capitalisme ha estat i és un fac- 
tor clau de desnacionalització i de desnaturalització dels dife- 
rents pobles de l'estat, arribant a la falsa i manipulada cons- 
ciència espanyola. 

Per a nosaltres, l'alliberament nacional no s'ha de restringir 
sols als Països Catalans, Euskadi i Galícia, sinó que s'ha d'es- 
tendre a la resta de nacions i pobles de l'Estat espanyol. 

La concepció d'estat resultant respon, doncs, a una aliança 
d'interessos entre les classes dominants; d'aquí, que sigui del 
tot erroni presentar-la com iniciativa exclusiva d'una hipotèti- 
ca classe dominant castellana. Seria interessant veure fins a 
quin punt l'actual Estat espanyol pot respondre a una inter- 
pretació burgesa catalana^ 



1 . Observeu per exemple l'acció de Miquel Roca per la creació del Partit Reformista, con- 
tinuador d'aquella vella aspiració de la Lliga Regionalista d'incidir dins l'Estat espanyol. 

L'intent del qual avui es parla d'equilibrar les diferents zo- 
nes de l'estat no té sentit en l'actual estat capitalista, puix que 
ell mateix es manté per l'aprofundiment d'aquests desequili- 
bris. Les classes dominants sempre pensen en maximitzar els 
seus beneficis, sense pensar en els estralls que aquesta actitud 
està causant i pot causar. 



treball»^ El que anomenem la integració dels immigrants és 
vista aquí com l'intent d'anar-se imbrincant en la societat cata- 
lana per acabar per sempre amb les diferenciacions nacionals 
dins l'estat. L'estat franquista (com l'actual) tenia clara la utilit- 
zació i manipulació dels emigrants com a elements passius en la 
tasca de castellanització idiomàtica. 



Impacte dels moviments migratoris 

Les conseqüències d'aquests moviments migratoris són desas- 
troses per a totes dues zones migratòries. Per a les d'origen mi- 
gratori, perquè en surten amb un resultats finals de semidesen- 
volupament dins del sistema, i amb una espoliació dels recursos 
humans i naturals. I en les de recepció d'immigrants, els resul- 
tats no són pas més satisfactoris. Si bé aparentment, en termes 
quantitatius, són més riques que les anteriors, cal tenir en 
compte que el deliri productivista ha estat la causa de la total 
devastació del país i del trencament dels cicles ecològics. Es a 
dir, els complexos industrials, autopistes, centrals tèrmiques i 
nuclears, etc, estan convertint, sobretot la Catalunya estricta, 
en la claveguera d'Europa. A més, l'Estat espanyol ha aprofitat 
el fenomen migratori per introduir en zones nacionalment di- 
ferenciades allaus humans que (inconscientment) ajudessin a la 
uniformització espanyolitzadora de la totalitat de l'estat. Es sig- 
nificatiu el text d'un butlletí del «Ministerio de Información y 
Turismo» de 1968, comentant un error d'un article alemany 
envers la situació de la societat catalana, remarcant l'oblit de la 
presència i acció dels immigrants com a factors (sempre in- 
conscientment) d'espanyolització: «falta una consideració del 
paper real que desenvolupa demogràficament i lingüísticament 
l'aportació humana dels emigrants. Es evident que la laboriosi- 
tat i esperit emprenedor dels catalans els fa anar remuntant ni- 
vells en l'escala social, però el forat que van deixant l'ocupen els 
"castellans" que arriben a la industrial Catalunya a la recerca de 



Situació migratòria als Països Catalans 

La complexitat de les migracions ha de ser vista d'una forma 
global, i no sols entenent els Països Catalans com a receptors 
de mà d'obra assalariada. 

Els Països Catalans també produeixen emigració a partir dels 
desequilibris espacials interns entre les comarques devastades de 
la Catalunya pobre, contra les comarques «riques» del litoral. Al 
País Valencià, existí fins poc abans de la «guerra civil» un co- 
rrent emigrador cap als centres industrials de Catalunya, que es 
mantingué en els primers anys dels franquisme. La gent de les 
Illes emigrà vers Catalunya, mantenint però també un flux cap 
Amèrica. En el cas de la Catalunya del Nord, podem observar 
una emigració especialment concentrada al nucli de París. 

Respecte a la immigració que han rebut els Països Catalans 
(com a mínim fins el 1975), es pot observar una clara distinció 
entre els treballadors provinents de la resta de l'estat i les forces 
d'ocupació tan civils com militars. Pel que fa a aquests treballa- 
dors cal remarcar la seva qualitat d'explotats tant a la seva zona 
d'origen com després als Països Catalans, i que la possible tasca 
espanyolitzadora que hagin fet o que puguin estar fent no és pas 
una actitud deliberada, sinó que més aviat prové de l'alineació, 
sobretot de la utilització que l'estat ha fet d'aquesta situació. Cal 



2. Bolettn de Orientación Bibliogràfica, núm. 61, gener de 1968, citat per Josep Termes 

a La immigració a Catalunya. Política i cultura. 

tenir present que un factor molt important i decisiu, i que ha 
ajudat a que treballadors immigrats no facin seva la lluita d'alli- 
berament nacional, és el fet que el nacionalisme que es mani- 
festa majoritàriament és el burgès, i no sols el de CiU sinó 
també el del PSUC i d'altres sectors que no deixen de fer una 
política seguidista en molts aspectes del nacionalisme burgès. 

Pel que fa a les forces d'ocupació (civils i militars), cal només 
recordar una altra vegada llur acció repressora contra la cultura 
catalana. Els militars, per la seva duplicitat com a soldats (i el 
que això significa socialment) i com a persones que exerceixen 
d'espanyols militants en els Països Catalans, se situen com ocu- 
pants. L'acció dels militars com a estament s'eixampla als seus 
col•legues de la Guàrdia Civil (que de civil no en té res, és un 
cos militar) i de la Policia Nacional (que tampoc no té res de na- 
cional, sinó que és estatal). La presència de les forces repressives 
a les nostres comarques i ciutats estén aquesta acció repressiva 
als trets nacionals catalans, al costat de la repressió a les accions 
contra el capitalisme i la propietat. (Això no vol dir reivindicar 
uns Mossos d'Esquadra ni cap altre cos repressiu). Els civils, 
com a (alguns) funcionaris de l'aparell de l'estat, que per dife- 
rents raons exerceixen als Països Catalans i exerceixen una tasca 
espanyolitzadora. Un especial record mereixen els mestres que 
imparteixen classes de castellanització. L'educació que practi- 
quen afecta tots els infants, immigrants o no. Les forces d'ocu- 
pació formen els quadres qualitatius de l'ocupació. 

Cal no oblidar el Nord dels Països Catalans, on l'ocupació 
francesa pren un altre estil, deixant-lo com a zona marginal del 
sistema industrialista. L'economia està basada en l'agricultura i 
en el turisme (urbanitzacions i «residències» per a jubilats) com 
a màximes fonts d'ingressos per a la burgesia. El procés de 
afrancesament pren formes que combinen l'emigració dels 
joves catalans amb la immigració de jubilats francesos que 
equilibren la població però decantant-la cap a una majoria de 
població francesa. 



Els Països Catalans i el fiítur 

L'esquema mecànic que estableix que l'obrer és sempre un im- 
migrant i el burgès sempre català no és cert, com s'ha ressenyat 
més amunt. Apart, tota la burgesia catalana més conservadora 
ha estat sempre clarament espanyolista. 

Tenen molt a dir els immigrants que han assumit la llengua 
catalana, actuant com a rebuig als intents de separació entre els 
propis treballadors. 

Ho confessi o no, la burgesia catalana, encara que es rei- 
vindiqui nacionalista, enllaça amb la burgesia d'altres zones de 
l'estat a partir dels interessos que té en un ampli mercat esta- 
tal. Té prou cura de no perdre els seus beneficis i per això es re- 
colza en l'estat i el manté, puix que sense l'un no tindria sentit 
l'altre. Seguint les interrelacions de l'alta burgesia arribem a la 
superestructura mundial que és la Trilateral (de la qual es rei- 
vindica membre el propi Trias Fargas), i que, recordem, parla 
als seus informes d'una visió internacional a partir dels «pro- 
blemes regionals» (ni nacionals ni estatals), quan es refereix a 
casos com l'Orient Mitjà, Centre Amèrica o el Carib. 

La raó d'estat del propi Estat espanyol (vàlida també per al 
francès), i amb el sentit i contingut que li dóna l'actual govern 
del PSOE — administrador i reorganitzador de l'aparell de 
l'envellit estat burgès — és tornar a deixar-lo preparat en im- 
millorables condicions que permetin continuar el funciona- 
ment de la raó del capitalisme (propietat privada, producció i 
acumulació contínues). El PSOE — govern falaçment i hàbil- 
ment camuflat en l'obrerisme i en un socialisme no marxista — 
està continuant amb la política de sempre de l'Estat espanyol, 
és a dir, l'intent d'implicació nacional-estatal espanyola, amb 
totes les conseqüències que això pretén aconseguir a partir de 
l'eliminació de totes les cultures, nacions i pobles sotmesos. 

7. 

Situació actual: 

r«Estado de las autonomías» 



El mite de la democràcia: una nova forma 
de dominació del capitalisme espanyol 

En aquests darrers anys hem assistit a un important procés de 
transformació de les institucions del capitalisme espanyol, con- 
sistent en l'actualització dels seus canals de dominació, a l'estil 
de l'anomenat «món occidental». La continuïtat d'aquesta do- 
minació es veia afectada pel desequilibri entre repressió directa 
i credibilitat popular envers el sistema (au to repressió). La pro- 
porció superior del primer factor, és a dir, la imatge constant 
del feixisme militar imposant-se per la força, havia arribat a fa- 
cilitar massa la identificació entre Poder i opressió com perquè 
aquest sistema fos gaire estable. Calia reequilibar-lo, augmen- 
tar la credibilitat popular amb algunes concessions, però sense 
que el sistema fos substancialment alterat. El resultat ha estat 
una adaptació dels canals de dominació a formes més estables 
i més d'acord amb les del bloc occidental (la prova d'això, la 
tenim en que la proposta de democratització va venir del poder 
i no com a resultat d'una ruptura amb el feixisme). 

El mite de la consolidació 

La democràcia espanyola ha sabut generar la impressió de ser 
quelcom oposat a l'anterior dictadura. De fet, però, això no 
deixa d'ésser una tènue impressió que han volgut donar els par- 
tits de l'esquerra parlamentària, ja que entre medis militars i de 
manera oficial no hi ha res de tot això. 



G7 



^> 



@i alliberament.qxp 30/07/2007 16:20 Pagina 68 



Malgrat tot, aquesta impressió ha estat utilitzada per donar 
un gran prestigi a la democràcia, en tant que règim oposat al 
feixisme. D'aquí prové el mite de la «consolidació de la demo- 
cràcia», que ha estat utilitzat en un doble sentit. Primer, per 
calmar els ànims d'una població que comprova dia rere dia que 
la seva vida quotidiana és igual de mediocre que abans (treball, 
casa, ciutat, etc.) i que vol anar més enllà. I segon, per justifi- 
car totes les lleis repressives que han anat sortint en aquests da- 
rrers anys, l'objectiu real de les quals és aixafar qualsevol opció 
política que no hagi estat renunciant a la ruptura revolucionà- 
ria que no es produí en el 1975. 

La democràcia burgesa 

La nova fórmula adoptada pel capitalisme espanyol és més sub- 
til que l'anterior. La idea de democràcia, convenientment lloa- 
da per dreta i esquerra del capitalisme, es presenta com legíti- 
ma en ésser expressió de la majoria. A més, es presenta com a 
perfectament igualitària des del punt de vista jurídic, és a dir, 
es pretén que hi ha un model abstracte aplicable per igual a to- 
thom, amb independència de la seva situació social. La «lliber- 
tat» democràtica — segons això — seria una conseqüència d'a- 
questa igualtat jurídica. 

Cal veure que el capitalisme pren diferents formes: feixista, 
democràtic, socialista^ En el feixisme i en el capitalisme d'es- 
tat («socialista»), una minoria dominant exerceix el seu poder 
sobre la població, sense cap participació d'aquesta, encara que 
revestint aquest poder amb diferents arguments com «salvació 
nacional», «dictadura del proletariat», etc. Aleshores, un règim 
que tot i ser capitalista pugui presentar-se com expressió de la 



1. En realitat és més encertat parlar de «capitalisme d'estat» ja que la dictadura de les 
burocràcies totalitàries mai no ha estat autèntic socialisme. 



«majoria», s'assegura un consistència ideològica i moral que 
manca als altres: qui vulgui acabar amb ell, serà acusat d'a- 
temptar contra la llibertat, de voler imposar la voluntat d'uns 
pocs sobre la «sobirania nacional». 

Des d'un enfoc llibertari, però, la democràcia ha de ser 
igualment combatuda. En primer lloc, perquè la sobirania in- 
dividual és anterior a l'abstracció societat, i per tant la dicoto- 
mia minoria/majoria forma part dels sistemes que entenen la 
col•lectivitat sense haver entès abans el que és la base i punt de 
sortida: la individualitat. En segon lloc — aquest és el cas de la 
variant burgesa de la democràcia — perquè un cop emès el vot 
i escollit un representant, aquest pren una total independència 
d'actuació, sense un control real per part dels qui l'han votat. 
I, en tercer lloc, perquè l'àmbit d'implantació de la democrà- 
cia, en aquest cas «Espanya» i «França» són entitats delimitades 
per un criteri coercitiu, l'estat i la frontera, que ofega d'entra- 
da qualsevol plantejament de lliure associació (federalisme). 

La idea de sobirania nacional és una fal•làcia més, perquè si 
entenem per comunitat nacional una reunió d'individus amb 
unes característiques comunes, la sobirania nacional no pot ser 
mai un cos jurídic creat amb anterioritat a ells. La sobirania na- 
cional és una abstracció fictícia creada per donar un cos i con- 
sistència moral a l'estat, tant en la seva actuació de cara a l'ex- 
terior, com de cara a l'interior. I més, quan «Espanya» i «França» 
i la majoria dels estats territorials no sols no són nacions, sinó 
justament els seus carcellers. 

En la democràcia burgesa, el remat majoritari no es limita a 
adoptar obligacions que l'afectin a ell mateix, sinó que hi vincu- 
la els que no volen formar part de la societat, sigui aquesta 
«Espanya», «França» o r»Estat català», anul•lant el nostre dret de 
decisió, convertint-nos en súbdits. En mans de qualsevol estat 
— i l'estat democràtic burgès, legitimat per una majoria de massa 
alienada i conformista, no és cap excepció — no serem tractats 
com a individus, sinó com a súbdits. Qualsevol «societat» crea- 

da a partir d'aquí no serà mai una lliure associació d'individus, 
sinó una presó en la qual com a molt es podrà opinar sobre el re- 
glament interior, però mai escapar ni molt menys demolir... 

D'altra banda, la igualtat jurídica — que en si mateixa ja és 
incerta — no pot expressar la llibertat d'una població amb des- 
igualtat econòmica i social. El pobre pot escollir entre els dife- 
rents productes del mercat, però cada elecció és una privació 
d'altres articles una mica menys, tant o, segons com, més des- 
itjables que l'escollit. 

La realitat és que el «govern del poble» es redueix a una pe- 
riòdica i passiva emissió de vots per delegar la pròpia llibertat i 
capacitat d'actuació en polítics professionals. Es podria pensar, 
no obstant, que les classes populars, en majoria numèrica, hau- 
rien de tenir un vot anticapitalista, donada la seva situació so- 
cial. Els resultats, però, demostren quin és el grau d'alienació i 
de conservadorisme, mercès l'acció de l'escola, la família, els 
mitjans de comunicació, la religió, etc. De tota manera, si al- 
gun cop es passés un vot anticapitalista, la burgesia prescindi- 
ria de la seva forma democràtica i adoptaria la dictadura («Ità- 
lia» a principis dels anys vint, «Alemanya» el 1933, «Espanya» 
el 1939, «França» el 1958, «Xile»el 1973...). 

L'esquerra del capitalisme: el paper dels partits 
«No és el moment oportú» 

«Els partits són els condons de la llibertat» (revolució del maig 
de 1968). 

El paper de l'esquerra, avui, innegablement, «esquerra del 
capitalisme», ha estat imprescindible en la conservació d'aquest 
sistema. En el cas de l'Estat espanyol, la seva missió ha estat ca- 
nalitzar la pressió popular cap a postures inofensives per a la 
perpetuació de l'Estat capitalista, de la dictadura a la democrà- 
cia. Quant a la dictadura, els seus plantejaments eren més an- 
tifeixistes que no pas anticapitalistes, és a dir, combatien una 



forma — la feixista — del capitalisme, però no aquest sistema 
en si. Aquest especial èmfasi antifeixista, que no és el mateix 
que anticapitalista, ha fet possible el seu proclamat desig de 
«consolidar la democràcia», desviant cap aquest inútil objectiu 
totes les lluites populars». 

L'esquerra del capitalisme és la salut del sistema: reconver- 
teix l'opressió i el malestar populars cap a límits més suporta- 
bles, i en no qüestionar-lo mai, realitza una constant tasca d'a- 
comodació tot posant pedaços on el sistema pot ser més feble. 
El paper de la socialdemocràcia alemanya, creadora d'un dels 
sistemes de control i de repressió més sofisticat del món, n'és 
un exemple notable. També són bons exemples el partit comu- 
nista francès, titllant de «grupuscles» els revoltats del maig de 
1968, o l'actuació del partit comunista italià, traient la policia 
al carrer i cridant a la «salvació nacional» i a la «consolidació de 
la democràcia», a les revoltes clarament anticapitalistes de la 
primavera de 1977. I sense anar més lluny, PCE-PSOE, PSC- 
PSPV, PSUC-PCPV-PCI, amb l'aprovació de la Constitució, 
del lliure mercat, de la Llei antiterrorista, de les nuclears, del 
servei militar, la tortura... 

Quant a l'esquerra extraparlamentària, la seva absència del 
parlament no respon a criteris propis de la lluita, sinó a no 
tenir prou vots per anar-hi. Per això, cal dir «esquerra aspirant 
a parlamentària». Intenten trobar un lloc entre les forces polí- 
tiques catalanes, fer sentir la seva radical veu al parlament. A 
més a més segueix una política d'infiltració tant en lluites es- 
pecífiques com en moviments sectorials: no pot tolerar la pos- 
sibilitat de lluites autònomes que escapin al seu control. 

En ambdós casos, mai «no és el moment oportú», ni per a 
les lluites obreres ni molt menys per a la revolució. Conserven 
el sistema críticament. 

L'alliberament social i nacional no serà possible fins que no 
siguin totalment desemmascarats i tractats en igual considera- 
ció que a la dreta, és a dir, com a enemics. 

El paper dels sindicats: la mística del treball i l'atur 

El punt més feble del capitalisme ha estat el d'assegurar-se un 
control sobre el món de la producció que impedís l'extensió 
d'una consciència anticapitalista entre els treballadors, que man- 
tingués l'explotació privada i posteriorment estatal, a un nivell 
de tranquil•litat laboral. En aquest sentit, el sindicalisme refor- 
mista ha tingut un paper imprescindible, fins el punt que avui 
és una part més del capitalisme, absolutament necessària per a 
la seva continuïtat. 

En la societat de consum els treballadors han passat de tenir 
un salari mínim, de «subsistència i reproducció», a un salari 
que els permeti adquirir un cert nombre de mercaderies més o 
menys inútils, fabricades per ells mateixos. Es per això, que el 
manteniment d'aquest cert nivell de salari, superior al de sub- 
sistència i reproducció, es fa una tasca primordial per a la pa- 
tronal, que d'altra forma es trobaria sense sortida per als seus 
productes. Per tant, en ser la puja de preus un fenomen periò- 
dicament constant, la puja de sous es converteix en quelcom 
periòdicament necessari. Es a dir, malgrat les reticències de cada 
empresari a concedir augments salarials als seus treballadors i 
malgrat la tendència actual a limitar aquests augments^ en 
conjunt representen la continuïtat del capitalisme. 

CCOO i UGT, els sindicats majoritàriament grocs i espan- 
yols a través d'un grotesc muntatge d'eleccions sindicals iniciat 
des del mateix estat, s'encarreguen d'efectuar aquests reacomo- 
daments cíclics del salari. L'estat — que cada vegada intervé 
més en els afers econòmics — i la patronal prefereixen tenir uns 
interlocutors disciplinarts, professionals, a enfrontar-se a l'as- 
semblearisme obrer. La legislació laboral, al mateix temps que 



dóna una imatge de millores, de victòries dels treballadors, en 
legalitzar un seguit d'accions com la vaga, la manifestació, etc, 
abans perseguides per la dictadura, no fa sinó canalitzar les for- 
mes de lluita obrera anticapitalista i buidar-les del seu contin- 
gut revolucionari. L'estat, en admetre-les, s'atorga la facultat de 
concedir-ne l'autorització o desautorització. Les formes de llui- 
ta que s'escapin del control de l'estat i dels seus sindicats, com 
l'assemblearisme, l'autonomia, l'acció directa, la vaga salvatge, 
el sabotatge, l'autogestió, són perseguides. Són perseguides per 
l'estat, però també pels sindicats, que no poden tolerar la pèr- 
dua del seu control sobre els treballadors (al capdavall viuen 
d'això), convertint-se així en el més fidels i més eficaços senti- 
nelles de l'estat i del capitalisme. 

Enmig d'això, el sindicalisme revolucionari té una escassa 
audiència. 

D'altra banda, un dels elements ideològics legitimadors d'a- 
quests tipus d'actitud reformista i conservadora, es troba en la 
mistificació de l'ètica del treball i de l'atur. Empresaris i sindi- 
calistes, polítics i pares de família, tots coincideixen: «El treball 
dignifica», el treball és el valor suprem. En realitat, però, abans 
de l'aparició del capitalisme, el treball ha estat quelcom menys- 
preable. L'historiador grec Herodot diu al respecte: «no podria 
afirmar que els grecs hagin rebut dels egipcis el menyspreu del 
treball, ja que el trobo igualment establert entre els tracis, els es- 
cites, els perses i els àrabs»^ La mateixa tradició cristiana me- 
dieval, considera el treball una maledicció bíblica, i oposa 
aquesta maledicció a l'estat idíl•lic del paradís terrenal, on el tre- 
ball no existeix. L'estudi dels calendaris de l'Antiguitat demos- 
tra que els dies dedicats al descans són gairebé la tercera part de 
l'any, amb festes, bacanals, etc. Els pobles anomenats «primi- 
tius» de l'actualitat dediquen menys temps al treball que no pas 



2. Un exemple és l'ANE, signat pels sindicats CCOO i UGT, la patronal i l'estat, que 
situa l'augment salarial per sota l'augment del cost de la vida. 



3. Vegeu El treball és un càstig de J. M. Naredo. 

les societats «civilitzades», i encara l'alternen amb formes d'es- 
barjo o de descans que el fan més lleuger. I això que han estat 
relegats per la civilització imperialista a zones més reduïdes i 
d'inferiors recursos naturals. Inclús els països catòlics dels segle 
XVI conservaven encara 100 festes als seus calendaris. 

Entre aquests pobles, una innovació tecnològica significa 
produir el mateix, amb menys temps i menys esforç. Per al nai- 
xent capitalisme, en canvi, les innovacions tecnològiques repre- 
sentaran produir més en el mateix temps. A partir d'aquí s'inicia 
l'evangeli del treball i del productivisme. Es redueixen les festes, 
s'intensifica el treball i es tendeix a identificar treball amb activi- 
tat i oci amb passivitat. Apareixen economistes que recerquen el 
màxim de «productivitat», l'Església oblida allò de la «maledic- 
ció bíblica» i sacrifica les festes en ares del treball, la URSS orga- 
nitza científicament l'explotació dels ritmes de treball. 

Amb tot, l'opressió en el treball actual no es limita a l'es- 
tricta explotació que faci l'empresari al treballador, sinó que és 
el treball mateix, l'alienació i progressiva deformació física, la 
cadena de muntatge, l'obligatorietat i quotidianitat dels hora- 
ris, l'absurd del consumisme. La fàbrica, el lloc de treball, és 
tan centre d'extermini com l'escola, la caserna, la presó... 
Acabar amb el capitalisme, ja no és canviar la gestió del treball, 
és estripar aquesta noció, demolir amb satisfacció els edificis 
que han albergat els esclaus de la màquina. Es substituir el tre- 
ball per l'afició, eliminar el consumisme per poder eliminar la 
fam, deixar que la màquina treballi sola, impedir, no obstant, 
que la màquina anihili l'activitat creativa de l'individu, substi- 
tuir la ciutat per la comuna ecològica i descentralitzada. 

L'esquerra del capitalisme i els aspirants-a-parlamentaris no 
sols no han entès això, sinó que ni tan sols pensen en l'abolició 
del treball en la seva forma assalariada. Demanem a l'estat capi- 
talista: «treball», «salari», «dret al treball», «solucions contra l'a- 
tur», acceptant implícitament que ha d'existir salari, que ha d'e- 
xistir el treball. En aquest sentit, els grupuscles trotskistes, com 



a resultat d'hiperbòliques i enrevessades tàctiques, són els que 
posen més èmfasi en l'exaltació del treball. I el «problema de l'a- 
tur»? L'atur no és un problema, el problema és el treball assala- 
riat, i en darrera instància el treball mateix. Què és preferible, 
acabar amb l'atur o acabar amb el treball? Estendre el treball als 
que estan aturats, o estendre l'atur als qui treballen? Aspirar a 
una societat sense atur o a una societat sense treball? 

Per als més moderats, parlar contra l'atur és una qüestió de 
vots. Per als més radicals, una qüestió tàctica d'aproximació als 
treballadors més marginats. En ambdós casos, però, es limiten 
a alertar el sistema de per on és més feble, mai no el combaten 
frontalment. No seria millor «treballar tots, però poquíssim»?, 
i en última instància, acabar amb el treball? 

La mistificació del treball ha deixat la seva empremta inclús 
entre els moviments revolucionaris. Els seus escrits estan viciats 
per l'herència de la cultura. En parlar de «classe obrera», en 
anomenar «obrer» un individu, es pretén definir una indivi- 
dualitat en funció de la part de la seva vida que més menysprea, 
el treball, el salari. Fins el punt que per determinades sectes po- 
lítiques l'individu no té un valor en si mateix, sols en tant que 
obrer, en tant que assalariat. Si l'individu és assassinat en ares 
de l'obrer, com serà el món que preconitzen aquests sectors? 
Un món on treballar, «ser proletari», és com es mesura l'indi- 
vidu? Un món d'exercits d'obrers llevant-se a l'uníson per om- 
plir els centres laborals durant tot el dia? Una revolució que no 
canviï integralment la nostra vida quotidiana no té sentit. Com 
diria Aristòtil: «Cansar-se i treballar per divertir-se després, 
sembla estúpid i profundament infantil». 

El paper de les associacions de veïns 

En aquest cas, el poder també ha preferit tenir un interlocutor 
disciplinat a enfrontar-se a la potència d'una assemblea de gent 
afectada. Les associacions de veïns (AAW), llevat d'alguns 

pocs casos, mantenen un funcionament vertical i d'afiliació pas- 
siva, un corporativisme de barri, amb uns objectius de suma de 
millores urbanístiques i de serveis, que en realitat són un acon- 
dicionament dels aspectes més durs de la merda «ciutat» a lí- 
mits de supervivència més suportables, però sense plantejar-se 
una ruptura amb el capitalisme. Són una penetració del poder 
municipal al barri a través de subvencions i de feines per les 
quals són més presentables que un consell de districte. Donen 
una imatge d'institució i de «neutral» o d'»unitària», quan en 
realitat són plataformes polítiques de l'esquerra del capitalisme 
o aspirant- a-parlamentària. 

AAW, partits i sindicats han significat la infraestructura 
que ha permès al capitalisme passar de feixista a democràtic, 
però sense deixar de ser capitalista, donant una imatge de par- 
ticipació popular i d'èxits parcials, d'una banda, però conver- 
tint-los en canals de control i d'assimilació de qualsevol in- 
quietud popular, d'altra banda; el sistema ha comprès que era 
més senzill això que la repressió directa. 

El parany del colpisme 

Després de cinc anys de cantar per la consolidació del capita- 
lisme democràtic, el mite de la consolidació s'havia quedat una 
mica curt, perquè el feixisme ja es veia llunyà i, per contra, no 
s'apreciava cap canvi substancial en l'opressió ni, molt menys, 
en la vida quotidiana. El cop d'estat del 23 de febrer de 1981 
pot servir per continuar cantant la consolidació del capitalisme 
democràtic durant cinc anys més. No deixa de ser curiós cons- 
tatar una altra vegada l'especial èmfasi antifeixista de l'esquerra 
del capitalisme i dels aspirants-a-parlamentaris, i la seva omis- 
sió en tot moment de qualsevol demanda anticapitalista (al 
capdavall, no poden lluitar contra ells mateixos). 

Tot plegat, ha estat l'excusa per a un procés de dretanitza- 
ció del poder, de servilisme polític i d'augment de la repressió. 



El mite de la «pau i llibertat» 

L'oposició popular a l'ingrés a l'OTAN i les mobilitzacions que 
això ha comportat, han fet que els polítics de tota mena adop- 
tessin postures tènuement contràries a la violència bèl•lica, la 
cursa d'armaments, etc. Deixant a part la relació de fets con- 
crets^ s'ha estès el lema «unitari» de «pau i llibertat». Una vega- 
da més, els condons de la llibertat han aprofitat una mobilit- 
zació popular per introduir la seva exaltació del capitalisme 
democràtic. 

La condemna de la violència no es fa tant per la guerra o 
per la violència de l'estat, com per la violència anticapitalista. 
La seva «pau» és acceptar resignadament, pacíficament, orde- 
nadament, tot tipus d'opressió. Qui atempti contra aquesta 
pau, serà tractat de «terrorista». 



Les AUTONOMIES: CONSOLIDACIÓ d'«ESPANYA» 
La continuació d'una esquarteració 

Abans de qualsevol consideració sobre el caràcter de les auto- 
nomies, cal veure que han agafat com a criteri d'extensió terri- 
torial els límits de les anteriors «regions». En el cas català, això 
ha comportat no sols la impossibilitat de tenir un projecte 
comú per als Països Catalans (els d'aquest costat de la fronte- 
ra, s'entén), sinó la continuació d'una esquarteració, que sepa- 
ra la Franja de Ponent de la Catalunya estricta i manté la dua- 



4. Des del laboriós lema «d'entrada no» del PSOE, però que és «sí» com ho demos- 
tren els «socialistes» francesos i grecs, fins el boicot dels aspirants-a-parlamentaris a l'a- 
pagada de llum anti-OTAN per ser una forma de lluita autònoma que s'escapa del seu 
control («no és el moment oportú», es van excusar). 

litat entre zones nacionalment diferenciades al País Valencià i 
la «franja de llevant» castellana.^ 

El nacionalisme burgès català, fidel als criteris «regionals» 
(perquè al capdavall és regionalisme, més que nacionalisme), ac- 
cepta totalment aquest esquarteració, emparant-se en l'ambigüi- 
tat del lema «som una nació». Nació sí, però quina? Els Països 
Catalans o una regió administrativa del nord-est espanyol? 

Descentralització administrativa 

De la mateixa manera que la democràcia substitueix el feixis- 
me, deixant intacte el capitalisme, així mateix la descentralit- 
zació administrativa substitueix la centralització, deixant, però, 
intacta «Espanya». Aquí també, la pressió sobre la identitat na- 
cional es feia massa forta com perquè l'Estat espanyol fos esta- 
ble. El resultat ha estat una reordenació territorial de l'aparell 
administratiu-repressiu. Situar, però a Catalunya (estricta) no- 
ves formes de poder no és autonomia, perquè la idea d'auto- 
nomia, d'independència, és incompatible amb la de poder, en 
canvi, va estretament lligada a l'autogestió. Ser autònom és no 
delegar en un altre la pròpia capacitat de decisió i d'actuació, 
autogestionar la pròpia vida. Els parlaments poden ser autò- 
noms entre sí, però cap parlament no és l'expressió de la inde- 
pendència sinó de la submissió dels seus súbdits. 

Les autonomies s'han presentat com el reconeixement de la 
pluralitat nacional d'«Espanya». En agafar, però, com a base 
totes les anteriors «regiones» es dóna igual tractament a les que 
són una part de la nació central castellana, que a les que for- 
men una nació o part d'una nació diferents a la central. Amb 
això, es buida de la seva essència de reconeixement d'identitat 



5. Indubtablement això repercutiria en el moment de demanar una normalització lin- 
güística, etc. 



pròpia les autonomies i cadascuna d'aquestes «regiones» (o «na- 
cionalidades»), queda limitada a ser un part més o menys par- 
ticular d'una mateixa «Espanya» i encara, com una aportació al 
seu enriquiment cultural. 

L'autonomia catalana 

• El mite de les institucions catalanes 

El nacionalisme burgès gira entorn d'uns quants mites. Un 
d'ells és el de les institucions catalanes i la seva recuperació. 
Segons això, les institucions pel sol fet de ser catalanes són asse- 
guradores de justícia, de llibertat, etc. La realitat és que aquesta 
mitificació és un intent d'interclassisme. Es pretén superar els 
antagonismes socials amb la idea d'un parlament i d'un govern 
propis, quan en realitat les institucions, siguin catalanes, espan- 
yoles o franceses, són un instrument de la seva dominació. 

• El mite de les transferències 

Tant el nacionalisme burgès com sovint l'independentisme re- 
volucionari mesuren l'index d'alliberament nacional per la quan- 
titat de transferències, de competències, de l'estat central a 
l'ens autonòmic. Cal veure, que movent-nos en un àmbit d'Es- 
tat capitalista, les úniques transferències possibles són les ad- 
ministratiu-repressives, i que aquestes no sols no són cap con- 
questa popular ni molt menys d'independència individual, 
sinó que estan representant la consolidació i són un ferm apun- 
talament d'«Espanya», en tant que elimina els seus aspectes 
més atacables sense alterar-ne el contingut. 

El rebombori que ha aixecat el nacionalisme burgès amb el 
tema de la LOAPA va en aquest sentit. L'independentisme, tot 
i afirmant que el problema no és la LOAPA sinó l'estatut ma- 
teix, en el fons la seva crítica a l'autonomia sovint es basa en la 
insuficiència de competències i no en el seu caràcter de dele- 
gació d'un poder capitalista. 

• El mite de l'unitarisme 

L'«unitarisme» ha estat l'excusa que ha permès al nacionalisme 
burgès, esquerra del capitalisme i aspirants-a-parlamentaris a 
tapar la boca als sectors revolucionaris que, si recercaven espais 
de lluita propis, eren titllats de «sectaris». En la lluita antinucle- 
ar, PCE i PSOE tenen el cinisme de participar en mobilitzacions 
i després aprovar el «Plan Energético Nacional» que preveu el 
desenvolupament de l'energia nuclear. En les lluites obreres, es- 
tudiantils, de barri, la presència d'aquestes forces ha fet que les 
reivindicacions es moderessin fins arribar a ser inofensives, fins 
concretar-se a punts determinats, però no a les causes que els ha- 
vien fet possibles ni molt menys contra el sistema... 

Darrerament però, els moviments revolucionaris estan con- 
querint camps propis de lluita i delimitant una clara separació 
amb els altres. Ara sols cal passar de la separació a l'enfronta- 
ment. 



8. 

Els clàssics anarquistes i els moviments 

d'alliberament nacional 



La posició de Bakunin 

Bakunin defensà sempre la idea de la revolució social íntima- 
ment unida a l'alliberament nacional dels pobles sotmesos, i 
molt especialment al dels pobles eslaus, oprimits sota el jou 
dels imperis rus, austríac, prussià i turc. El seu paneslavisme re- 
posava sobre la destrucció de tots quatre imperis per a federar 
els pobles eslaus en base a una llibertat i igualtat absolutes, 
oposat a l'hegemonia russa. D'igual manera que combaté el pa- 
neslavisme rus, i la creació d'un Gran Estat eslau que oprimís 
les nacions eslaves, combaté també el pangermanisme: «Com a 
eslau, jo voldria l'emancipació de la raça eslava del jou ale- 
many, i com a patriota alemany, Marx no admet pas encara, el 
dret dels eslaus a emancipar-se del jou dels alemanys, pensant 
avui com llavors que els alemanys són cridats a civilitzar-los, és 
a dir, a germanitzar-los de grat o per força» (1871). 

Oposades són les posicions respecte a l'alliberament nacio- 
nal de Bakunin, i de Marx i Engels, ja que ambdós clàssics mar- 
xistes es manifestaren contraris als moviments independentistes 
o nacionalistes revolucionaris, ja que creien que el moviment re- 
volucionari únicament podia desenvolupar-se en el marc de les 
relacions econòmiques de producció del qual només la classe 
obrera podria ser el motor, considerant per tant que el desen- 
volupament de les forces de producció així com l'extensió de 
l'intercanvi econòmic — que creaven segons ells la necessitat 
històrica del socialisme — destruirien els particularismes locals i 
nacionals i tendirien a igualar el desenvolupament social. 

En efecte, Marx, responent a Bakunin que defensava la in- 
dependència dels txecs, eslovacs, polonesos, búlgars, romane- 
sos, etc, declarava al Neue Rheinische Zeitung, el 1849: 

Totes aquestes petites nacions impotents i fràgils, deuen afi 
de comptes el reconeixement als que, segons les necessitats histò- 
riques, les integraren en algun gran imperi, permetent-les així 
participar en el desenvolupament històric del qual, si s'hagues- 
sin quedat soles, n 'haguessin restat totalment privades. Es evi- 
dent que una tal cosa no s'hagués pogut realitzar sense aixafar 
«tendres brots». 

El mateix Andreu Nin reconeix l'encert de la posició de 
Bakunin davant la de Marx en la qüestió nacional: «I malgrat 
la nostra devoció per Marx i Engels, he de confessar, que si ha- 
guéssim de jutjar per les manifestacions externes, fent abstrac- 
ció de les circumstàncies de temps i dels factors d'ordre psico- 
lògic, diríem que les acusacions de Bakunin contra Marx (en la 
qüestió nacional, es refereix) i Engels eren més justificades que 
les d'aquest contra aquell»^ 

Bakunin oposà sempre al nacionalisme estatista un nacio- 
nalisme revolucionari federalista i consagrà bona part de la seva 
vida a alliberar pàtries oprimides, com Polònia, del qual es- 
mentem el Manifest que segueix: 

I.- L'ordre que regna avui a Polònia, ultra el jou estranger, es 
manifesta com pertot arreu, el despotisme polític i econòmic d'una 
minoria privilegiada sobre les masses obreres incessantment. 

2.- Qualifiquem de tirania la dominació de l'home per l'- 
home. Igualment no reconeixem un altre poder que el de l'or- 
ganització social del poble, per mitjà d'una lliure federació 



d'associacions obreres i comunes camperoles lliures. Ja que tot 
poder, fins i tot el que en aparença és més republicà i més de- 
mocràtic, sempre es basa en el profit d'una minoria privilegia- 
da i en l'esclavatge del poble. 

j.- La conquesta d'una veritable llibertat per al poble po- 
lonès té com a condició necessària l'abolició del regim actual 
tant en el pla polític com en l'econòmic, el jurídic i el religiós. 

4.- Només podrem aconseguir-la mitjançant un aixeca- 
ment general, per mitjà de la revolució social. 

$.- La terra pertanyerà a les comunes pageses en la mesura 
que aquestes siguin capaces de treballar-la. 

6.- D'igual manera les fabriques, les màquines, els edificis, 
les eines, fins i tot, les artesanals, seran propietat de les associa- 
cions obreres. 

7. - Adversaris de tot poder estàtic, no reconeixem cap mena 
de drets històrics polítics. Per a nosaltres Polònia només exis- 
teix allà on el poble vol ésser polonès i es reconeix com a tal: 
Polònia deixarà d'existir allà on aquest mateix poble no desit- 
gi més pertànyer a la Federació polonesa i s'adhereixi lliure- 
ment a un altre grup nacional. 

8.- Estenem una mà fraternal a tots els nostres germans, a 
tots els eslaus que, a l'igual que nosaltres, detesten, en particu- 
lar, els governs moscovita, turc i alemany. Aquests pobles eslaus 
tenen plenament dret de reivindicar llur independència i llur 
plenitud nacional. 

ç.- Finalment, estenem la nostra mateixa mà fraternal als 
altres pobles que aspiren a la llibertat. Estem disposats afer ser- 
vir tots els mitjans que tinguem al nostre abast per ajudar-los 
a aconseguir el nostre fi comú. 

Visca la Revolució Social! 

Visca la Comuna Lliure! 

Visca la Polònia Democràtica i Social!^ 



1. NIN, Andreu, El moviment d'emancipació nacional. Edicions Catalanes de París, pàg. 104. 



2. Programa de L'Associació Polonesa Social-Revolucionària de Zuric, 1863. 



82 



83 



^> 



@i alliberament.qxp 30/07/2007 16:20 Pagina 84 



Igualment Bakunin ens defineix el seu federalisme polític 
en el Discurs que realitzà el 1 867 al Congrés de la Lliga per la 
Pau i la Llibertat: 

Tot estat centralista, per liberal que es vulgui presentar i no 
importa la forma republicana de la qual es vesteixi, és necessà- 
riament un opressor, un explotador de les masses treballadores 
del poble en benefici de les classes privilegiades. Li cal un exer- 
cit per a contenir aquestes masses en certs límits i Vexistencia 
d'aquest poder armat el porta a la guerra. Per això acabo dient 
que la pau internacional és impossible mentre no s'hagi accep- 
tat el següent principi amb totes les seves conseqüències: tota 
nació feble o forta, petita o gran, tota província, tota comuni- 
tat té el dret absolut de ser lliure, autònoma de viure, i en 
aquest dret totes les comunitats són solidàries en tal grau que 
no és pas possible violar aquest principi respecte a una sola d'e- 
lles, sense posar simultàniament en perill a totes les altres. 

Altrament M. Bakunin diferencia clarament la nació de 
l'estat (vegeu la cita de Carta oberta als meus amics d'Itàlia^ del 
capitol 5 sobre Alliberament Nacional). Per a ell, la nació ve a 
ser un fet natural, un fet popular. La pàtria i la nacionalitat són 
per a ell com la mateixa individualitat, fets naturals, i socials, 
fisiologies i històrics. 

Per a Bakunin, la pàtria representa el dret irrebatible i sagrat 
de tot home, de tots els grups d'homes, associacions, comuni- 
tats, regions, nacions, de viure, sentir, pensar i crear i d'actuar 
a la seva manera, essent aquesta manera de viure i de sentir 
sempre l'irrefutable resultat d'un llarg desenvolupament histò- 
ric. 

Tanmateix, per a ell la pàtria i la nacionalitat no són prin- 
cipis per la senzilla raó que només es pot donar tal nom a allò 
que és universal i comú a tots els homes. Així, diu: 



No hi ha res més absurd i alhora perjudicial i funest per al 
poble que sostenir el fals principi de nacionalitat com Videalde 
totes les seves aspiracions. La nacionalitat no és un principi 
humà universal; és un fet històric, local, que a l'igual que tots 
els fets reals i inofensius, té el dret a exigir l'acceptació general. 
Tot poble, per minúscul que sigui, té el seu propi caràcter, el 
seu mode particular de viure, de parlar, de sentir, de pensar, 
d'actuar, i és aquesta idiosincràsia en que consisteix l'essència 
de la nacionalitat, la qual deriva de tota la vida històrica i de 
la suma total de les condicions de vida d'aquest poble ^. 

Per a en M. Bakunin, l'autèntic patriotisme, el nacionalis- 
me legítim és aquell que no confon l'amor a la pàtria o a la 
nació amb el servei a l'estat o subordinació a un govern, i que 
no avantposa la particularitat pròpia — encara que aquesta 
sigui natural i vàlida — a la universalitat de l'humà. Car el camí 
de l'alliberament nacional no pot separar-se del de la revolució 
social, ni aquest del de la federació de comunes i de les empre- 
ses col•lectivitzades. 

La posició de Kropotkin 

Per una altra banda, Piotr Kropotkin, l'altre gran clàssic anar- 
quista rus, escrivia tot considerant la gravetat de la «qüestió ir- 
landesa» en una carta a Maria Korn, l'I 1 de maig de 1897: 

Em sembla que el caràcter purament nacionalista dels mo- 
viments d'emancipació nacional és inexistent. Sempre hi ha 
motius econòmics, o bé és la llibertat i el respecte de l'individu 
que cal salvaguardar. La nostra tasca hauria de ser, la de fer 
aparèixer els problemes econòmics. Crec, a més a més, després 



3. Estatisme i Anarquia. 

d'haver-hi reflexionat llargament, que el fracàs dels moviments 
nacionals a Polònia, Finlàndia, Irlanda, etc, resideix en el 
problema econòmic. A Irlanda, la dificultat principal provin- 
gué del fet que els caps del moviment, grans propietaris, igual 
que els anglesos, van buidar el moviment d'emancipació na- 
cional del seu contingut social 

[...] Em sembla que en cadascun d'aquest moviments d'e- 
mancipació nacional ens és reservada una tasca important: 
plantejar el problema en els seus aspectes econòmic i social, i 
això paral•lelament a la lluita contra l'opressió estrangera. 

[...] En tots els llocs on l'home es rebel•la contra l'opressió 
individual, econòmica, estàtica, religiosa i sobretot nacional, el 
nostre deure és d'ésser al seu costat. 

En aquest text es pot veure clarament quina és l'actitud de 
Kropotkin davant l'opressió nacional i dels moviments d'alli- 
berament nacional. 

Kropotkin sabia ja llavors que la lluita antiimperialista es 
plantejava en termes d'alliberament nacional i de lluita de clas- 
ses, tot deduint que només la victòria de la classe obrera podria 
resoldre la qüestió nacional en el sentit dels interessos del poble 
treballador. 

Kropotkin, com Bakunin, reconeixia el contingut revolucio- 
nari de les lluites autònomes d'alliberament nacional, en les quals 
creia que els llibertaris havien de participar activament tot plan- 
tejant la qüestió social, a fi d'assolir un veritable alliberament. 

Macedònia, 1903: una experiència de revolució social i 
d'alliberament nacional 

Ja en el segle XIX hi hagué una participació llibertària en llui- 
tes d'alliberament nacional, com les de Bòsnia i Hercegovina, 
i sobretot la insurrecció búlgara de 1 876, en la qual hi partici- 
pà el famós poeta llibertari Botev. A l'any següent, 1877, es- 



clatà la guerra russo-turca per la qual Bulgària accedí a la inde- 
pendència, però a causa de pressions i els interessos del capita- 
lisme occidental — principalment d'Anglaterra — una part del 
territori búlgar. Macedònia, fou retornada de bell nou a 
Turquia, començant llavors la lluita de Macedònia contra l'o- 
cupant turc, i apareixent també «la qüestió macedònia», pro- 
vocada per les potències europees. 

A partir de 1893 a totes les ciutats hi havia escoles búlgares, 
i es començaren a formar les primeres cèl•lules de la futura or- 
ganització revolucionària de l'interior de Macedònia, consti- 
tuïda definitivament el 1894-95, sota l'impuls i influència lli- 
bertària: d'ORIMA (Organització Revolucionària de l'interior 
de Macedònia i d'Adrinoble). 

L'ORIMA constituí el seu Comitè Central a Salònica, amb 
una delegació a l'exili, a Sofia. Els seus principis eren d'un es- 
perit internacionalista i proposaven l'alliberament nacional del 
seu país sotmès pels turcs mitjançant la revolució. 

Fou també important l'adhesió del Cenacle de Ginebra, 
creat el 1898, constituït per diversos grups anarquistes, els 
quals elaboraren uns Estatus del Comitè Revolucionari Secret 
Macedoni i publicaren un òrgan d'aquest Comitè. També hi 
participaren en el moviment revolucionari macedoni nombro- 
sos llibertaris búlgars que tingueren un paper important en la 
lluita armada (més de 60 morts). La preparació de la revolució 
durà una dotzena d'anys i acabà donant lloc a la insurrecció de 
Tràcia Oriental i Macedònia l'agost de 1903. Els llibertaris hi 
aportaren l'orientació, els objectius i l'acció armada. Les ac- 
cions armades canviaren de tàctica amb l'aportació anarquista 
ja que, en comptes d'atacar les autoritats ocupants turques, 
com es feia fins aleshores, s'atacà sobretot a empreses de capi- 
tal estranger que sostenien l'Imperi otomà. 

La revolució es preparà ampliant i reforçant l'organització a 
traves de la constitució de grups i comitès locals a fi d'arribar a 
constituir les formes d'organismes socials capaços de crear la 

nova societat que reemplacés les de l'ocupant turc. Es forma- 
ren també nous grups de combat i es feren bombes i s'aconse- 
guiren armes a l'interior i a fora, però fou especialment la pro- 
paganda la que prengué grans dimensions, englobant a tota la 
població a través de reunions gairebé públiques, fetes molt so- 
vint a les esglésies. 

Guerdjikov, dirigent anarquista, i un dels tres caps elegits 
en un congrés clandestí per a dirigir la insurrecció, organitzà a 
partir del 1902 grups de combat local anomenats «Grups de la 
Mort», que constituïren els nuclis del futur exèrcit revolucio- 
nari, i també publicà un diari clandestí, A les armes!, i partici- 
pà regularment en la propaganda oral a les nits a la regió de la 
Tràcia Oriental. 

La insurrecció, esclatada a l'agost de 1903, esdevingué alho- 
ra que lluita d'alliberament nacional contra els turcs, revolució 
social, que durà uns 30 dies: per primera vegada a la història hi 
havia, es manifestava una temptativa d'alliberament nacional 
amb una orientació d'emancipació social, que prengué un ca- 
ràcter plenament llibertari i influït pel pensament de Bakunin. 

La revolució esclatà a Macedònia i a la Tràcia Oriental, par- 
ticipant-hi només en aquesta regió més de 4.000 guerrillers en- 
frontats amb èxit a un exèrcit deu vegades superior. 

Malgrat els pocs dies que durà l'experiència revolucionària, 
s'aconseguí una participació massiva de la població i s'abolí la 
propietat privada i es procedí a la col•lectivització, essent regi- 
des les ciutats i els pobles per assemblees populars d'on sortien 
les diverses comissions encarregades del govern local. 

Molt significativa va ser la negativa a secundar, d'afegir-se 
al moviment revolucionari per part dels comunistes (llavors, 
socialdemòcrates), que altrament tampoc participaren en l'ai- 
xecament que enderrocà la monarquia búlgara el 1923, dirigit 
també pels anarquistes. 

Malgrat la desfeta inevitable — amb més de 20.000 refu- 
giats a Bulgària — , per la superioritat numèrica i en armament 



dels turcs, la lluita contra l'ocupació estrangera continuà i 
seguí sent important la influència dels llibertaris en el movi- 
ment independentista macedoni^. 



4. Guerdjikov lluità en la guerra dels Balcans contra els turcs amb unes companyies de 
guerrillers anarquistes, empran mètodes revolucionaris i mantenint una independència 
total de l'exèrcit. El 1919 fundà la FACB (Federació Anarco-Comunista Búlgara), i més 
tard es negà a col•laborar amb el règim comunista búlgar, el qual li oferia tots els ho- 
nors d'heroi nacional, tot contestant: «Jo no estic habituat a besar els peus dels tirans». 

9. 

Moviment llibertari i qüestió nacional als 

Països Catalans (1874-1939) 



Introducció 

La història del nostre país, d'ençà el darrer terç del segle XIX, 
està marcada per dos eixos principals: la qüestió nacional, amb 
el moviment reivindicatiu nacionalista, i el moviment obrer, 
amb les seves revoltes i força organitzativa en augment, fona- 
mentalment de caire i direcció llibertari. Tradicionalment hi ha 
una tendència a separar tots dos moviments des del seu mateix 
naixement, a finals del segle passat, quan de fet veurem que 
sempre han existit vincles i nexes que els han unit o apropat al 
llarg de la història. 

Es el nostre propòsit en aquest capítol de donar testimoni 
d'aquesta relació existent entre ambdós moviments — d'ençà el 
fracàs de la I República fins l'any 1939 — , tot analitzant l'evo- 
lució històrica que va dur a l'enfrontament i no entesa entre 
tots dos moviments, tot explicant l'actitud del moviment obrer 
davant el fet nacional. 

De la I República a la Setmana Tràgica 

De fet les revoltes populars del segle XIX porten ja implícita 
l'expressió del fet nacional català, partint del federalisme i de 
l'organització de la societat de baix a dalt i prenent opció pel 
republicanisme federal. Com diu Termes, «El fet nacional és 
molt més un fet de les classes populars que de la burgesia»^ Es 

1 . TERMES, Josep, Federalismo, anarcosindicalismo i cataUnismo, Anagrama, pàg. 131. 

manifesta així un particularisme, un fet diferencial català, amb 
prou elements de consciència psicològica de pertinència a un 
determinat grup nacional. Podem així parlar de catalanisme, o 
sorgiment del catalanisme popular, com a proposta o idea ela- 
borada, molt abans de l'aparició del catalanisme polític burgès. 

Després del fracàs de la I República, i de les classes popu- 
lars que li donaren suport, el federalisme constatà les seves con- 
tradiccions entre els objectius català i espanyol i portà a V. 
Almirall a fer un viratge tot rebaixant-ne els continguts. Es lla- 
vors quan naixerà el catalanisme polític, el regionalisme, utilit- 
zat com a arma política per la burgesia catalana en defensa dels 
seus interessos de classe. 

Es també després — del fracàs de la I República — que les 
idees anarquistes aniran penetrant en el teixit popular de la clas- 
se treballadora fins a ser les hegemòniques als anys vuitanta. 

Com hem dit abans, llavors, el catalanisme, sense fer-ne po- 
lítica pràctica, era ja popular i assumit quotidianament pel 
poble que es mantenia fidel a la llengua catalana, no sent 
aquest el cas de la burgesia. A l'any 1905, Salvador Gibert^ es- 
criu en un article: «La idea nacionalista a Catalunya, és a dir el 
catalanisme, va néixer a mitjans del segle XIX, i sent joves els 
integrants de l'esmentat moviment no és d'estranyar que abun- 
dessin els posseïts per les idees àcrates». El mateix any 1905, J. 
Carden^ escrivia, interpretant el nacionalisme des d'una pers- 
pectiva llibertària: «D'entre totes les múltiples tendències, as- 
piracions i ideals que integren l'actual moviment nacionalista 
de Catalunya, sorgeix com a nota característica, l'afirmació de 
la personalitat catalana com a nucli social, i com a conseqüèn- 
cia, la proclamació del dret de tots els pobles a que tinguin una 
personalitat ben diferenciada de regir-se per si mateixos». 



2. GIBERT, S., «Nacionalistes-Anarquistes», a La Revista Blanca, juny 1905. 

3. GARDEN, J., La Revista Bknca, juliol 1905. 



Aquesta afirmació fonamental del catalanisme és d'un valor 
no menyspreable per al desenvolupament dels ideals lliberta- 
ris. En efecte, estranya en primer lloc la negació absoluta de 
tots els moderns estats, quan representen organismes artificials 
sostinguts per la força i el privilegi; d'aquí que el catalanisme 
no menyspreï ocasió per manifestar les seves simpaties a tots 
els moviments revolucionaris que reintegrant els pobles als 
seus límits naturals d'organització, col•laboren en aquesta obra 
destructiva. 

El federalisme era el tronc comú que unia ambdós movi- 
ments, l'obrer i el catalanista, però a mesura que el catalanisme 
polític serà detectat per la gran burgesia, esdevindrà cada cop 
més reaccionari, i a mesura que s'anirà aliant amb l'oligarquia es- 
panyola per reprimer la classe obrera, cada cop més forta i orga- 
nitzada (bomba de Canvis Nous, 1896, vaga de 1902 a Bar- 
celona, actitud de la burgesia catalana davant la Setmana Tràgica, 
artricle «Delateu» a La Veu de Catalunya...), s'anirà produint un 
divorci, a finals de segle, entre el proletariat català i el moviment 
catalanista que frenarà possiblement la catalanització que es pro- 
duïa llavors en el moviment obrer. 

Així tenim per exemple, que de 1881 al 1896 — que serà 
tancat per les autoritats i podríem afegir també per la burge- 
sia — sortirà el setmanari català, molt popular, Tramontana: 
llibertari, de caire satíric i obrerista, defensor del col•lectivisme, 
fidel als principis federalistes i a la catalanitat, preocupat viva- 
ment per la qüestió social, fou fundat per en Jolsep Llunes, co- 
negut dirigent anarquista de l'època, organitzador dels primers 
nuclis de la Federació de Treballadors de la Regió Espanyola. 

Esmentem només a tall d'exemple de la catalanitat del mo- 
viment obrer de l'època que quan es fundà la suara esmentada 
FTRE al Congrés de Barcelona el setembre de 1881, els ora- 
dors catalans s'expressaren en públic en català, la qual cosa ori- 
ginà protestes i discussions (cal tenir present que hi assistiren 
representants de tot l'Estat espanyol)^. 

Així, doncs, veiem que malgrat la política reaccionària i re- 
pressiva que seguirà la burgesia, i l'agudització de la lluita de clas- 
ses, el moviment obrer català seguirà fidel a la seva idiosincràsia 
nacional projectada políticament en el federalisme llibertari. A fi- 
nals de segle es produirà també una conjunció catalanisme-anar- 
quisme en els ambients artístics i intel•lectuals: etapa rupturista 
de L'Avenç (1889-1893), en la qual, Jaume Brossa, l'ideòleg, des- 
prés afiliat a la CNT, arriba a afirmar el 1892: «la literatura cata- 
lana ha de reflectir la realitat social, i per salvar-la dels anacronis- 
mes que l'ofeguen no hi ha un altre recurs que acudir a la massa 
anònima: el proletariat». Tancat VAvenç, el 1894, el mateix Bro- 
ssa, Pere Coromines i d'altres continuaren escrivint a Ciència 
Social, 1895-1896, revista explícitament anarquista, i crearen la 
Colla del «Foc Nou», realitzant múltiples activitats culturals en 
centres obrers, car era la seva intenció catalanitzar culturalment 
l'obrerisme, tasca que es veurà dificultada per la naixent identifi- 
cació entre catalanisme polític i ideologia burgesa. 

A principis de segle tornaven a sortir setmanaris llibertaris 
en català; així el 1905 en naixien dos: V Avenir, 1905-1910, di- 
rigit per l'obrer tipògraf i dramaturg, Felip Cortiella, que plan- 
tejà i defensà un anarquisme que impulsés la lluita catalanista. 
Un altre setmanari llibertari fou El Progrés (1905), aquest de 
més marcat caràcter nacionalista. 

Encara l'any 1907 tornà a sortir Tramontana, impulsat, 
sembla ser, per Felip Cortiella i Mas Gomeri, amb l'editorial 
que segueix: «Ja fa temps que acariciàvem la idea i el propòsit 
de crear una publicació en la nostra llengua natural, per a sem- 
brar, en el conreuat camp de les lletres catalanes, la fructidora 
llavor llibertaria». I continua escrivint referint-se a Solidaritat 
Catalana, després del triomf electoral d'abril: 



4. REVENTÓS, Manuel; «Assaig sobre alguns episodis històrics dels moviments so- 
cials a Barcelona en el segle XIX», a La Revista, Barcelona, 1925, pàg. 137. 



Tot moviment és vida; i Vactual moviment polític de Cata- 
lunya, encara que enganyador i dirigit per enemics de la lliber- 
tat puix que pretenen perpetuar Vactual organisme social injust 
i odiós, no deixa de ser un moviment interessant per a nosaltres. 

L'anarquisme no deu ésser indiferent davant dels movi- 
ments que en un sentit o en un altre es produeixen en les na- 
cions i en els pobles. 

Així tenim constància, almenys, de l'existència a principis 
de segle (setmanaris L Avenir, El Progrés, Tramontana) d'un 
sector llibertari català que considerava i fins i tot feia seva la 
qüestió nacional, mentre, per exemple, a la mateixa època, tots 
els socialismes sense distinció se'n desentenien tot afirmant que 
el problema nacional era un «invent del capitalisme». 

El període de la CNT: del 1910 al 1939 

Amb la creació de la CNT, la classe obrera s'anà organitzant als 
sindicats confederals, creixent d'una forma rapidíssima a partir 
del Congrés de Sants (1918), en què els sindicats d'ofici deixa- 
ren pas als Sindicats Únics o d'Indústria. S'arribà el 1919 a 
prop de mig milió d'afiliats només al Principat, any en què el 
proletariat català, marginat políticament, plantà batalla a la 
burgesia desbordant-la i guanyant la vaga de la Canadenca, 
aguditzant-se l'enfrontament de classes, amb un proletariat 
cada cop millor organitzat que reaccionà contra tots els plan- 
tejaments de la burgesia, i entre aquests, és clar, el concepte 
burgès de la catalanitat (negació de la CNT a ajudar en la cam- 
panya per l'Autonomia, que patrocinava la Lliga el 1919, en 
plena Mancomunitat de Catalunya), però tot mantenint el seu 
propi concepte de catalanitat. 

Seguint el fil ja traçat de principis de segle, torna a aparèi- 
xer pel febrer de 1913 altre cop el setmanari llibertari Tramon- 
tana, amb l'editorial que segueix: 

Estimem amb tot el foc del nostre cor aquests dos grans sen- 
timents, aquests dos sublims amors: Catalunya, Llibertat. 

Volem una Catalunya per la llibertat. Volem llibertat per 
Catalunya. Volem una federació universal de pobles lliures. 
Volem que no hi hagi altres fronteres que les del respecte als cos- 
tums i llengües pàtries. Volem una transformació social, que el 
treball no sigui una explotació humiliant i sí una dignificació 
de l'home. Volem una eterna fraternitat humana. 

En el mateix número llegim signat per Víctor Foch: 

No és pas la Catalunya dels poderosos, la nostra Catalunya. 
Catalunya és per a nosaltres un ideal de completa alliberació i 
no és entremig dels poderosos on es troba la llibertat. Nostre 
amor a la terra catalana no neix per la grandesa de son passat; 
la història de Catalunya, com la de tots els pobles, no ens conta 
més que la història de la injustícia en tots els temps, la d uns 
homes esclaus i d uns homes esclavitzadors. [...] Per al dehere- 
tat, la pàtria li és tan esquiva com la terra estranya; els pode- 
rosos li han fet la terra enemiga, i quin amor ha de tenir a la 
terra que l'explota i amb l'explotació l'envileix? La seva pàtria 
és allà on podrà plantar la seva llibertat i la seva justícia. 

El tirà no és pas nostre germà, l'explotador no és pas el nos- 
tre compatriota. Ells són els nostres enemics siguin d'on siguin, 
parlin la llengua que parlin. 

Un altre article força interessant i aclaridor del mateix autor 
sobre la relació entre nacionalisme i anarquisme, diu així: 

Escrivim en català, estimem Catalunya perquè volem fer- 
la més lliure per a l'home lliure. No la volem pas subjecta a cap 
jou estrany, però tampoc volem que cap tirania subjecti l'home 
que viu a Catalunya. Aimants de la llibertat de l'home, no po- 
díem pas ser defensors de l'esclavitud dels pobles, per una llibe- 



ració i r altra, han de marxar ensems; separar -les és un engany 
més, una mentida monstruosa. 

Volem fer de Catalunya la pàtria ideal, on el desheretat la 
senti com la veritable pàtria seva. On la terra que conreï sigui 
sa terra, on son esforç sols sigui per a la seva obra... 

Nostre nacionalisme no és pas una agressió als altres pobles; 
tant com el desig d'una llibertat catalana i entre el de limitar 
la nostra acció, no amb el propòsit d'empetitir-la sinó amb el 
d'intensificar-la [...] Vet aquí la nostra Catalunya, la pàtria 
ideal; vet aquí el nostre nacionalisme: una acció revolucionà- 
ria entre el nostre poble per a la conquesta d'aquesta pàtria. 
No, no és pas aquesta la Catalunya dels poderosos. 

Per altra banda, més que dubtable, en aquesta època, era la 
catalanitat de la Lliga, de la burgesia catalana, que segons Simó 
Piera, destacat militant cenetista de l'època, «fins i tot quan al- 
guns s'havien de presentar al local del Sindicat per tractar de 
resoldre situacions conflictives, ens parlaven en castellà i calia 
recordar-los que els qui representaven els treballadors també 
eren catalans. Però n'hi havia que s'atrevien a dir, que "en caste- 
llà quedava més bé", afegint, amb mala intenció, que "els pro- 
blemes se solucionaven mes bé en llengua castellana", referint- 
se, naturalment, als procediments expeditius que el Govern de 
Madrid utilitzava contra els treballadors»^ 

El moviment obrer català tampoc, en aquests anys difícils 
de lluites i repressions endegades per la burgesia catalana, re- 
nuncià a la seva catalanitat, malgrat que amb aquest mot es ba- 
tejaven els seus enemics aferrissats de classe. Segons conta Pere 
Foix^ li fou oferta la direcció de la Soli a Felip Cortiella, el qual 
la va rebutjar en no ser acceptada la demanda que fos redacta- 



5. FERRER Joaquim, Simó Piera: perfil d'un sindicalista. Pòrtic, Barcelona, 1976. 

6. FOIX, Pere, Apòstols i Mercaders, Nova Terra, Barcelona, 1976, pàg. 266. 

da en català; li suggeriren que el diari fos bilingüe, però tam- 
poc hi accedí. 

Ben significatiu per entendre el concepte de catalanitat de 
la classe obrera anarcosindicalista fou el discurs d'en Salvador 
Seguí, «El Noi del Sucre», màxim dirigent cenetista de l'època, 
que pronuncià a l'Ateneu de Madrid, el 1919, en el qual assu- 
mí les reivindicacions nacionals catalanes i oposà un catalanis- 
me obrer i popular al fals catalanisme oportunista de la Lliga, 
dretana i reaccionaria, la qual desemmascarà com a enemiga 
del redreçament nacional de Catalunya — com succeí anys des- 
prés d'una forma clara — , ja que per a en Seguí només eren els 
treballadors, i no la burgesia, els veritables interessats en asso- 
lir la plena llibertat nacional de Catalunya: 

Aquests reaccionaris que s' auto anomenen catalanistes el 
que més temen és el redreçament nacional de Catalunya^ en 
cas que Catalunya no restés sotmesa, com que saben que Ca- 
talunya no és un poble mesell, ni tan sols no intenten deslli- 
gar la política catalana de V espanyola. [...] Es falsa la cata- 
lanitat dels qui dirigeixen la Lliga Regionalista. I és que 
aquesta gent avantposa els seus interessos de classe, és a dir, els 
interessos del capitalisme, a tot altre interès o ideologia [...] 
En canvi, a nosaltres, els treballadors, com que amb una 
Catalunya independent no hi perdríem res, ans al contrari, 
hi guanyaríem molt, la independència de la nostra terra no 
ens fa por\ 

Podríem parlar, potser, d'un catalanisme sindicalista, revolu- 
cionari, oposat en aquests anys a un catalanisme polític reaccio- 
nari i dretà. Aquest catalanisme sindical estava posseït, impregnat 
de les idees anarquistes i es reflectia en un clar anticentralisme, un 



7. FOIX, Pere, Apòstols i Mercaders, Nova Terra, Barcelona, 1976, pàgs. 99-100. 



federalisme antiestatista i una consciència de catalanitat inequí- 
voca i fortament arrelada socialment. 

Amb l'adveniment el 1923 de la Dictadura de Primo de Ri- 
vera, en què la Lliga, compromesa ja d'una manera definitiva 
amb l'oligarquia espanyola passà a donar-li suport, la CNT tor- 
nà a la clandestinitat a l'igual que el nacionalisme de direcció 
petitburgesa, que rellevà a la Lliga en el moviment de reivindi- 
cació nacional. La repressió que patiren tots dos moviments — 
el nacionalista i l'obrer — , unit al seu contingut federalista, pro- 
picià l'acostament fins a arribar a mantenir contactes i acords 
tàctics, que culminaren, per exemple, l'any 1926 amb la vaga 
general revolucionària que desencadenà la CNT. 

Tots dos federalismes eren, però, diferents. L'un era polític, 
estatista i l'altre de caire llibertari i, per tant, antiestatal. I així, 
més tard, quan ERC assumís poders estatals i repressius contra 
el moviment revolucionari ascendent anarcosindicalista, s' esta- 
bliria un trencament. 

Amb l'arribada de la República i Autonomia catalana, els 
anarcosindicalistes li donaren suport inicial, tot manifestant-se 
per una República Federal Socialista, en la qual tots els pobles 
i nacionalitats ibèrics trobessin un marc solidari de llibertat on 
desenvolupar una societat socialista i autogestionària (Congrés 
del Conservatori de Madrid, juny 1931): «Per als treballadors 
no hi ha regions, ni patires. Hi ha homes, hi ha germans, hi ha 
Humanitat. Dintre de la Humanitat, hi ha, això sí, entitats èt- 
niques, amb els seus costums i la seva idiosincràsia. Això que 
està en la pròpia naturalesa dels homes, ha d'ésser respectat 
dintre del sistema federalista que ha començat». Aquest federa- 
lisme llibertari, però, estava encaixat i limitat per l'acceptació 
del marc territorial de l'Estat espanyol. Es a dir, que la unitat 
d'Espanya era inqüestionable, malgrat les declaracions de Joan 
Peiró: «Jo vull una Catalunya més lliure i sobirana de si matei- 
xa que la desitjada pel més recalcitrant catalanista. Essent jo 
anarquista, el meu concepte de llibertat i de l'Autonomia de 

Catalunya té la seva concepció en la més elevada concepció de 
federalisme»^ Fins i tot, en un Ple de Sindicats Únics celebrat 
també a Madrid per l'abril de 1931, i amb l'aprovació dels re- 
presentants de Catalunya, Galícia i Euskadi. Amb tot, un arti- 
culista, «Babel», escrivia a la So li: 

D'acord amb els principis anarquistes, el problema de les 
nacionalitats serà resolt en el futur amb la federació voluntà- 
ria dels petits i grans països, prescindint d'Estats constituïts, i 
amb plena llibertat de separar-se d'aquesta federació si aques- 
ta és la voluntat del poble treballador d'un país qualsevol^. 

Però aquest no era el pensament dominant llavors en el mo- 
viment llibertari català, car tres dies després sortia un aclari- 
ment en la Solidaridad Obrera, que deia que si bé els anarquis- 
tes eren partidaris de l'emancipació dels països, eren, en canvi, 
enemics de construir nous estats i, per tant, propagaven la des- 
trucció de les nacions, en confondre nació amb estat. 

Els llibertaris catalans no s'oposaren però a l'Estatut, ans al 
contrari criticaren les restriccions autonòmiques a què es veié 
sotmès l'Estatut a les Corts de Madrid. En el mateix Estatut de 
Núria, s'hi pot veure la influència lliberrària en molts dels seus 
continguts, com l'antimilitarisme, la inquietud pedagògica, 
l'estructura federal dels pobles ibèrics, l'establiment de l'auto- 
nomia dels municipis, etc. 

La militància confederal votà massivament i donà suport a 
l'Estatut d'Autonomia, considerat com una eina de treball per 
avançar vers la transformació revolucionària de la societat. En 
canvi no es produí cap catalanització del moviment, castella- 



8. MIRÓ, Fidel, Cataluna, los trabaj adores, y el problema de las nacionalidades. (La so- 
lucion federal), Mèxic, 1967, pàg. 205. 

9. «BABEL», Solidaridad Obrera, Barcelona, 27 setembre 1932. 



nitzat profundament (premsa, mítings, etc.) a causa dels seus 
prejudicis espanyolistes. Però, amb les contradiccions i lluites 
socials en ascens i amb l'antiestatisme irreductible del movi- 
ment llibertari català — obstacle insuperable perquè donés su- 
port al moviment nacionalista — , es produïren enfrontaments 
i lluites amb el novell Govern català, que exercí una forta re- 
pressió contra el moviment obrer (germans Badia, escamots 
d'en Dencàs...), que dificultà encara més l'acceptació del na- 
cionalisme català per part del moviment obrer insurgent. 

Així mateix, el moviment llibertari es dividí en dos sectors: 
l'insurreccional, majoritari dirigit per les FAI, i el «trentista» 
més moderat, minoritari. Els primers, partidaris de fer tot se- 
guit la revolució social abans que s'afiancés la república, i els se- 
gons, que entraren a formar part de l'Aliança Obrera, partida- 
ris de donar un vot de confiança al nou règim establert. S'ha 
dit dels trentistes que eren més catalanistes que els altres, quan 
creiem que això no és pas del tot cert, car van ser en tot cas les 
tàctiques diferents (de suport i atac a les noves estructures es- 
tatals) les que van condicionar que uns fossin complaents amb 
el poder (nacionalista català), mentre els altres, pel contrari, 
adoptessin una actitud hostil i d'atac per tot allò que represen- 
ta el poder, en aquest cas el de la Generalitat. 

Cal tenir en compte que, en la insurrecció del 6 d'octubre, 
van ésser moltes les localitats de Catalunya, en què tant els fais- 
tes com els trentistes s'aixecaren fent-se amb el control local (1- 
2-3 dies) tot proclamant Comitès Revolucionaris. Amb tot, 
durant la guerra, i un cop aixafada la sublevació militar i con- 
trolant la situació a Catalunya, els anarquistes respectaren les 
institucions autonòmiques estatals de la Generalitat, tot i que 
endegaren transformacions revolucionàries en la societat cata- 
lana, error que pagaren finalment el maig de 1937 en fer-se 
forta la contrarevolució des de la Generalitat, i ajudada pels di- 
rigents anarquistes governamentals que desmobilitzaren el po- 
ble en armes en defensa de la revolució amenaçada. Amb tot. 

s'ha de dir que el període revolucionari de 1936-1937, en què 
el moviment llibertari va tenir l'hegemonia a Catalunya, co- 
nincideix amb la màxima llibertat nacional que el nostre país 
ha tingut en l'època contemporània. 

La CNT del País Valencià va fer una proposta, un Avant- 
projecte d'Estatut per al País Valencià, pel gener de 1937, a fi 
també d'assegurar les conquestes revolucionàries, que donava 
amplis poders als sindicats, però, com és natural, va ser obsta- 
culitzat i entrebancat pel Govern central i especialment pel 
Partit Comunista i no va arribar l'Autonomia al País Valencià. 

Per finalitzar, cal ressaltar la incapacitat del moviment lli- 
bertari català, àmpliament majoritari en el camp obrer de l'è- 
poca que estudiem, de fer seva la reivindicació nacional, renun- 
ciant a fer servir aquest potencial revolucionari, de ser capaç de 
dirigir la lluita d'alliberament nacional, tot donant-li un con- 
tingut revolucionari i antiautoritari, creant la seva pròpia estra- 
tègia nacional, cosa que li impedí probablement l'acceptació i 
confusió del marc estatal per nacional, el fals concepte d'uni- 
versalisme, encobridor d'opressions nacionals legalitzades i na- 
turalitzades pels estats, i l'existència d'un nacionalisme burgès 
d'esquerra, amb un projecte, naturalment, estatista. 



10. 

Anarquisme i moviments d'alliberament 

nacional arreu del món 



En els darrers anys han aparegut als Països Catalans grups i 
col•lectius llibertaris que han fet seva la lluita d'alliberament na- 
cional del nostre país, contrastant amb l'actitud dogmàtica, 
acrítica i espanyolista mantinguda per l'anarquisme oficial. 
Així, l'any 1980 es va constituir Icària i han anat apareixent-ne 
de altres, com per exemple el Col•lectiu Independentista Estel 
Negre, el Col•lectiu Llibertari de Vilaplana, el Grup Anarquista 
rinsurrecte, el Grup Llibertari de V Ateneu de Mataró, la FACC 
(1981) (Federació Anarco-Comunista Catalana), etc, que pel 
novembre de 1982 constituïen la Coordinadora Llibertària dels 
Països Catalans, de marcat caràcter independentista, que pren- 
gué els acords que segueixen: 

1.- Impulsar la creació d'un moviment llibertari dels 
Països Catalans. 

2.- Defensar un món de nacions sense estat. 
3.- Manifestar-se contra tota repressió i explotació capi- 
talista, imperialista i estatista, lluitant per la transformació 
revolucionària de la societat vers el comunisme llibertari. 

4.- Manifestar-se per la defensa de la terra, per l'abolició 
dels cossos i institucions repressius, per l'alliberament se- 
xual, per la plena igualtat dels individus, contra la societat 
patriarcal i totes les formes d'alienació. Donant ple suport 
als moviments que defensen aquests punts. 

5.- Partir de l'individu, del poble, la comarca i països fe- 
derats lliurement entre si. 

6.- Lluitar per uns Països Catalans independents, lliber- 
taris i confederats. 

Aquesta Coordinadora ha donat lloc a la creació de diver- 
ses Assemblees Llibertàries comarcals (del Barcelonès, Mares- 
me, Baix Camp, l'Empordà, Berguedà, etc). 

Com dèiem al segon pròleg — fet ja pel juliol de 1985 — , 
la feina feta per nosaltres, i també per d'altres grups i organit- 
zacions que han anat sorgint durant aquests darrers 3 o 4 anys, 
ha tingut el seu ressò, i així bona part del moviment llibertari 
català ha anat modificant i canviant les antigues i tradicionals 
postures entorn de la qüestió nacional. 

A més a més de la llavor que ha fructificat en la majoria d'a- 
teneus llibertaris, en diversos col•lectius anarquistes del país, i 
en el nou jovent llibertari català, fins i tot en el camp anarco- 
sindicalista català s'han produït novetats i canvis radicals en- 
front el problema nacional. Cal fer esment, en primer lloc, 
l'entrada en escena, a les darreries de 1983, d'un nou sindicat 
anarcosindicalista anomenat CNT dels Països Catalans, sorgit 
de diversos indrets de la geografia catalana i que assumia ple- 
nament la sobirania nacional com a sindicat dels Països Cata- 
lans i la lluita nacional pel seu alliberament (vegeu el Manifest 
publicat a l'Annex 5). 

En aquest projecte hi confluïren col•lectius autònoms de 
treballadors, antics militants cenetistes, treballadors de diverses 
empreses i sectors nacionalistes i independentistes, amb una 
pràctica assembleària i antiautoritària. 

Aquesta CNT-PPCC^ despertà una gran expectació i rebé 
múltiples adhesions i la simpatia de diverses personalitats i tre- 



1. Per a més informació podeu llegir: «La CNT dels Països Catalans» {ElLL•inp, núm. 
7, 7 de juny de 1984); «La CNT dels Països Catalans davant el futur» {Diario de 
Barcelona, 2 de febrer de 1984); «Proposem la constitució d'una CNT dels Països 



balladors d'arreu del nostre país. Fins i tot arribà a publicar el 
primer número del seu portaveu, anomenat «La Confederació» 
(juny de 1984)^ i s'arribaren a constituir diversos embrions de 
sindicats a Barcelona i de federacions locals a moltes comar- 
ques catalanes. El fet, és, però, que la seva aparició coincidí de 
ple amb la reunificació de la CCT (Confederació Catalana del 
Treball), escindida de la CNT-AIT, arran del V Congrés de 
Madrid de desembre del 1979, amb una important escissió de 
la CNT-AIT, que juntes conformen actualment la CNT de 
Catalunya. I aquest fet enterbolí les perspectives, coincidint 
amb que no arribaren a funcionar seriosament els equips de 
treball per tirar endavant el prometedor nou sindicat Uiberta- 
ri-independentista de la CNT dels Països Catalans. 

Tot i així, l'I de maig de 1984 se celebrà un míting con- 
junt, al Mercat de les Flors, en el qual hi participaren per igual 
tres sindicats: la CCT, la CNT-AIT, Sindicats d'Oposició, i la 
CNT dels Països Catalans, onejant, potser per primer cop, jun- 
tes, barrejades, en la manifestació posterior al míting, les sen- 
yeres negres i roig-i-negres amb les estelades independentistes. 

Amb tot, però, malgrat aquest no reeiximent del nou sindi- 
cat CNT-PPCC, sí que el fet de la seva presència influí podero- 
sament en els canvis, que hom pot qualiflcar d'històrics, respec- 
te al tractament de la qüestió nacional i l'assumpció de 
l'alliberament nacional, que darrerament ha experimentat la 
CNT de Catalunya en el seu darrer Congrés (vegeu a l'Annex 7). 

Per tant, a hores d'ara, només roman en la seva posició es- 
panyolista intransigent l'actual CNT-AIT 



Catalans» {Punt Diari, 2 de novembre del 1983); «Por la CNT de los Països Catalans» 
{El País, 17 de gener de 1984); «La CNT dels Països Catalans: una eina de futur» 
{Avui, 25 de gener de 1984); «El sindicalisme catalanista: un espai sense ocupar» {El 
Món, núm. 88, 28 d'octubre de 1983); «Moviment Llibertari i Catalanisme» {El Món, 
núm. 90, 11 de novembre de 1983). 
2. Llegiu el núm. 12 de ElLkmp (20 de setembre de 1984), l'article «La Confederació». 

Bé, però, aquesta irrupció en l'escena social i política als 
Països Catalans d'aquests grups, anomenats per d'altres sectors 
independentistes com «anarcoindependentistes», no és exclusi- 
va al nostre país, car és un fenomen que es ve desenvolupant 
darrerament en moltes altres nacions oprimides i colonitzades 
del món. 

Cal precisar que s'han produït canvis en la direcció i en- 
capçalament dels moviments d'alliberament nacional ja que 
fins fa pocs anys, des del segle passat, era la burgesia la que els 
encapçalava, quan ara són el poble treballador i les classes po- 
pulars les que hi són compromeses. 

Abans, la lluita d'alliberament nacional, dirigida per la bur- 
gesia, tenia uns objectius democràtico-liberals. Avui, però, les 
lluites d'alliberament nacional són dirigides per les classes po- 
pulars i tenen objectius clarament anticapitalistes i socialistes. 
I podem constatar que la gran majoria dels moviments inde- 
pendentistes que es desenvolupen arreu del món posseeixen un 
contingut revolucionari que no només qüestiona el centralisme 
de l'estat, sinó al mateix estat, com aparell de dominació de les 
classes dirigents burgeses. 

Aquest nou nacionalisme, d'arrels populars, sorgeix sobretot 
a partir del maig del 68 francès, i podríem dir que és un feno- 
men de sobrevivència, de resistència de les nacions colonitzades, 
que es produeix sota una desenvolupament econòmico-social 
desigual i com a reacció a la manipulació de la cultura capita- 
lista-monopolista i l'enfortiment de l'Estat que les destrueix i 
despersonalitza. Molts d'aquests moviments independentistes, 
sense dir-se nominalment anarquistes, tenen uns plantejaments 
llibertaris i autogestionaris, com són per exemple: el FLB (Front 
d'Alliberament Bretó), el FLNC (Front d'Alliberament Nacio- 
nal de Còrsega), el FLG (Front d'Alliberament del Quebec), 
Poble d'Oc (de Occitània) o el mateix Herri Batasuna, entre 
d'altres, com el mateix SOC andalús i els moviments indianis- 
tes d'Amèrica 



Aquest nou plantejament dels moviments d'alliberament 
tradicional influencià molts llibertaris, que han pres partit per 
les nacions oprimides, aixecant la bandera contra l'opressió 
nacional, tot relacionant-la amb les altres opressions globals 
que exerceixen els estats sobre les nacions i les seves classes 
populars. 

Així tenim que dins de l'Estat espanyol sorgí el col•lectiu lli- 
bertari Askatasuna que es va fer ressò de la problemàtica d'alli- 
berament nacional d'Euskadi, i per això mateix, per la seva he- 
retgia nacional, va ésser expulsat de la CNT. Al mateix Euskadi 
Nord hi ha un col•lectiu llibertari independentista que edita la 
revista Erran. 

A Galícia han sorgit també diversos col•lectius llibertaris que 
es reclamen per la revolució social i la independència, com són: 
el Col•lectiu Arco da Velha, la GAG (Federació Anarcocomu- 
nista Gallega), el Col•lectiu Llibertari Rosa Linda de Santiago, 
el Col•lectiu Aurora i el Col•lectiu Zona Aberta, ambdós de La 
Corunya (tots ells amb la seva respectiva revista). 

Al País Andalús sorgí l'any 1978 un Front d'Alliberament 
Andalús (FAL), de marcat matis llibertari i independentista, 
que lluità per l'alliberament del seu país, en tots els aspectes, 
mitjançant un procés assembleari que generi òrgans de contra- 
poder i de democràcia directa en camí vers la independència 
entesa com a societat comunista-llibertària. 

Del Congrés de setembre de 1979, esmentem, pel seu inte- 
rès, els seus cinc punt programàtics: 

1 .- Anticentralisme i rebuig de la Constitució espanyola 

(1978) perquè suposa una economia de mercat i nega el dret 

d'autodeterminació de les nacions de l'Estat espanyol. 

2.- El nacionalisme radical, l'alliberament nacional 

d'Andalusia que només serà possible en una democràcia so- 
cialista autogestionària. 

3.- Moviment assembleari que generi òrgans de contra- 

poder i de democràcia directa. 

4.- Agrupament en un front ampli a fi d'assolir l'allibe- 
rament. 

5.- Internacionalisme actiu amb tots els pobles de l'Estat 
espanyol i del món que lluiten pel seu alliberament. 

A Occitània, sorgí també una Federació Anarco-Comunista 
d'Occitània (FACO), reivindicant la nació occitana i la seva in- 
dependència sota postulats llibertaris. 

Esmentem alguns dels seus punts programàtics: 

La FACO reconeix V existència i Vespecificitat de la nació 
occitana. Els comunistes-llibertàris d'Occitània, han decidit, el 
ip6p, de reunir-se sota la sigla FACO a fi de participar en la 
lluita d'alliberament del poble occità. La FACO és una orga- 
nització especifica anarquista-comunista. Combat per promoure 
el comunisme llibertari a Occitània. Se situa en la trajectòria 
històrico-social del moviment obrer revolucionari: Comuna de 
París (i8yi), Ucraïna (ipiy-i8), Comuna de Kronstadt (ip2i), 
Catalunya- Aragó (ip^6-^p). 

La FACO lluita en un front antiimperialista de classe per: 

a) La independència nacional del poble occità. 

b) La revolució comunista-llibertària, en els territoris alli- 
berats d'Occitània. La FACO s'oposarà a la creació de qualse- 
vol estat nacional occità, fent front a aquesta fase «intermitja» 
inútil i perillosa. La FACO es pronuncia per l'establiment im- 
mediat, a les terres d'Oc, del socialisme sense estat, sota la 
forma d'una Confederació de Comunes Lliures d'Occitània. 

La FACO reconeix la validesa de la Plataforma dita d'Ar- 
chinoff (plataforma organitzacional dels anarquistes-comunistes 
russos), i la necessitat, per als anarquistes revolucionaris del món 
sencer, d'unir-se sobre les bases especifiques definides el içió per 
Nestor Makhno, Piotr Archinoff, Rnako, Valeski i Limski. 

La FACO, fidel a la lluita pels anarquistes, empra l'acció 
directa i l'autogestió generalitzada per la base en el combat que 



oposa el poble occità als seus enemics de classe i a l'ocupació 
francesa. 

Per una altra banda, els llibertaris de les nacions colonitza- 
des de l'Estat italià també s'han sensibilitzat darrerament en 
l'aspecte de reivindicar l'alliberament nacional. Així, tenim que 
al Friül, diversos col•lectius àcrates crearen el 1979 la revista 
Friül Libertario, defensora de l'autodeterminació per mitjà de 
la lluita assembleària i la creació de contrapoders que vagin afe- 
blint les estructures de l'estat. També a Sardenya, el grup «Per 
una Sardenya llibertària», que edita la revista Sardegna liberta- 
ria en llengua sarda, fa una denúncia de la dominació colonial 
que exerceix l'Estat italià, tot impulsant la lluita anticolonial a 
través de l'autoorganització i l'autogestió dels treballadors sards, 
arreplegant mariners, camperols i obrers. 

A Sicília, aparegué el 1977 la revista Sicília libertaria que 
defensa «la sicilianitat negada com a nació per l'Estat italià». I 
entenen que, a Sicília, la lluita contra l'imperialisme i el capi- 
talisme passa inequívocament per la potenciació de l'autode- 
terminació i la independència del poble sicilià. Es significatiu 
que a Sicília siguin només els llibertaris els que defensen la in- 
dependència de la illa. Així, hi ha una altra revista anomenada 
Anarchismo, editada a Catània, en la qual Alfredo Bonnano — 
diverses vegades empresonat — manté la tesi que els anarquis- 
tes poden partir de l'autonomia organitzativa dels treballadors 
per a passar tot seguit a donar suport sense reserves a tota llui- 
ta d'alliberament nacional per convertir-la en revolució social. 

Són moltes les nacions oprimides en que existeixen grups 
llibertaris que han assumit l'alliberament nacional, valgui 
només per a mostra el col•lectiu Bratach Dubb, d'Escòcia, i 
d'altres col•lectius àcrates al País de Gal•les, Quebec, Irlanda, 
Kurdistan, i fins i tot al Senegal, on existeix un moviment lli- 
bertari autòcton que reivindica la reconstrucció de l'Àfrica i 
dels seu país a partir de les realitats ètniques i nacionals, i ne- 

guen els estats actuals, que només responen a la divisió artifi- 
cial feta per les potències colonials europees a l'hora de repar- 
tir-se el pastís colonial africà. 

Sembla que existeix un cert moviment llibertari internacio- 
nal, que va creixent, i afermant-se en el despertar de les nacions 
oprimides i marginades per les burgesies estatistes i el capitalis- 
me monopolista internacional. Prova d'això ha estat darrera- 
ment la celebració de la / Trobada Internacional dels grups, col- 
lectius i organitzacions anarquistes i llibertàries que lluiten per 
r alliberament nacional i social de les nacions oprimides (podeu lle- 
gir a l'annex 8 la seva declaració política final). 

Aquesta I Trobada s'ha celebrat a Guasila (Sardenya), els 
dies 28, 29 i 30 de desembre de 1985 i ha estat organitzada per 
la FACC (Federació Anarco-Comunista Catalana), Sardennia 
contra Slstadu i Sicília Libertaria. Essent un dels màxims or- 
ganitzadors, mort recentment, Tomaso Serra, el qual va dirigir 
el contingent italià de les Brigades Internacionals a la guerra 
civil (1936-39). 

En aquesta Trobada s'han rebut una trentena d'adhesions 
de diverses nacions, així com diverses ponències i treballs, a 
part de les presentades personalment pels diversos delegats i 
llegides a Sardenya. 

Totes aquestes ponències i treball seran editats propera- 
ment, juntament amb les conclusions de la I Trobada. Igual- 
ment s'acordà de celebrar una II Trobada a finals del 1986. 
També arran d'aquesta trobada s'ha constituït la Federació Anar- 
quista Sarda, present a molts pobles i ciutats de l'illa, i s'acor- 
dà també d'anar utilitzant progressivament per tots els grups, 
col•lectius i organitzacions presents la terminologia: indepen- 
dència, independentisme, independentista. 

Com es veu, és gran l'avenç, només en els darrers quatre o 
cinc anys, del moviment llibertari català i internacional, res- 
pecte a la comprensió i assumpció de la lluita per l'alliberament 
nacional de llurs respectives nacions sotmeses i colonitzades. El 



debat i la presa de consciència tot just acaba de començar S'es- 
pera contactar per la II Trobada amb llibertaris independentis- 
tes d'arreu els cinc continents, que duen ja una pràctica de lluita 
en les seves nacions colonitzades, ampliant així la Confederació 
Internacional per l'Alliberament Nacional, tot i afermant el 
moviment i enriquint el debat mitjançant la confluència de les 
diverses aportacions i experiències de lluites per l'alliberament 
nacional. 

ANNEXI 
Entrevista al Col•lectiu Icària 



En aquests darrers mesos estem assistint, a Catalunya, a un 
debat sobre la qüestió nacional dins del moviment llibertari. 
Els resultats provisionals no representen un avenç massa gran, 
però malgrat això ho veiem positivament, perquè el mateix fet 
de començar a tractar aquest tema significa evitar que un pen- 
sament que pretén destruir el poder es converteixi ell mateix en 
un nou poder, en una limitació a les nostres capacitats de res- 
posta al sistema. 

Amb la idea de potenciar aquest debat al màxim vàrem for- 
mar el col•lectiu Icària. El fet de dotar-nos d'un nom ens ser- 
veix per donar una continuïtat als debats que hem realitzat en 
algun institut, alguna facultat, ateneus llibertaris, ràdios lliures 
i CNT, i en diverses publicacions periòdiques (revistes i diaris). 

Avui ens hem trobat amb gent de Bicicleta i entre tots hem 
intentat de perfilar alguns dels aspectes de la nostra proposta: 

Bicicleta (B): No penseu que parlar, per exemple, de «fet na- 
cional», de «moviment d'alliberament nacional» és més clarifica- 
dor, menys equivoc, que no pas parlar de «nacionalisme», «nacio- 
nalitat», «poble»? 

Col•lectiu Icària (Cl): En realitat, sí. Nosaltres sempre par- 
lem d'alliberament nacional, car entenem lligat l'alliberament 
social i individual. Els nacionalisme es podria arribar a entendre 
com una exaltació d'una nació respecte a d'altres, autoritarisme, 
i no implica pas necessàriament un fet alliberador, ni des del 
punt de vista nacional ni molt menys social. 

B: Esteu parlants aleshores d' «alliberament nacional», no^, 
que enteneu per nació^ 

Cl: Dins de la confusió de termes, oposem «nació» a «es- 
tat». L'estat territorial està caracteritzat i delimitat per criteris 
polítics, jurídics, administratius, com un mateix govern, lleis, 
moneda, unes fronteres... Però aquests no són pas factors in- 
herents a un grup d'individus ni permeten identificar-los com 
a tals; solament com a súbdits d'unes mateixes institucions, 
que la minoria en el poder ha anat generant per a mantenir la 
seva dominació. En canvi, els criteris que configuren una nació 
sí que són inherents als individus: llengua, personalitat col•lec- 
tiva, les diferents manifestacions populars, etc. El que nosaltres 
anomenem «comunitat ètnica». La concreció d'una comunitat 
ètnica en un territori en el qual viu habitualment és la nació. 
Estat i nació, doncs, no coincideixen geogràficament. Un estat 
com «Espanya» o «França» manté coercitivament unides diver- 
ses nacions, i la nostra nació, els Països Catalans, es veu parti- 
da per la fronter franco-espanyola. 

B: Heu parlat de «Països Catalans» i no pas de «Catalunya». 
Aquest tema ha creat una sèrie de debats, àdhuc enfrontaments, 
especialment al País Valencià, on alguns sectors han parlat d^àm- 
perialisme català» i han rebutjat una possible vinculació amb 
Catalunya. Vosaltres, que expresseu amb aquest terme^ Quines ca- 
racterístiques defineixen el que anomeneu «Països Catalans»'^ 

Cl: Definim els Països Catalans en funció d'un criteri ètni- 
co-lingüístic. Comprenem Catalunya (o sigui, l'actual regió 
administrativa espanyola sense la Vall d'Aran, més la «Franja de 
Ponent», actualment a l'Aragó, Andorra, les comarques inscri- 
tes en el departament francès dels Pirineus Orientals, excepte 
el Fenollet), les Illes Balears i Pitiüses, i el País Valencià (o sigui, 
la regió administrativa actual, excepte la zona interior, d'idio- 
ma castellà). Per a nosaltres, la definició en funció dels tres paï- 
sos és el resultat d'antigues divisions político-administratives. 



per la qual cosa s'ha de superar per una definició en base a co- 
marques. 

El terme «Països Catalans» és relativament nou en compa- 
ració amb el concepte que expressa que està perfectament do- 
cumentat en textos medievals. Tota la gent del País Valencià i 
les Illes que lluiten per la recuperació de la nostra identitat, ho 
tenen assumit; els que parlen d'imperialisme, del»»Regne de 
València» o de la bandera «blavera», uneixen un regionalisme 
espanyolista am una pràctica dretana. Temen una extensió de 
la consciència nacional, ja que el fet de començar a conèixer-se 
un mateix ajuda a prendre consciència de la pròpia opressió. 
Per a nosaltres, tant «nació» com «Països Catalans» poden ésser 
termes més o menys afortunats o encertats, però en tot cas són 
útils per expressar aquesta realitat. A més, «Països Catalans» ex- 
pressa un sentiment de pluralitat meravellosament conjugable 
amb la idea de federalisme llibertari. 

B: El que és cert és que si fins ara el sentiment de rebuig al 
poder i a l'Estat espanyol, no s'ha concretat també en posicions d'a- 
lliberament nacional es deu principalment a la incomprensió d'a- 
llò que pot ésser una forma d'opressió nacional, que part de l'estat. 
Es a dir, dins del moviment llibertari s'identifiquen en l'estat els 
diferents tipus d'opressió que sofrim, però no és delimitat clara- 
ment on aquesta pot ser «nacional». Des del punt de vista lliber- 
tari, en quin sentit parleu d'opressió nacional? 

Cl: L'estat ens aliena també nacionalment. Genera una ideo- 
logia patriotera que tendeix a suprimir les diferències entre els 
seus súbdits, per fer-los més governables. En el cas català, so- 
frim una forta repressió lingüística i cultural, que és especial- 
ment dura al País Valencià, ens veiem separats per la frontera 
franco-espanyola i comptem amb la presència constant d'unes 
forces d'ocupació militars i en alguns casos civils. Però a més 
d'aquests factors més visibles, la dominació penetra de mil for- 
mes, a qual més subtil, dins dels nostres cervells i ens origina 

un procés de despersonalització, de pèrdua de la pròpia perso- 
nalitat i, per tant, de progressiva delegació de la nostra capaci- 
tat d'actuació i de pensament en mans de l'estat. Per als estats 
som com ous: com més igualets, més encaixables. 

B: En els vostres plantejaments, com desmarqueu la necessitat 
d'alliberament nacional o d'independència respecte un estat de la 
possible voluntat de crear un estat independent, que asseguri 
aquest independència^ 

Cl: L'associació entre independència i un nou estat és la 
conseqüència de la manca d'un enfocament llibertari. Inde- 
penditzar-se és trencar amb una relació d'opressió, és la no de- 
legació de la pròpia capacitat de decisió en res. Els estats poden 
ser independents entre si, però si definim la nació en base als 
individus i no en base a les institucions, la independència no 
és simplement un canvi institucional, estat per estat. Un «estat 
independent» pot no exercir la seva dominació sobre la nostra 
identitat nacional, però la seva mateixa existència nega la pos- 
sibilitat que puguem exercir la nostra independència com a in- 
dividus lliures. La idea d'independència total es incompatible 
amb els estats. 

La nostra independència té una base anarquista i ecologista 
radical. Partim de l'individu com base d'una xarxa associativa i 
federalista, que es concreta en forma de comunes ecològiques i 
autogestionades en base al comunisme llibertari, la seva fede- 
ració per comarques, regions, nacions, etc. Aquest federalisme 
té múltiples significacions que poden ser a més simultànies se- 
gons les necessitats de cadascú. Els Països Catalans poden ésser 
un esglaó més de la xarxa federativa mundial. 

No podem delegar la independència arrabassada als estats 
espanyol i francès, a un «estat socialista dels Països Catalans», a 
un nou poder coercitiu separat de nosaltres. 



B: Sembla existir a Catalunya una capitalització del naciona- 
lisme per part de la burgesia i que es limita a ambicionar unes àrees 
de gestió i autonomia creixents, però sense qüestionar-se la «unitat 
de la pàtria». Com valoreu les evolucions del nacionalisme extra- 
parlamentari i de l'independentisme davant d'aquest panorama? 

Cl: Es cert. Els empresaris i banquers tipus CiU aprofiten 
aquest sentiment popular i el canalitzen vers millores inofensi- 
ves per a l'estat. Són un dic de contenció i un intent d'inter- 
classisme, és a dir, de superació de les diferències socials inter- 
nes, amb promeses i exaltacions nacionals. Però a més a més, 
no parlen de Països Catalans i ni en somnis d'independència. 

Les sucursals del PCE i PSOE són adaptacions electorals als 
territoris de les diferents regions administratives (ni parlar de 
Països Catalans!) i en el tema nacional són francament conser- 
vadors. Com en tot. 

Els aspirants-a-parlamentaris són unes altres adaptacions 
territorials de partits espanyols o àdhuc nacionalistes radicals 
amb organitzacions limitades a cadascuna de les «regions» es- 
panyoles o del «departament» francès. El fet d'ésser «extrapar- 
lamentaris» no respon a una visió de la pròpia lluita sinó a no 
tenir suficients vots com per anar al Parlament. Parlen d'»au- 
todeterminació», alguns inclús de Països Catalans o a vegades 
d'independència. Però els seus plantejaments són assolir el seu 
lloc entre les «forces polítiques catalanes», de fer sentir la seva 
radical veu al parlament. La seva actitud davant el nacionalis- 
me burgès és de col•laboració crítica. Sovint els veiem als ma- 
teixos actes però amb «consignes pròpies». Els seus mites són 
«l'unitarisme» o sia, la col•laboració entre totes les «forces de- 
mocràtiques» per exemple contra el parany del colpisme i les 
«transferències», és a dir, com més facultats tingui la Genera- 
litat, més «lliures» serem. Obliden que en un estat capitalista, 
l'únic transferible és la facultat de dominació. 

Els independentistes, especialment a partir del 1979, s'en- 
fronten realment contra l'Estat, s'han distanciat d'allò que ano- 



118 



119 



^> 



@i alliberament.qxp 30/07/2007 16:20 Pagina 120 



menen «bloc sucursalista» i de la burgesia. Tenen alguns plan- 
tejaments similars als nostres com la idea de moviment secto- 
rial de caràcter assembleari, l'antiparlamentarisme, el sabotat- 
ge, etc. Compartim una agressivitat contra un mateix estat, però 
no pas l'essència antiautoritària. 

B: Es pot dir que els governs autònoms són tan tirànics respec- 
te la classe obrera com els governs centrals^ 

Cl: Mentre no destruïm el capitalisme, parlar de governs 
autònoms és parlar de les diferents ubicacions o adaptacions 
geogràfiques d'un mateix poder. El parlament i el govern cata- 
là han d'ésser dissolts exactament igual que l'espanyol i el fran- 
cès. Els que parlen de transferències, també. 



en el seu radi de difusió, posa davant de tot una llengua davant 
les altres. Es el criteri de la majoria sobre l'individu. 

Al cap i a la fi, l'anarquisme tradicional somnia amb la fe- 
deració dels pobles d'Espanya, o pitjor encara, amb el somni im- 
perial: Iberia. Estem en contra d'un federalisme estereotipat en 
el qual les nostres possibilitats d'escollir lliurement el pacte fe- 
deral que més ens agradi es vegin negades per prèvies elucu- 
bracions sobre al•lucinacions geogràfiques. A més, en les seves 
organitzacions es reprodueix fidelment la divisió espanyola en 
«regions», etc. 

De totes formes, darrerament hi ha alguns grups llibertaris 
que estan assumint l'alliberament nacional com una lluita més 
del nostre alliberament global. 



B: Com veieu Vactitud del moviment llibertari respecte Valli- 
berament nacional? 

Cl: Fatal. No ha estat capaç d'elaborar un plantejament 
propi d'alliberament nacional i és per això que les seves críti- 
ques prenen com a base l'alternativa burgesa o el marxisme-le- 
ninisme, però no l'alliberament nacional en si mateix, perquè 
el desconeix. Parla dels perills de crear un nou estat, fronteres, 
d'interclassisme, de desviar el nostre objectiu principal, de di- 
visió entre els treballadors... i se sent al marge del problema. 
Però arriba un moment que no es pot estar al marge sense 
col•laborar amb l'estat. I el moviment llibertari accepta d'a- 
quest estat la seva extensió territorial com a marc de lluita ac- 
tual i d'organització en el futur, el seu nom i el seu gentilici. Se 
sent espanyol, i això significa que és conservador perquè posa 
davant el criteri jurídic de l'estat i les seves fronteres al criteri 
d'essència, ètnica, lingüística dels individus, i separatista per- 
què acceptar la idea d' «Espanya» és acceptar la idea de la sepa- 
ració de la nostra nació en dos estats, i també Euskadi. En la 
seva pràctica veiem un constant espanyolisme a tots els nivells. 
La mateixa Bicicleta entre les diferents llengües que existeixen 



(Aquesta entrevista fou realitzada per la revista Bicicleta, però en tancar-la pel seu dè- 
ficit econòmic, no arribà a publicar-se. Posteriorment aparegué en part a La Puça i el 
General Aquí us n'oferim la versió íntegra.) 

ANNEX 2 
Aportació a la revista La Lletra A 



Amb aquesta aportació, el col•lectiu Icària voldria iniciar una 
rèplica als articles apareguts al número 8 de La Lletra A, entorn 
a l'anarquisme i la qüestió nacional, centrant-nos especialment 
en la crítica als acords del 6è congrés de la CNT-AIT. 

Estat i ideologia. Tot estat genera ideologia. L'estat necessita 
legitimar-se enfront dels seus súbdits, i d'altra banda, afiançar 
la seva imposició com a ens al marge i contrari a l'individu. 

El primer cas (mites de la majoria, de la sobirania nacional, 
de la dictadura del proletariat, etc.) seria en tot cas objecte d'un 
altre estudi. 

Quant al segon, l'estat genera bàsicament dues grans ten- 
dències, que anomenem estatisme i estatalisme (o patriotisme). 
L'estatisme és l'exaltació de l'estat com a institució. Presentat 
l'estat com imprescindible per a l'individu (millor per a la so- 
cietat), negant una existència al marge seu. Pot ser militarista o 
d'extrema esquerra, però essencialment és similar. L'estatalisme 
o patriotisme és l'exaltació de l'estat com a territori. Intenta 
donar una cohesió «patriòtica» als territoris arbitràriament reu- 
nits dins les seves fronteres. 

L'espanyolisme és una ideologia estatalista perquè pren com 
a base l'abstracció mística, jurídica, política d'Espanya. L'únic 
vincle en comú de tots els individus i comunitats nacionals in- 
tegrats dins l'estat «Espanya» és el fet de patir un mateix apa- 
rell administratiu-repressiu. L'objectiu de l'espanyolisme (pa- 
triotisme espanyol) és el de crear altres vincles, de consciència, 
lingüístics, emocionals, etc, en definitiva, donar una consis- 

tència patriòtica a l'estat, per tal d'arribar a un model d'admi- 
nistració-repressió més còmode i eficaç. 

Això s'ha aconseguit generalment per la repressió de les ca- 
racterístiques pròpies, diferents a l'oficial, siguin individuals (ho- 
mosexualitat, rebuig del treball, bogeria, perillositat social,...) o 
nacionals (llengua i cultura), però també, per la integració. La 
permissibilitat oficial davant d'aspectes anteriorment repri- 
mits, cal entendre-la així. El regionalisme català i el bilingüis- 
me, per exemple, són un intent, diguem-ne «subpatriòtic», de 
crear un altre model administratiu-repressiu comú per a tots 
els súbdits de « Catalunya» ^ però sense trencar, ans més aviat 
consolidant «Espanya», en un dels seus punts més febles. 

La CNT i, en general, els sectors integristes del moviment lli- 
bertari són antiestatistes en tant que combaten l'estat com ins- 
titució, però al mateix temps són estatalistes, en tant que ad- 
meten l'estat territorial «Espanya» com a marc de lluita en el 
present i d'organització en el futura Són, en tota l'accepció del 
terme, patriotes espanyols, que han preferit el fàcil criteri de la 
frontera d'estats per delimitar qui som. I ens acusen de voler 
crear noves fronteres! L'anarquisme és federalista, admet la di- 
versitat, la minoria, l'individu, parteix de baix a dalt: on s'a- 
maguen aquests projectes? La CNT no ha tingut en compte la 
nostra especificitat, ha adoptat la llengua castellana per motius 
purament numèrics, ha ofegat l'internacionalisme i el federa- 
lisme llibertari amb un interestatalisme entre súbdits d'estats. 
D'altra banda, l'independentisme tradicional és estatista 
(«Estat Català», «estat socialista dels Països Catalans»). Al mite 
de l'estat propi, responem que un estat sempre és un instru- 



1. «Catalunya» també com a abstracció jurídica, les escarransides «quatre províncies», 
separades de la resta dels Països Catalans per tots quatre costats: la Catalunya del Nord 
i Andorra al nord, la Franja de Ponent a l'oest, les Illes a l'est i el País Valencià al sud. 

2. Això quan no reivindiquen el vell somni imperial espanyol d'Ibèria. 



ment de dominació al servei d'uns grups dirigents, i que per 
tant mai no pot ser «propi». Això significaria que s'ha dissolt 
entre la societat civil, en forma de col•lectius i de comunitats 
autogestionàries, és a dir, que s'ha extingit en tant que estat. 
L'estat «català» podrà legalitzar aspectes de la realitat nacional 
catalana, però la seva sola existència nega el lliure desenvolu- 
pament de la individualitat i de la comunitat. 

Però és que, a més de ser estatista, també és estatalista. No 
serà estatalista espanyol o francès, però és estatalista català, és a 
dir, parteix d'un marc patriòtic obligat. Entenem que la idea de 
Països Catalans ha de ser el resultat d'una xarxa federativa no 
tancada, en la qual cadascuna de les parts més petites pot des- 
envolupar infinitat de variants. Contra el projecte militarista 
de reunificació, oposem la lliure federació. 

Cultura popular I Cultura ètnica. Distingim entre cultura so- 
cial i cultura ètnica. En el primer cas, oposem la cultura popular 
a l'oficial. En el segon, afirmem el dret de tota comunitat nacio- 
nal a mantenir la seva especificitat. CNT pretén fer cultura po- 
pular en un vehicle — la llengua — pertanyent a una altra cultu- 
ra ètnica. «Icària» pretén sintetitzar cultura popular i cultura 
ètnica pròpia, és a dir, potenciar una catalanitat despullada d'he- 
rències com «seny», patriotisme, masclisme i culte a falsos déus. 

Ens oposem al bilingüisme, però no perquè admeti la coe- 
xistència amb el castellà (idioma que un cop desoficialitzat és tan 
vàlid com tots), sinó perquè no reconeixem cap poder que pugui 
delimitar amb quin o quins idiomes hem d'expressar-nos. 

Nació i estat. Es equivocat pretendre que l'estat crea la nació, 
perquè són dos fenòmens de diferent composició: mentre la 
nació és un fenomen poblacional, l'estat és un fenomen institu- 
cional. En tot cas, l'estat voldria «nacionalitzar-se» per damunt i 
contra les diferents comunitats nacionals, perquè al capdavall tot 
allò que és diferent té quelcom de propi, és a dir, de dissident. 

El terme «nació» està contaminat per un us indegut, però 
entre els cercles llibertaris ningú no s'ha amoïnat a cercar-ne un 

altre ni, el que és pitjor, de comprendre el concepte que amb 
ell expressem i de donar-li un tractament específic com a quel- 
com a defensar enfront del poder. 

Dir que l'estat ha creat la nació i no analitzar l'especificitat 
del fet nacional, o tancar el debat amb frases fetes de l'escolàs- 
tica anarquitzant, tipus «la nostra pàtria és el món» (i prou), 
denoten fins a quin punt ha arribat l'adoctrinament del movi- 
ment llibertari, adoctrinament extensible a la majoria de les al- 
tres concepcions. 

Per una alternativa llibertària i global. La lluita per l'allibe- 
rament nacional dels Països Catalans és el resultat d'una anàli- 
si global, en la qual l'estructura de poder de l'Estat espanyol 
apareix, no ja com a imposició d'una hipotètica classe domi- 
nant castellana, sinó com un pacte reiteradament renovat entre 
les classes dominants de les diferents comunitats nacionals in- 
closes dins l'estat «Espanya». La burgesia catalana, no sols és 
enemiga de la guerra social, sinó que és un dels principals pun- 
tals de la concepció d'unitat nacional espanyola (regionalisme, 
bilingüisme). Atribuir a aquesta burgesia un component, di- 
guem-ne, «separatista» és un acte d'ingenuïtat. Però indepen- 
dentment dels seu comportament, l'opressió nacional (intro- 
ducció d'esquemes alienatoris per la pèrdua de la consciència 
de la pròpia identitat) ha de ser combatuda com un punt més 
en la lluita anticapitalista. 

La «verticalització de la lluita de classes» (un altre dia dis- 
cutirem fins a quin punt existeix aquesta lluita) és igualment 
falsa: som individus, som provocadors, som el lumpen, i no 
súbdits d'estats que ajornen l'alliberament integral en la pura 
abstracció de la lluita. Independència total i anarquia sense lí- 
mits, com l'anul•lació dels vincles que ens impedeixen auto- 
gestionar els nostres propis interessos. Utopia com a punt de 
referència. Lluita com a postura vital. Entre el fàstic de la inte- 
gració-repressió i de la doctrina, pel sabotatge i la insurrecció. 



ANNEX 3 
Manifest per TOnze de setembre de 1981 



Després d'uns anys de clarificació política, on una esquerra re- 
formista ha captat les lluites populars i les ha diluïdes en «mi- 
llores», que més aviat consoliden el sistema, en adaptar els seus 
aspectes més durs a límits més permissibles i donant, alhora, 
una imatge de participació popular, han quedat prou delimi- 
tats el reformisme continuista pels moviments radicals que 
porten un enfrontament real a l'estat capitalista i espanyol. 

Dins d'aquests moviments, i a través de lluites concretes com 
les pro-amnistia, manifestacions antinuclears i anti-OTAN, re- 
buig a les tortures i llei antiterrorista o el mateix rebuig a la des- 
filada militar del 3 1 de maig a Barcelona, hom assisteix a espo- 
ràdiques confluències entre l'anarquisme i l'independentisme, 
consistents en la defensa d'uns punts comuns que, pel seu ca- 
ràcter d'enfrontament decidit, són avui prou significatius encara 
que ambdós moviments mantinguin trajectòries separades. 

Es, però, una aproximació en els aspectes pràctics i no pas 
a nivell teòric, pel que encara és difícil una confluència més 
gran que pugui donar pas a la creació d'un autèntic moviment 
nacional-popular. 

Potser l'entrebanc més gran hagi estat el de no concebre l'a- 
lliberament nacional fora de l'estat. Això ha portat l'anarquisme 
a no assumir aquest alliberament per por d'estar potenciant un 
nou estat, i l'independentisme, a reivindicar aquest estat com a 
única forma d'alliberament nacional. Això els ha portat a una li- 
mitació en la seva actual lluita contra l'Estat espanyol: en l'anar- 
quisme, en tant que reprodueix aquest estat en la seva extensió 

territorial, acceptant-se el nom i el gentilici i prenent-lo com a 
marc de lluita en el present i com a unitat d'organització en el 
futur i en l'independentisme, en tant que reprodueix l'estat en 
els seus esquemes repressius (exèrcit, policia, presó, jutjat, mani- 
comi, escola, fàbrica, ciutat,...) per bé que no els exerceixi da- 
munt la identitat nacional o els disfressi de socialisme. 

No han entès que els Països Catalans deuen la seva existèn- 
cia com a nació no pas a cap institució, sinó a la nostra pre- 
sència com a poble viu i al capdavall a una continuada rebel•lia 
contra les institucions que en la seva tasca d'anul•lació d'iden- 
titats i de pensaments — com a mantenidores d'un ordre social 
injust — ens han volgut fer espanyols i francesos i que, per tant, 
la nostra continuïtat com a poble és molt abans l'alliberament 
nacional dels Estats opressors espanyol i francès, que no pas 
una reivindicació estatista. 

Aquesta confusió — qui sap si fonamentada des del poder 
central — ha estat la que històricament ha impedit a un movi- 
ment fortament arrelat en el poble treballador català com és 
l'anarquisme, de seguir el seu camí més lògic cap a l'allibera- 
ment integral de l'individu (perquè no combat l'opressió que 
sofreix com integrant d'un poble sotmès i migpartit) i l'ha con- 
demnat a presentar-se com una pura abstracció, en tant que 
s'autoexclou de la realitat que l'envolta: els Països Catalans. 

Les seves tímides propostes de federalisme (on sempre re- 
produeix aquest estat: «federalisme dels pobles d'Espanya» o 
pitjor encara l'ensomni imperial espanyol: «federalisme ibè- 
ric»), unides a la seva persistent utilització d l'idioma imposat, 
en premses i propagandes, han acabat per convertir-lo en un 
moviment sospitós d'espanyolisme cada cop menys atractiu a 
les classes populars, i més reduït tant en militants com en idees 
noves. 

Per la seva banda, un altre moviment també fortament arre- 
lat en el poble treballador català, com és el de l'alliberament 
nacional avui concretat en l'independentisme, sovint ha deixat 



de banda la qüestió social per dedicar la seva actuació a la llui- 
ta estrictament nacional amb el conseqüent perill d'interclas- 
sisme, en fer front comú amb organitzacions que a més de bur- 
geses (o bé d'esquerra reformista) no passen d'un nacionalisme 
«regional» de fidelitat a l'esquarteració administrativa actual 
dels Països Catalans. I el que és pitjor, sovint ha mesurat l'in- 
dex d'alliberament nacional per la quantitat de transferències 
de l'Estat central a l'ens autonòmic regional. Oblidant que qui 
diu transferència diu acomodació territorial de les institucions 
repressives inherents a l'estat capitalista a les particularitats de 
les nacions perifèriques. 

Es per tot això, pel que avui cal superar els entrebancs im- 
posats per ortodòxies massa rígides o per esquemes desfasats i 
avançar cap a l'articulació de tots aquests grups, ja siguin eco- 
logistes, feministes, antimilitaristes, com a impulsors del movi- 
ment nacional-popular. 

No oblidem que si defensar la independència és no voler 
delegar en un altre la pròpia capacitat de decisió, la indepen- 
dència total, portada doncs, no sols a la nació, sinó a més a més 
a la comarca, al municipi, i al capdavant a l'individu, coinci- 
deix plenament amb el projecte anarquista d'anul•lació de la 
incidència de l'estat sobre nosaltres, i de lliure federació a par- 
tir de les unitats més petites, l'individu i la comuna, cap a uni- 
tats més grans; en el nostre cas, cap a la federació de comunes 
autogestionades dels Països Catalans. 



(Manifest repartit a Tacte independentista del Fossar de les Moreres.) 

ANNEX 4 

Els llibertaris i la lluita per ralliberament 

nacional dels Països Catalans 



Arribem un altre any a 1' 1 1 de setembre, en plena farsa demo- 
cràtica i campanya pre-electoral, i ens trobem amb un Estat es- 
panyol de caire neofranquista més reforçat, al qual s'han amo- 
llat i al qual serveixen les forces polítiques parlamentàries, que 
comporta la desnacionalització progressiva del nostre país 
(procés de substitució lingüística i d'institucionalització de la 
submissió del català al castellà, malgrat la propaganda botifle- 
ra oficial), augment de la repressió i l'atur, empitjorament de 
les condicions de vida per a la classe treballadora, destrucció de 
la terra, negació de la nostra condició i realitat nacional i del 
dret a l'autodeterminació... I no oblidem que en aquest procés 
de descatalanització folklòric oficial, i en aquest procés de re- 
forçament del centralisme i de l'opressió capitalista que patim, 
la Generalitat de Catalunya — govern regional català i delega- 
ció del Govern espanyol a Catalunya — , a l'igual que la Gene- 
ralitat de la «Comunitat Valenciana» i el Consell de les Illes, 
són peces fonamentals i eines útils per al reforçament de l'estat 
espanyolista («Estado de las Autonomías»), negador i divisor 
de la nostra entitat nacional. 

Per altra banda, el moviment llibertari, de sempre forta- 
ment arrelat al poble treballador català, es troba a hores d'ara 
amb una CNT dividida, feble, fossilitzada pels seus postulats 
doctrinaris dogmàtics, el seu sectarisme ideològic i verbalisme 
revolucionari, introduïts a l'Estat espanyol des de l'exili confe- 
deral, que fan que es tanqui envers la comprensió de la qüestió 
nacional i que no assumeixi com a pròpia la lluita contra l'o- 



131 



^> 



@i alliberament.qxp 30/07/2007 16:20 Pagina 132 



pressió nacional que pateixen els Països Catalans, esdevenint 
sovint un bastió de l'espanyolisme militant. 

Amb tot, darrerament han anat sorgint sectors dins del movi- 
ment llibertari (diversos col•lectius i grups anarquistes per pobles 
i ciutats dels Països Catalans, ateneus llibertaris, alguns sindicats 
cenetistes i fins i tot les Joventuts Llibertàries de Catalunya — 
vegeu Ruta núm. 15, abril-maig 1982: «L'estat no és la pàtria: 
som una nació» — que han assumit la defensa del fet nacional ca- 
talà i àdhuc la lluita per la independència dels Països Catalans 
sota postulats, està clar, autogestionaris an ties tatis tes. 

Històricament, potser, ens trobem amb l'aparició, amb els 
gèrmens d'un nou moviment llibertari català, que fa seva la 
lluita per l'alliberament nacional dels Països Catalans tot i 
aportant una sèrie de plantejaments, sobretot a nivell d'orga- 
nització i pràctica de lluita, a l'independentisme català. 

Aquest creixent sector llibertari independentista català con- 
flueix de fet en la pràctica de lluita contra l'estat opressor es- 
panyol, amb sectors independentistes que duen a terme una 
lluita anticapitalista partint de l'autoorganització i de l'assem- 
blearisme del poble treballador català, i amb els quals pot i ha 
d'existir una col•laboració o coordinació de cara a enfortir la 
resistència i defensa de la nostra terra contra la repressió i 
opressió capitalista i espanyolista que patim els Països Cata- 
lans, i que es veu recolzada i afavorida pel parlamentarisme, 
l'interclassisme i l'autoritarisme imperants. 

Cal donar a la lluita formes del tot autoorganitzatives i au- 
tònomes a tots els nivells per afeblir les estructures de domina- 
ció de l'Estat espanyol, i per poder assolir una independència 
real i efectiva, no estatal, que no reprodueixi les estructures je- 
ràrquiques, classistes i estatistes de dominació de l'Estat que 
ara combatem. La independència estatal, per a nosaltres, no és 
independència, sinó una altra forma de dependència i d'opres- 
sió. Cal entendre la independència com a superació de totes les 
dependències en el nostre marc nacional que alhora comporti 



un canvi de la nostra vida quotidiana i un trencament amb les 
relacions de dominació social existents. 

Entenem la independència com l'autogestió de la societat 
catalana a tots els nivells, partint de la federació de les unitats 
més petites a les més grans (individu, poble, barri, comarca, 
ciutat,...) que exerceixin l'autogovern i la democràcia directa 
als Països Catalans. I per arribar-hi, caldrà anar construint una 
xarxa ben difosa de contrapoders populars arreu dels Països 
Catalans, partint de l'autooganització del poble treballador ca- 
talà i de tots els oprimits, a través de la coordinació de les as- 
semblees de fàbrica, de centres de treball, de barris, de pobles, 
etc, com a òrgans decisoris a tots els nivells. 

Enguany, com en anys anteriors, molts llibertaris catalans 
serem l'Onze de setembre al Fossar de les Moreres per la 
Independència Total i la Revolució Social als Països Catalans. 



(Article publicat al Diario de Barcelona el 8 d'octubre de 1982. 

ANNEX 5 

Manifest per una CNT 

dels Països Catalans 



Davant de la situació actual d'impotència, decepció i desil•lusió 
perquè travessen les classes treballadores, a la qual ha contribuït 
poderosament la política pactista, autoritària i claudicant de les 
burocràcies sindicals, especialment CCOO i UGT, sotmeses a 
les directrius de les jerarquies dels PCE/PSOE, que amb la seva 
actitud defensen i enforteixen cada cop més l'Estat espanyol i el 
capitalisme, que ens exploten i neguen nacionalment. 

I davant el procés que ha seguit la reconstrucció de la CNT 
estatal, iniciat a l'Assemblea de Sants de 1976, veritable mun- 
tatge des de dalt, dirigit i preparat pels diferents grups de pres- 
sió i no per la base, amb les posteriors lluites i purgues inter- 
nes pel control de l'aparell i la pèrdua de contingut llibertari i 
incidència social fins a esdevenir la caricatura actual, domina- 
da pel seu contingut dogmàtic i espanyolista, el seu verbalisme 
revolucionari i la seva pràctica antiautoritària i burocràtica, que 
han defraudat les esperances inicials del proletariat català (més 
de 200.000 afiliats als Països Catalans en els anys 1977-78, el 
nombre d'afiliats ara no arriba ni a una vigèsima part!). 

Manifestem la necessitat de crear, de construir la Confe- 
deració Nacional del Treball dels Països Catalans, seguint la 
tradició anarcosindicalista i llibertària de lluita i organització 
del nostre poble treballador culminada en les conquestes revo- 
lucionàries dels anys 1936/37, i partint de l'anàlisi de la socie- 
tat actual, que respongui als interessos i desigs alliberadors de 
la classe treballadora i que combati la dominació que exerceix 
l'estat i el Capital en tots els camps. 

Per la construcció de la CNT dels Països Catalans, a partir 
de la base, d'un procés assembleari obert i respectuós amb les 
diverses tendències llibertàries i autoritàries que s'hi puguin 
manifestar, basada en el federalisme llibertari, l'acció directa, la 
solidaritat i la plena autonomia dels sindicats a fi d'enfortir 
l'autoorganització de la classe treballadora i de tots els oprimits 
que garanteixi l'avenç cap a una transformació revolucionària 
de la societat catalana, igualitària i autogestionada a tots els ni- 
vells, vers el comunisme llibertari. 

Considerem els Països Catalans (Principat, País Valencià, 
Les Illes, Catalunya Nord, Andorra i la Franja de Ponent) la 
nostra comunitat natural i nacional. I per tant considerem la 
CNT-PPCC com a totalment sobirana. Partim del federalisme 
llibertari i de la plena autonomia de les diverses regions que 
configuren la nostra nació. I promourem els intercanvis i les re- 
lacions entre les diverses comarques i regions en la classe tre- 
balladora a fi de potenciar la reconstrucció nacional dels Països 
Catalans. 

Considerem que la CNT-PPCC no s'ha de limitar a la llui- 
ta sindical. Defensem la concepció d'una CNT-PPCC revolu- 
cionària integral, que lluiti en tots els fronts de l'activitat hu- 
mana, i que es manifesti igual en contra de l'explotació a la 
fàbrica, com en el barri o en la vida quotidiana, i que ataqui 
igualment la deterioració ecològica, com el militarisme o la re- 
pressió, i defensi la llengua i la cultura catalanes i els drets de 
tots els oprimits i marginats. 

Per una CNT dels Països Catalans capaç de lluitar contra 
les noves formes d'alienació i opressió que l'actual capitalisme 
utilitza per anul•lar la solidaritat i capacitat de lluita dels opri- 
mits i d'integrar-lo dins el sistema, a fi d'afeblir l'Estat cada cop 
més omnipotent i opressiu. 

Per una CNT-PPCC capaç de potenciar les assemblees, la 
resistència i el moviment anticapitalista i autoorganitzatiu del 
moviment obrer, i capaç d'impulsar un moviment d'aturats. 



amb una sortida digna a la seva situació de mercaderia sobrera 
menyspreable. 

Per una CNT-PPCC capaç d'aglutinar i integrar els treba- 
lladors immigrats a través de la lluita contra tots els tipus de 
dominació i explotació que exerceix l'estat i el Capital, a la co- 
munitat nacional catalana. 

Ens manifestem per la potenciació de la lluita d'alliberament 
nacional dels Països Catalans sota postulats antiestatals i auto- 
gestionaris. Considerem l'opressió nacional que pateixen els 
Països Catalans un part integrant i inseparable de l'opressió glo- 
bal que exerceixen l'estat i el Capital sobre nosaltres com a per- 
sones i treballadors. Denunciem l'actual regionalisme català bo- 
tifler i hegemònic, com a fals nacionalisme, que ni lluita ni 
defensa les llibertats nacionals, sinó només pels seus interessos 
de classe burgesa, essent una peça important i indispensable en 
l'opressió colonial que patim dels Estats espanyol i francès. 
Defensem que els únics interessats a aconseguir una indepen- 
dència real de la nostra nació, que comportaria una transfor- 
mació revolucionària de la nostra societat, som els treballadors. 

Per una Confederació Nacional del Treball dels Països Cata- 
lans solidària amb tots els obrers i oprimits del món i nacions 
oprimides, sense fer distinció entre llengües, països i creences. 



(Aparegut al Diario de Barcelona l'I 1 de novembre de 1983.) 

ANNEX 6 

La Confederació Nacional del Treball dels 

Països Catalans 



Què és? 

Es el primer sindicat nacional, a nivell dels Països Catalans, 
que sorgeix al nostre país, que recull la tradició llibertària i anar- 
cosindicalista de lluita i d'organització del nostre poble treba- 
llador, defensant per tant l'assemblearisme i l'autoorganització 
de la classe treballadora, que fon en una sola lluita l'allibera- 
ment nacional i l'emancipació social. 

D'on surt? 

La CNT del Països Catalans neix de la confluència de diver- 
sos sectors: treballadors anarcosindicalistes, col•lectius llibertaris, 
col•lectius autònoms de treballadors i col•lectius independentis- 
tes i nacionalistes radicals, autogestionaris i anticapitalistes, que 
estem començant a estructurar els sindicats i les federacions lo- 
cals de la CNT dels Països Catalans, pel Principat, País Valencià, 
les Illes, Andorra, Franja de Ponent i Catalunya del Nord. 

Què volem ara? 

La CNT dels Països Catalans es constitueix com organització 
independent i sobirana i és el nostre desig que arreli en el món 
del treball una lluita d'alliberament nacional alhora que anticapi- 
talista i antiestatista, a través de l'autogestió de les lluites i l'auto- 
organització obreres. Volem aturar l'actual procés de desnaciona- 
lització dels Països Catalans — dut a terme per l'Estat capitalista 
espanyol — i potenciar la reconstrucció nacional dels Països Cata- 
lans a través de les classes obrera i popular. Es el nostre desig 

també integrar bona part dels treballadors immigrants, a través de 
l'exercici de la lluita contra tots els tipus de dominació i explota- 
ció que exerceixen l'Estat i el Capital. Així, la CNT dels Països 
Catalans no es limitarà només a l'acció sindical, sinó que actuarà 
arreu on es manifesti l'opressió nacional, lingüística, social, cul- 
tural, ecològica, masclista, militarista... I lluitarà també contra els 
nous mètodes de servitud voluntària i de control ideològic de l'es- 
tat, impulsats pels buròcrates i tecnòcrates al servei de les multi- 
nacionals. Promourem també un debat permanent entre els dife- 
rents sectors que integren la nostra organització, amb llibertat de 
tendències, a fi de possibilitar una pràctica de síntesi que ens fa- 
ciliti l'avenç. 

Objectiu final. 

El nostre fi és arribar, per mitjà d'un procés de transforma- 
ció voluntària, mitjançant l'autoorganització de la classe obre- 
ra i de tots els oprimits, i amb la creació d'una àmplia xarxa so- 
cial alternativa de contrapoders, a l'establiment d'una Societat 
catalana, confederada, igualitària i autogestionada a tots els ni- 
vells, sense explotació ni opressió, sense classes. 

EL COMITÈ NACIONAL DE LA CNT DELS PAÏSOS CATALANS 



ANNEX 7 
Autonomia, nacionalisme i CNT 



INTRODUCCIÓ: Només la renovació del llenguatge i dels 
conceptes expressats per ell poden permetre el moviment i la 
vigència d'unes idees; en el pensament antiautoritari del qual 
es nodreix la CNT, aquesta renovació ha de suposar el desblo- 
queig dels motlles i expressions formades en el passat i que ara 
es veuen com un llast anacrònic; en la CNT de Catalunya 
aquest desbloquejament ha de significar la clarificació sense 
embuts de l'anomenat «problema nacional» que suposi la iden- 
tificació de l'organització amb aquesta terra damunt de la qual 
vivim i que ens defineix culturalment. 

Tradicionalment l'organització ha arrossegat una constant 
postura de rebuig vers la identitat nacional de Catalunya. Aquest 
tic de rebuig estava basat en motius complexos, molts dels quals 
obeïen a posicions equívoques, simplistes o que malcomprenien 
una realitat quotidiana. Entre aquests s'ha d'assenyalar la con- 
cepció decimonònica d'un federalisme que es forma anys abans 
de la «renaixença» catalana i que per tant no es posicionava da- 
vant d'ella; la identificació del nacionalisme, de tot nacionalis- 
me, amb posicions reaccionàries per les quals aquest moviment 
era només un instrument per manipular la consciència social del 
poble i per reforçar les institucions de l'estat centralista o auto- 
nòmic; identificació que es reforça amb l'aparició dels feixismes 
en les primeres dècades d'aquest segle; la identificació, errònia- 
ment per part de l'organització, del nacionalisme amb la burge- 
sia; i també, perquè no dir-ho, al desig de diferenciació amb 
r«altra» esquerra, la política, que si defensa el fet nacional cata- 

là, posició adoptada entre els sectors més escleròtics de l'organit- 
zació basant-se en el seu anticomunisme visceral i prioritari. 

Així, el repte de la CNT a Catalunya serà afrontar la seva 
acció sindical i social, però això només s'aconseguirà arrelant-se al 
mateix temps en el teixit social d'aquest país i per això la necessi- 
tat de reconciliar-nos amb la història d'aquest poble, del nostre 
poble, sabent que llavors les nostres idees obtindran un eco més 
definit i comprensible per a la resta de la societat catalana. 

EL CONCEPTE DE «NACIÓ». Un dels termes utilitzats amb 
més polèmica dins de la Confederació ha estat el de «nació». 
Aquesta paraula ha definit fins ara, per als militants de la CNT, 
tot el territori polític de l'Estat espanyol. Així ens trobem amb 
la pròpia CNT d'Espanya, de la «Confederación Nacional del 
Trabajo», amb el corresponent «Comitè nacional» (ara Comitè 
Confederal) i els seus «Plenos Nacionales». 

S'ha identificat així la nació amb els límits fronterers, que 
no culturals, sempre expressat a la CNT com «regional»: «Co- 
mitè regional» (ara també «confederal»); «Confederación regio- 
nal», «Pleno regional», etc. 

Aquesta lexicologia deriva dels plantejaments geogràfics des- 
envolupats per l'Eliseu Reclús, que tan profundament calaren 
dins l'associacionisme obrer del segle XIX. Ens trobem, doncs, 
com en altres qüestions, amb que aquests plantejaments no han 
estat desenvolupats des de llavors i han entrat en franca caduci- 
tat. Dissortadament aquests termes varen ser ells mateixos uti- 
litzats pel règim franquista enemic de les llibertats catalanes. 

No és d'estranyar doncs, que molta gent hagi vist amb des- 
confiança una CNT que es reconstruïa el 1 976 adoptant con- 
cepcions similars. 

La CNT reconeix ara que cal parlar amb propietat de 
Catalunya com d'una nació, o sigui, un poble amb una terra, 
una llengua i un cultura pròpies, que té com àmbit un territo- 
ri físic: Catalunya. Així mateix reconeix que els altres territoris 



de llengua catalana formen part també d'aquesta comunitat 
cultural comuna, per la qual cosa tractarà de coordinar-se amb 
la CNT d'aquests indrets per contribuir a que l'organització en 
ple reconegui aquest fet. 

INTERNACIONALISME I FEDERALISME. Per a poder 
autotitular-nos d'internacionalistes hem d'analitzar el significat 
d'aquesta paraula i comprendre que aquesta voluntat interna- 
cionalista no ha de consistir en un tot globalitzador i desperso- 
nificador sinó en una ideologia que respecti els diferents ele- 
ments que formen els homes i dones de tot el món. Només així 
podem exercir un veritable federalisme, és a dir, diversos «dife- 
rents» que es posen d'acord, no per ser homogenis, sinó per ser 
«diferents» en llibertat. 

AUTODETERMINACIÓ I SOBIRANIA POPULAR. I la 
llibertat dels pobles s'obté per la consecució d'una autèntica so- 
birania popular, on els pobles i els ciutadans que els componen 
puguin decidir sobre el seu propi destí. 

Es evident que a Catalunya cap Estatut d'Autonomia no sa- 
tisfarà de cap manera les necessitats emancipadores de molts 
catalans; l'autonomia catalana genera dobles i fins i tot triples 
burocràcies, bloqueja diversos sectors pels conflictes de com- 
petències, a vegades fins i tot per quatre bandes (Govern 
Central, Generalitat, Diputació i Ajuntaments) i manté en el 
poder un aparell incapaç de dotar el país del dinamisme socio- 
cultural que sempre va tenir. 

La CNT per tot això reconeix que el poble català mereix exer- 
cir lliurement el seu dret a l'autodeterminació. Autodeterminació 
que entenem com la capacitat per a decidir lliurement el seu 
futur, amb independència de qualsevol estructura estatal imposa- 
da per la força, tant interna com externa. Llibertat de cada poble 
per a decidir per si mateix i sense altres pressupostos que els de la 
seva pròpia voluntat i sense altres condicions ni imposicions. 

LA NORMALITZACIÓ LINGÜÍSTICA. Recuperant-se des- 
prés de dècades de persecució, la llengua catalana ha de tornar 
a la categoria de llengua pròpia dels catalans. Això només és 
possible mitjançant un procés de normalització lingüística que 
faciliti el seu ús públic i ensenyament educatiu, la integració 
paulatina dels immigrants i la seva equiparació com a llengua de 
cultura en el món. La CNT pot contribuir en aquest procés fa- 
cilitant el seu ús en el mitjà orgànic i participant en campanyes 
entre els treballadors i treballadores, sobretot d'origen castella- 
noparlant. Així mateix ha de protegir el dret de qualsevol a ex- 
pressar-se sense coaccions en la llengua escollida, sigui aquesta 
la que sigui, evitant tota discriminació per raó d'origen. 

ACCIÓ DIRECTA DE LA CNT DAVANT LA QÜESTIÓ 
NACIONAL. 

- Lluitar contra tot tipus d'opressió i repressió nacional. 

- Respecte i desenvolupament dels usos, costums, llengua i 
cultura catalanes. 

- Potenciar el desenvolupament i aprofitament dels recursos 
econòmics propis del nostre poble, impedint l'espoli d'a- 
quests i respectant l'ecosistema. 

- Fomentar el suport mutu, la igualtat i comprensió entre 
tots els pobles. 

- Ésser solidaris amb tot moviment per l'autodeterminació 
dels pobles. 

- Adaptar l'estructura de la CNT a aquestes proposicions. 



(Resolució del II Congrés CNT de Catalunya, 9-10 de novembre de 1985.) 



ANNEX 8 

Declaració política final de la I Trobada 

Internacional dels anarquistes que lluiten 

per Talliberament nacional i social dels 

pobles oprimits i no reconeguts 



En els dies 28, 29 i 30 de desembre de 1985, s'han desenvolupat 
a Guasila (Sardenya) els treballs de la Primera Trobada Inter- 
nacional dels anarquistes i llibertaris que lluiten per l'alliberament 
nacional i social dels pobles oprimits i no reconeguts. A l'inici de 
les sessions s'ha recordat la figura del company anarquista Tomaso 
Serra, desaparegut recentment, que va participar activament a l'or- 
ganització de la Trobada. Han estat presents companys i compan- 
yes de: Sardenia contra s'Istadu, Sicília Libertaria, redacció de la re- 
YÏstSi Anarchismo de Catania (Sicília), Federació Anarco-Comunista 
de Catalunya (Països Catalans), Coordinament furlant pa eculug- 
je social (Friül), companys alemanys coordinats per IDK (Inter- 
nacional Pacifista), IFAL (Unió de ferroviaris anarquistes i lliber- 
taris de l'Estat italià), redacció de la revist^i Anarchismo de Milà, un 
company andalús, dos companys palestinencs a títol d'observa- 
dors, així com individualitats de diverses nacionalitats. Han estat 
llegides les adhesions, treballs i salutacions de tots aquells que no 
han pogut assistir-hi directament: Consell Regional Indígena del 
Cauca (Estat colombià), Organización de la resistència anarquista 
(Argentina), Aliança de la Democràcia Socialista (Països 
Catalans), Col•lectiu Ikària (Països Catalans), Intiative (Occi- 
tània), OCL d' Arles (Occitània) i les redaccions Semse Anarchico, 
A rivista anarchica, Umanita nova, L Internazionale, Iztok (revista 
dels exiliats anarquistes dels països de l'Est); així com les de com- 
panys francesos, corsos, italians i sards. Del debat han sorgit anà- 
lisis profundes i propostes de lluita sobre els problemes comuns a 
totes les nacions minoritàries oprimides que suporten el pes de 

l'explotació econòmica, política i cultural: militarització del terri- 
tori, opressió lingüística i cultural, subdesenvolupament econò- 
mic, emigració, atur, opressió de la dona. Una àmplia discussió ha 
girat entorn l'anàlisi dels problemes relatius a l'ecologisme des 
d'una visió llibertària i social, problemes sobre els quals en aques- 
ta trobada no es podia esgotar. 

En particular ha aparegut la necessitat de la lluita unitària 
contra el militarisme de la NATO, estatal i internacional; contra 
la colonització econòmica i l'imperialisme del capital multiesta- 
tal i dels estats; contra la desnacionalització perseguida a dife- 
rents nivells pel poder econòmic, polític i social de l'imperialis- 
me mundial; contra la política energètica del poder (centrals 
tèrmiques, nuclears, etc). 

Els presents han coincidit en assumir en els seus mitjans i 
reunions la progressiva difusió de la llengua internacional de l'es- 
peranto en quant es contraposa a l'imperialisme de les llengües 
oficials dels estats. S'auspiciarà que l'esperanto s'utilitzi en les 
trobades en les quals siguin presents individus de diferents na- 
cions, organitzant-se cursos i utilitzant material deixat pel com- 
pany Tomaso Serra en poder de la Col•lectivitat Anarquista de 
Solidaritat. Els periòdics anarquistes de les organitzacions pre- 
sents donaran noticia de tals iniciatives. De la Trobada ha sortit 
la proposta de constituir la Confederació Internacional Anar- 
quista per l'Alliberament Nacional. 

Organització que haurà d'ésser caracteritzada per la pràcti- 
ca insurrecionalista, el rebuig de l'interclassisme i de qualsevol 
mètode basat en la delegació, l'electoralisme, la renúncia de 
l'acció directa. Sobre aquesta proposta s'ha desenvolupat un 
ampli debat en el qual han aparegut reserves per part d'alguns 
dels participants. Cada decisió final en mèrit a l'adopció o no 
d'acords concrets al respecte queda subordinada a la discussió 
a l'interior de cada organització nacional present o interessada. 

Guasila, 30 de desembre de 1985 



ANNEX 9 
Avui, com fa 70 anys enrere 

Unpoble sobirà, 
és un poble ingobernable 



Des de fa diversos anys, 1' 1 1 de setembre ha comptat amb un 
Bloc Negre dins de la manifestació de la tarda. El que va co- 
mençar d'una forma informal, s'ha anat poc a poc consolidant 
com a punt de trobada de diferents sectors, els quals volem fer 
visible, especialment en aquesta data, el nostre rebuig als estats 
i a la delegació de la lluita en partits polítics i sindicats refor- 
mistes i per afirmar que la llibertat dels Països Catalans, com la 
de tots els pobles, no passa per la consecució de cap estat ni la 
creació de més fronteres, sinó per la dissolució de les existents 
i la creació d'espais horitzontals de contrapoder lliurement fe- 
derats que substitueixin i deslegitimin els propis estats. Ente- 
nem r 1 1 de setembre com una data significativa per aquest 
poble i on totes les reivindicacions poden tenir cabuda, és per 
això que les persones de tendència llibertària o autònoma que 
hem conformat en aquest anys l'anomenat Bloc Negre també 
havíem d'estar-hi presents d'alguna o altra forma, al marge de 
sigles o inclinacions partidistes. 

Aquest any, a diferència dels precedents, no podem passar 
per alt, ni deixar de mencionar amb sorpresa, la convocatòria 
paral•lela que sortirà de la Plaça Universitat pràcticament a la 
mateixa hora que la del Bloc Negre, la qual ens situa gratuïta- 
ment en la molesta disjuntiva d'haver de triar. Nosaltres conti- 
nuarem trobant-nos en el Bloc Negre perquè així s'ha fet du- 
rant anys i perquè no estem disposats a renunciar a la nostra 
autonomia ni estar a expenses del que decideixi fer una orga- 
nització en concret. El Bloc Negre no es pas un bloc monolí- 

tic, ni en té cap intenció de ser-ho, entre la gent que s'aplega al 
seu voltant, alguns formen part o simpatitzen obertament amb 
la corrent anarcosindicalista, i a d'altres els importarà un rave' 
el que fagi o deixi de fer la CNT federada. 

No som ningú per dir a la gent a quina de les convocatòries 
ha d'anar, no entrarem en una baralla estèril per veure qui és 
més llibertari, ni titllarem de ser més o menys solidaris amb els 
treballadors per assistir a un lloc o un altre, com sembla que al- 
guns intenten fer. No és en aquest dia que es demostra això 
sinó en la feina diària, com molt bé saben els companys de 
Mercadona amb una lluita exemplar que dura mesos, i tots els 
treballadors que lluiten dia a dia contra la patronal i per l'au- 
togestió obrera, entre els quals molts de nosaltres hi som pre- 
sents durant tots els dies de l'any. 

Pels desmemoriats, dir que aquesta no és pas la primera mani- 
festació obrera, o de caràcter laboral, que té lloc durant l'Onze 
de Setembre. La diada passada, per no anar gaire lluny en el 
temps, la Xarxa Solidaria contra el Tancaments i la Precarietat 
ho va fer amb els mateixos objectius, punt per punt, que ara es- 
grimeix part de la CNT. Al nostre criteri, si d'un bon principi 
els convocants s'haguessin plantejat sincerament rebassar els es- 
trets límits dels seus sindicats adherits, obrint-se a altres sectors 
laborals en conflicte (evitant, de pas, crear la impressió fugaç 
de ser una mena de contramani de l'I 1). S'hauria d'haver fixat 
la convocatòria a la mateixa franja horària en que tradicional- 
ment ho feia la Xarxa. Feliç coincidència que, de pas, hagués 
permès a molts de nosaltres anar pel matí a prestar-vos el 'su- 
port mutu' que es mereixen els companys de Mercadona, PC 
city i la resta de treballadors en lluita. 

El pensament llibertari no és patrimoni de ningú, ni de cap 
sigla ni de cap individualitat ni de cap poble escollit, s'equivo- 
quen els que intenten apropiar-se'l i ser els únics representants, 
s'equivoquen els que vulguin esdevenir en avantguardes, s'e- 



quivoquen els que volen utilitzar-lo per enfrontar els pobles, 
s'equivoquen els que volen convertir-lo en una ideologia forà- 
nia i estranya a la nostra terra i a la nostra cultura, s'equivo- 
quen els que volen simplificar-lo en quatre eslògans, s'equivo- 
quen els que separen les lluites antiimperialistes de les lluites 
socials o actuen com si aquesta no formés part de la mateixa 
lluita de classes que ho engloba tot. 

Aquest any es compleixen 70 anys d'una revolució llibertària, 
iniciada un 19 de juliol de 1936, que va donar a Catalunya les 
més altes quotes d'autogovern de la seva història contemporània, 
molt més que amb qualsevol govern, per molt nacionalista? que 
s'anomeni. Molts i moltes lluitadores van deixar la vida en 
aquesta lluita i en la posterior repressió feixista. El seu exemple i 
el de milers de treballadors i col•lectius que avui dia continuen 
lluitant contra el sistema ens empeny a continuar sent presents 
un any més a 1' 1 1 de setembre i els dies que calgui. 

Ni imperialisme espanyol i francès, ni xovinisme català! 
Visca la lluita de pobles contra imperis i d'obrers contra pa- 
trons! 

Visquin uns Països Catalans lliures de qualsevol estat! 
Mani qui mani, antiautoritaris sempre! 

Comunicat Individualitats Bloc Negre 
1 1 setembre de 2006 



(Comunicat no inclòs a l'edició original.) 

ANNEX 10 
Anarco... quèeee? 



Aquest article que comences a llegir pretén demostrar que no hi 
ha cap incompatibilitat entre l'anarquisme i la defensa de la 
identitat dels pobles, identitat que no és estàtica ni excloent i 
que, creiem, l'anarquisme ha de fer seva. A més, critiquem al- 
guns dels arguments contraris a aquestes idees. Per tant, podem 
dir que l'article expressa l'opinió del Col•lectiu sobre aquest 
tema. 

Definició de termes utilitzats: nació i poble 

Per experiència en debats similars, creiem imprescindible fixar 
les regles de joc que, en aquest cas, són les definicions dels ter- 
mes que s'utilitzaran ja que els matisos dels significats que 
donem a les paraules poden no ser els mateixos. 

Així, podem definir «nació» com a «comunitat d'individus 
als quals uns vincles determinats, però diversificables, bàsica- 
ment culturals i d'estructura econòmica, amb una història co- 
muna, donen una fesomia pròpia, diferenciada i diferenciadora 
i una voluntat d'organització i projecció autònoma que, al 
límit, els porta a voler-se dotar d'institucions polítiques pròpies 
fins a constituir-se en estat» (definició del Gran Diccionari de la 
Llengua Catalana, Ed. Enciclopèdia Catalana) i segons la defi- 
nició «Kirby», un «poble» és un «grup d'éssers humans indivi- 
duals que tenen en comú tots o alguns dels següents elements: 

a) tradició històrica comú; 

b) identitat racial o ètnica; 

c) homogeneïtat cultural; 

d) unitat lingüística; 

e) afinitat religiosa o ideològica; 

f) connexió territorial; 

g) vida econòmica comú. 

(Definició extreta de la Reunió Internacional d'Experts per 
la Dilucidació de Conceptes dels Drets dels Pobles de la 
UNESCO, any 1989). 

Nosaltres preferim utilitzar el terme «poble» per les conno- 
tacions negatives implícites del terme «nació» (exaltació de la 
pàtria, superioritat d'unes nacions respecte a altres, etc.) a part 
de que no compartim l'objectiu de constituir cap estat. 

Anarconacionalisme o anarcoindependentisme? 
Anarquisme! 

La identitat de la que es parlava en la definició anterior no té 
perquè ser excloent. Efectivament, són la cultura i/o l'idioma 
els factors que determinen que un conjunt de persones que ha- 
bita un territori real, per res virtual, s'identifiquin com a Poble. 
Poble que no ha de tenir unes fronteres nítides ni definides 
sinó que, tal com marquen, per exemple, les àrees de transició 
del català a l'aragonès (i viceversa) situades al que l'Estat ano- 
mena província d'Osca, indiquen permeabilitat i no exclusió. 
L'anarcoindependentisme no busca l'homogeneïtzació cul- 
tural d'un territori ni l'establiment de fronteres físiques que se- 
parin i enfrontin a uns pobles amb altres, sinó que entén el 
concepte de poble com quelcom dinàmic en el temps i en l'es- 
pai. No creiem que el poble original (per prendre com a punt 
de partida un moment concret de la història) s'hagi de preocu- 
par per salvaguardar la tradició, la identitat racial, la unitat lin- 
güística, etc, davant l'arribada de nous habitants als territoris 
culturalment homogeneïtzat. En una societat ideal, tots junts 



construirien i constituirien un nou poble perquè sempre és el 
individu la peça bàsica de qualsevol estructure social. 

Però sí que ens hem de preguntar perquè a una mateixa lo- 
calitat o territori hi ha gent amb diferents sentiments de perti- 
nença a un poble o perquè hi ha gent que rebutja un idioma i 
una cultura. Entenem que la homogeneïtzació és un procés 
socio-cultural natural i si no es dóna aquest procés hem d'ana- 
litzar perquè i amb quina finalitat: en el cas dels Països 
Catalans, nosaltres arribem a la conclusió de que aquestes cir- 
cumstàncies es deuen a una imposició i a un intent d'unifor- 
mització per part dels estats francès i espanyol. 

Per tant, el que no permetrem és la imposició dels elements 
que constitueixen la definició de nació (la uniformització) per 
part dels Estat francès i espanyol amb els propòsits (no ho obli- 
dem) de facilitar la governabilitat i ampliar i/o assegurar mer- 
cats. Per a nosaltres, perquè es donin les circumstàncies de les 
que parlaven abans els canvis s'han de produir en una situació 
de llibertat total en la que no hi ha cabuda per als prejudicis 
contra un poble que donen lloc, per exemple, a la submissió 
lingüística. 

En el cas de la llengua, l'anarcoindependentisme no està en 
contra de la desaparició del català si aquesta es produeix per 
«mort natural», és a dir, si el català evoluciona per les aporta- 
cions d'altres pobles i, per tant, d'idiomes (igual que va passar 
amb el llatí i el naixement del català). 

Es per això que ens considerem independentistes, per viure 
on vivim. Encara que considerem que aquesta etiqueta és in- 
necessària perquè l'alliberament dels pobles encaixa perfecta- 
ment dins de l'anarquisme i perquè la utilització de etiquetes 
porten a la simplificació, utilitzem i ens considerem directa- 
ment anarquistes. Al Col•lectiu Negres Tempestes tenim molt 
clar que la lluita per l'alliberament dels pobles és inseparable de 
la lluita per l'Anarquia (no som interclassistes). 

Al costat de qui lluitem? 

A vegades ens han «tirat en cara» que lluitem o participem 
d'actes amb organitzacions de l'independentisme-estatista d'es- 
querres i que no ho fem pas amb altres col•lectius anarquistes. 
Directament, això és mentida. No neguem que hem participat 
i hem compartit lluites (antirepressió, defensa de centres so- 
cials, lluites veïnals, antifeixisme, etc.) amb aquelles organitza- 
cions perquè entenem que els objectius a assolir són els matei- 
xos i no entren en contradicció amb els nostres principis (per 
exemple, romanem alertes davant qualsevol intent de controlar 
una assemblea). Ens poden acusar de «frontpopulisme» (aquest 
seria un altre debat), encara que som conscients i coneixedors 
dels fets ocorreguts a la revolució d'Ucraïna (revolució makh- 
novista) o la mateixa revolució del 36-37 a Catalunya, però no 
podem fer responsables d'aquests fets a tota l'actual militància 
de les organitzacions marxistes-leninistes i «derivades». 

Igualment, també lluitem amb altres col•lectius i organitza- 
cions anarquistes en les mateixes lluites i en altres com són la 
denúncia de la darrera reforma laboral, la recuperació de la me- 
mòria històrica, la difusió del conflicte a Mercadona, la difusió 
de l'anarquisme, etc. 



rents costums i idiomes però no s'atreveixen a traçar una línia 
divisòria entre aquestes perquè fins i tot es poden trobar, dins 
del mateix territori, gent de comunitats diferents. 

Qui és el que traça fronteres, doncs? Per a nosaltres, no cal 
traçar cap línia divisòria entre comunitats. Com ja hem dit 
abans, aquestes comunitats no han de tenir unes fronteres ní- 
tides i definides sinó àrees permeables i no excloents tal com 
ocorre de manera natural quan no hi ha cap tipus d'homoge- 
neïtzació forçosa. 

Pel que fa al fet de que hagi persones d'altres pobles dins d'un 
territori, nosaltres defensem la lliure circulació de persones, el 
dret de l'individu a triar on vol establir-se. I també defensem el 
dret de l'individu a integrar-se lliurement dins de la comunitat. 
No volem la creació de guetos. Igual que els anarquistes «tradi- 
cionals» els denuncien com eines de l'estat i el capital per dividir 
al poble a través del racisme i la xenofòbia, també haurien de 
treure alguna conclusió de que hagi gent dins dels Països 
Catalans que rebutja qualsevol cosa relacionada amb el català o 
els Països Catalans. Pot ser perquè aquests anarquistes també són 
víctimes dels intents dels estats francès i espanyol d'afrancesar i 
espanyolitzar respectivament aquests territoris a través, entre al- 
tres eines, de prejudicis sense cap base contra el poble català. 



La postura de l'anarquisme «tradicional» 
respecte a l'alliberament dels pobles 

A l'Estat espanyol, l'anarquisme «tradicional» veu amb simpa- 
tia i recolza lluites indígenes (la lluita dels maputxes a l'Estat 
xilè, dels indígenes a l'Estat bolivià), la lluita de la Cabilia a 
l'Estat algerià, dels palestins, etc, i s'oposen a la uniformitza- 
ció cultural propiciada per la globalització capitalista. 

No obstant això, a l'Estat espanyol i francès ja no tenen les 
coses tan clares. Dins dels seus anàlisis veuen l'Estat espanyol 
(s'obliden del francès) com un aplec de comunitats amb dife- 



Per què ens manifestem l'il de setembre 

El Col•lectiu Negres Tempestes participa de l'anomenat «bloc 
negre» de la manifestació de 1' 1 1 de setembre pel seu significat: 
el començament del procés «d'espanyolització» forçosa, que 
encara existeix, dels territoris que es corresponien amb la anti- 
ga Corona d'Aragó. 

Òbviament, no estem per la creació d'un nou Estat català, tal 
com hem explicat anteriorment. El nostre propòsit és difondre 
la nostra postura d'igual manera que ho fem, per exemple, el ler 
de maig amb les reivindicacions obreres i/o el món laboral. 

Com col•lectiu que té com alguns dels principals objectius 
fomentar el debat, trencar els tòpics i assolir que l'anarquisme 
en general adopti sense prejudicis l'alliberament dels pobles (la 
companyonia universal dels pobles lliures) organitzem junta- 
ment amb altres col•lectius i individualitats el «bloc negre» de 
la manifestació de l'I 1 de setembre. 

Podria ser que se'ns considerés com una mena d'especialis- 
tes en la matèria però la nostra lluita no es centra únicament 
en aquest sentit, com demostren les activitats que hem dut a 
terme i esperem que aquest article serveixi per aclarir idees 
equivocades sobre tot allò que defensem. 



DOCUMENTS 



(Article de Negres Tempestes aparegut a l'especial de La Rosa dels Vents de ITl de se- 
tembre de 2006.) 

MORT ALS 



ESTATS 



VISQUIN LES 



TE^^ES 



AA Ut Setcmtne un iioL mes eh ía. (SMita. >^ 

/lel comunisme ^^rtani i ? oüí^^b^aament ^ljf!f\ 





Aiix-oritetii la Dimi.i vici 11 il«í .-jotymbr tf por (>,\ pT••v.nr l.i iioa- 
ti'ü ui)ini' .'iobro <-!Í l'o t uacxuiial. i. la .suva manipii LiiC iií pci" 
part dui Lstat i lea aovoti ins ti cucions (purtl ci; , i'>arianiüjn,a , 
General! tut ) ► 

1 , -Nosal tres iienscni que la nació no éa el matoix <iut) oi Ks tat 
si no quo ca \ina comunitat; <io personoa «luo con» ti tunxxon un 
poble i qmo totoa los nacions caton opiiuiiili.'.s p.-r o£>tcU:.s,si- 
Cui lui estat oxcrnnger o iin ctitat insta lat a La mateixa nac±c5 , 
2.-E1 nacionaiiame com l'ontoneni nosaltres t5a un J'üt inís de 
revoljsa contra qualsevol ostiit I no té x-os cjuo voure amb ell. 
3. -Estem en contra de la manipulació do la nacid x del naclo- 
nnlisi.ie català amb la finalitat do la croaci<í d'un altre Es- 
tat opressor, ov)riinlr altres nacions o bd obtindi•e vots pi;r 
el Tiarlamenr, espanyol, 

'f.-La indepo'ndítncia no ^3 doncs la croaci<5 d'un nou estac(aiiib 
la seva [joI icia , exèrcit ,,, )ai no el dre u do la persona, el po- 
blo, la comarca, la tiacid ,d ' essor lliures ; lliures per decidir 
el seu dostí,por federax^-ae a d'altjots o no, lliures per go- 
vernar la seva existència en autofccísti<5 . 

11 Setembre 1983 



WOTA, VOTA, VOTA, VOTA, VüTA, VOTA, VOTA, VOTA. 




^ 



L' està't copl'talista pxen di.'Pererrts -formest 
^eixx9ta,deiaocrVti.c, oocialis'ta•• «La d«mocx)M:i.a 
bucgesa 6b la perpetuació del capitallsao a peurblx 
de 1» integraci.6 de les oposicions x de la ficcld 
^dal vot» 




Cl grup paxlanentari corounis-ta ha propo- 
sat aquest nou model de mosso d* esquadra, 
per tal de "consolidar la democràcia 1 
l'autonomia 1 Impedir l'escalada de deter- 
minats grups terroristes" ."Cflclicla 1 contund^ncla" s(Sn els lemes mma^ 
llits per promocionar el nou model. La proposta ha aixecat una enVrglca 
protesta per part de Convergència i Unl£•£l Sr» SenycataDit diputat per 
1* esmentada coalicli$,ha declarat en roda de premsat "Is un ultratge 
per a Catalunya la no inclussl6 de les espardenyes de pag^s 1 del bar- 
ret de copa» símbols tradicionals dels mossos d' ssquadra" ,alx£ com la 
«Bva voluntat de "mobllitrar el poble catalli contra 1» important retall 
autonj^ic que alx& suposa". 




L'estat socialista no is cap alternativa. Una 
nova burocrV:ia ve a substituir 1' anterior. L* es- 
tat socialista <s en realitat capitalisme d' es- 
tat. Un estat no is mai "propi" siniS un instrument 
de dorainaci(5 social. Si és "català pnri-r^ Jl•fllilAtya'T 
aspectes com llengua o cultura,però o-Pegark lea. 
kr*es d* autonomia i d'autogestió aconseguides du- 
rant la insurroccií.La independència estatista ém \^ 
],lj [gltftdn en afectar lanicament el marc nacional, pe- ; 
ronopas els marcs comarcal, municipal i individual, 
que siín anteriors a all.Llontra el projecte milita— ' 
rista de reunificaciïS, oposem al da lliure federacií • 
dels Paisos Catalans. ^ 



Lontra el regionaliame irv- 
taxclaasista de la burgeaia 
catalana, oposem un independen 
tiame lligat a la lluita ant;^ 
capitalista, i a una proposta 
llJLbertAria i global. Per l'aboliciíS da l'ast art 
i de l'exercit, de la presó i. del treball assal»- 
rlataPex la rearganitzaci<5 en base al comunisme 
llibertari i a la confedaraci6 de comunes ecolb— 
glquos i autogestionados•Per 1» autoorganitzacií 
de tasques, al sabotatge 1 la reaprupiacld col- 
lectiva, Contra el vell m<5n i la reassa conformista 
Contra la demncxttcia burgesatles novua policies i 
l'ordre establert.Hori l'estat I 





PER L'ANARQUIA I 
LA INDEPENDÈNCIA 



IX da Setembre, un dia mSa en la lluita pel comunisme llibertari i 
1' aXlibcrawent nacional. 

FULL INFORMATIU DE LA COORDINADORA LLIBERTARIA DEL MARESME - NUflERO 1 - 

Amb aquesta primera CEBA presentem, a tota la comarca, la Coordinadora 
llibertària del Maresme, que neix amb la voluntat d'integrar a totes aquelles persones 
i col•lectius que desitgen una transformació de la societat en la qual la llibertat 
dels individus, dels grups i dels pobles sia una realitat. 

Per això, creiem que és necessari un alliberament social que posi fi a 
l'explotació capitalista i estatal, i un alliberament nacional que posibiliti l'autode- 
terminació i la independència de tots els paTsos i nacionalitats. 

Per una autèntica solidaritat humana cal que no hi hagin explotats o ex- 
plotadors, oprimits opressors..., per un veritable internacionalisme cal que no hi ha 
gin nadons oprimides o colonitzades. Tot suposat internacionalisme que no garantitzi 
la llibertat i la independència de tots els pobles no és més que un imperialisme disfre 
ssat. 

La Coordinadora Llibertària del Maresme, té un caràcter obert i vol reco^ 
zar i participar en totes aquelles iniciatives que signifiquin un progrés en la lliuta 
per la llibertat i contra tota repressió. 

Així mateix a nivell de nació catalana estem coordinats amb la Coordinado 
ra llibertària dels Països Catalans, la qual recentment a pres els següents acords: 

1- Impulsar la creació d'un moviment llibertari dels Països Catalans. 

2- Defensar un món de nacions sense Estats. 

3- Manifestar-se contra tota repressió i explotació capitalista, imperia- 
lista i estatista, lluitant per la transformació revolucionària de la 
societat vers el comunisme llibertari. 

4- Manifestar-se per la defensa de la terra, per l'abolició dels cossos 
i institucions repressius, per l'alliberament sexual, per la plena 
igualtat del individus, contra la societat patriarcal i totes les for- 
mes d'alienació. Donant ple suport al moviments que defensen aquests 
punts. 

5- Partir de l'individu, del pobles, les comarques i països federats lli^ 
rament entre si . 

6- Lluitar per uns Països Catalans Independents, llibertaris i Confederats. 

SABEM QUE LA LLUITA ÉS LLARGA I DIFÍCIL, PERÒ TOT ES POSSIBLE QUAN UN POBLE LLUITA PER 
LA SEVA TERRA I LA SEVA LLIBERTAT 



CONTRA LA BOTi- 

FLERiA CONVERGENT 

LEÇCOLANiA DE 
L HERlBERT 1 ELS 
BthElTS DEL PS.C 

TOTS AL mVANT 

DEiAMANIDELA 
CRIPA. 

IN DEPENDÈNCIA TOTAL 
ANARQUIA SENSE LÍMITS 

EPÍLEG 

Independència total, 

anarquia sense limits! 

Anarquisme i alliberament nacional 

vint anys després 

Aquesta breu reflexió sobre el que ha estat fins ara el movi- 
ment, les individualitats i les pràctiques anarcoindependentis- 
tes i el significat del llibre Anarquisme i alliberament nacional 
no és científica ni té l'obsessió de ser-ho. Així, a banda de les 
dades objectives que hi he inclòs, les meves opinions sobre el 
tema és evident que poden haver marcat les línies que llegireu 
a continuació. Si bé això passa sempre, crec que és obligat l'ad- 
vertiment pel fet que aquest és un text que enceta un espai fins 
ara ben poc transitat pels historiadors acadèmics. 

Es més que segur que hi mancaran noms, títols, fets i dades. 
El temps que he tingut per escriure-la i sobretot la manca d'en- 
trevistes personals a individus que van viure el procés que hi 
descric segur que han afectat el relat que ve a continuació. 
Aquesta és, doncs, només un introducció al tema, res definitiu. 
He treballat a partir de materials diversos reunits al llarg de 
molts anys des de la militància personal però amb un màxim 
de pàgines per omplir, per la qual cosa no tot hi ha cabut, mal- 
grat que com a mínim he intentat posar-hi el que crec més im- 
portant per al llibre i el context. 



Anarquisme i catalanisme^ un precedent amb què no es 
van trobar 

El setembre de 1986 veia la llum Anarquisme i catalanisme: la 
CNT i el fet nacional català durant la Guerra Civil, un llibre de 
l'historiador Jordi Sabater publicat a la col•lecció Llibres a 

l'Abast d'Edicions 62. Es tracta d'una història extensa feta des 
de l'acadèmia, de les relacions entre anarquisme i catalanisme 
durant els anys de la revolució i de la guerra civil. El motiu 
central de l'estudi era la revista Catalunya, diari de tarda de la 
regional catalana de la CNT. El llibre, però, va passar gairebé 
inadvertit per al moviment llibertari i per a l'independentista, 
de la mateixa manera que per a l'incipient anarcoindependen- 
tisme del moment, tot i que des del meu punt de vista és l'o- 
bra més completa que s'ha escrit fins ara sobre un període d'a- 
questa per a alguns estranya unió. 

En les seves pàgines s'hi explica l'esdevenir de la Catalunya 
revolucionària, que l'autor no dubta a qualificar de quasi inde- 
pendent. Resulta especialment interessant el capítol que tracta 
les relacions entre el modernisme i l'anarquisme, d'on prove- 
nen algunes de les persones que en aquesta època escriuran a 
les pàgines de la premsa, així com la petita història i les rela- 
cions establertes durant anys entre els clàssics llibertaris i els 
moviments d'alliberament nacional dels seus països respectius. 

Anarquisme i catalanisme acaba amb unes «Reflexions finals» 
molt sucoses en què Jordi Sabater afirma que «El moviment lli- 
bertari, pel que fa al fet nacional català, arribà al juliol de 1936 
amb una posició confusa i, de fet, amb una despreocupació ge- 
neral pel tema». Les seves conclusions no podien ser més clares: 
«la visió anarcosindicalista de Catalunya era, en termes generals, 
regionalista». Ara bé. Sabater acaba recordant que al mateix 
temps que hi havia aquesta visió regionalista general en el món 
llibertari català també estava clar que no es pot «deixar de cos- 
tat l'existència de diversos sectors llibertaris que, encara que no 
van formar cap tendència precisa ni van obtenir gaire ressò, sí 
que van reivindicar, i amb obstinació i perseverança, un catala- 
nisme revolucionari i un anarquisme catalanista». 



Més que un llibre 

El 23 de febrer de 1987, pocs mesos després de l'aparició 
à' Anarquisme i catalanisme, s'acabava d'imprimir a Barcelona 
Anarquisme i alliberament nacional, el primer assaig fet des del 
moviment anarquista dels Països Catalans que tractava com a 
tema central l'alliberament nacional des d'un punt de vista 
anarquista o, el que és el mateix, la possibilitat d'un anarquis- 
me que no renunciés a l'alliberament nacional. Posteriorment, 
del llibre se'n va fer una edició reduïda en fotocòpies en caste- 
llà per demostrar, segons la gent d'Icària, que finalment domi- 
naven altres llengües i amb la intenció que els lectors situats 
fora del domini lingüístic català també poguessin entendre els 
seus plantejaments. 

El llibre va tenir un relatiu èxit de vendes en el reduït món 
editorial contestatari del moment. L'havia editat l'editorial El 
Llamp en la seva col•lecció La Rella i, vint anys després, conti- 
nua sent un referent inexcusable en aquest petit món, o no tan 
petit, que és l'anarcoindependentisme. De fet, la mateixa edi- 
torial El Llamp, una editorial centrada bàsicament en la temà- 
tica de l'alliberament nacional, seguint aquest camí obert amb 
el llibre va engegar una col•lecció al març de 1989 amb el títol 
d'Acràcia. El primer llibre publicat va ser Entendre Occitània, 
de Josep Serra Estruch, un recull d'entrevistes reals i inventa- 
des a través de les quals l'autor ens apropava la realitat occita- 
na posant en el centre les lluites socials que aquest poble veí 
havia desenvolupat i desenvolupava. Seria el primer volum de 
la col•lecció i el darrer, tot i que al mateix llibre s'hi anuncia- 
ven altres títols en preparació com Dones Llibertàries, Un àcra- 
ta anomenat Ramon Llull, Lunic combat, L Aliança de la 
Democràcia Socialista i El sol de l'anarquia. Mai no van arribar 
a veure la llum. 

El mateix Serra i Estruch va ser, al llarg de la seva vida, 
membre del Consell Nacional i de l'Executiu del Front Nacio- 

nal de Catalunya (FNC) i militant de la CNT durant 52 anys, 
en els quals va tenir els càrrecs de secretari general de la Fede- 
ració Local de Barcelona de CNT i de director d'una de les 
vuit reaparicions de la capçalera Catalunya. A l'exili, Serra va 
participar molt activament en la publicació clandestina del 
FNC, Terra Lliure, una revista que no té res a veure amb l'or- 
ganització armada tot i coincidir-hi en el nom i que encara 
avui ningú no ha estudiat. 

El llibre 

Anarquisme i alliberament nacional és un treball col•lectiu sig- 
nat per Ricard de Vargas-Golarons, Joan A. Montesinos, Josep 
M. Canela, Joan Casares, Joan Palomas i Enric Cabra. La con- 
tracoberta del número 15 de febrer-març del 1987 del fanzine 
Ikària: la Polla de Déu anunciava que el llibre finalment havia 
sortit. En el text que acompanya la reproducció de la coberta 
hi diuen que «apareix aquest llibre llargament esperat per 
molts. La seva tesi central: l'alliberament nacional és un aspec- 
te ineludible d'una formulació llibertària global. La prèvia in- 
dependència total de les unitats més petites — Països Catalans, 
comarca, municipi, individu — és la base d'un federalisme 
anarquista de baix a dalt». 

Ja a la introducció, els autors especifiquen que l'obra és 
conseqüència d'una recerca de camins en els moviments radi- 
cals catalans que arrenca el 1979, com a conseqüència de la 
crisi del moviment llibertari i més específicament de la CNT. 
Aquesta recerca els havia portat a quatre anys de debats i de 
passar a l'acció a partir de portar els seus plantejaments en clau 
nacional catalana als moviments ecologistes i antirepressius. En 
aquest punt, els autors fan una de les seves moltes afirmacions 
clarividents que atrapen pel seu antidogmatisme i per la ma- 
nera com fugen del dirigisme ideològic en què altres grups es- 
taven i estan encallats: «Aquestes planes, aquests fulls, no pre- 



tenen ser doctrina, ni veritat única, sinó que és la nostra reali- 
tat momentània i subjectiva sotmesa a la discussió [...] El tre- 
ball no fineix aquí i s'allarga fins a la lluita i la revolució». 

Jo tenia aleshores 17 anys i, vint anys després, tinc ben clar 
que Anarquisme i alliberament nacional em va obrir el cap a les 
possibilitats infinites de no negar cap dels àmbits d'allibera- 
ment possibles en les nostres vides, començant per l'individual 
però no aturant-nos en falsos fantasmes de rebuig als allibera- 
ments col•lectius com és el nacional. Mort als dogmes, a tots, 
en definitiva. 

En el primer capítol, «La crisi del moviment llibertari: con- 
tra la doctrina», els autors apuntaven les causes que feien, en 
aquell moment, que el moviment llibertari fos tan espanyolista. 
Hi apuntaven la manca de teoria al voltant del tema nacional des 
d'una perspectiva anarquista, el dirigisme ideològic i una gran 
por al canvi en els clixés socials anarquistes més estesos. 

En la crítica al dirigisme, diuen que «una organització o un 
moviment que no estigui permanentment obert a l'autocrítica, 
acaba esdevenint una nova església». Les crítiques que inclouen 
el moviment llibertari i les seves organitzacions, especialment 
la CNT, que en aquell moment era «l'organització», enlluernen 
per la seva claredat i encert i penso que toquen un dels proble- 
mes que havia portat el moviment a no passar de promesa en 
la represa dels setanta: la manca d'adequació al canvi i la sub- 
missió a una història que alhora que és un referent importan- 
tíssim fossilitza pensaments i organitzacions. 

Toquen també, molt encertadament, el canvi de subjecte 
històric revolucionari que en aquell moment ells — igual que 
els expulsats de la CNT basca per abertzales, el Col•lectiu 
Askatasuna — ja deien que no era el «treballador», sinó alguna 
cosa semblant al «treballador-ciutadà». Els conceptes producte 
del 68 s'estenen en aquestes primeres pàgines i prenen prota- 
gonisme en la seva crítica radical al vell món. Per combatre'l 
opten per l'anarquisme però a la seva manera, com «un punt 

de sortida d'una pràctica autònoma, directa i insurreccional, 
en permanent autocrítica, vers el comunisme llibertari». 

La dicotomia estat/nació centra el segon capítol. S'hi inclou 
un concepte que potser és dels que més malament sona vint 
anys després, tot i que, a banda del nom que li donen, el con- 
tingut no sembla desencertat. En parlar dels tipus de cultura, 
diferencien entre cultura social i cultura ètnica. La segona la 
defineixen com «l'expressió d'una nació» i inclou «des de la 
llengua fins a totes les altres manifestacions que la configuren 
com a comunitat diferenciadora». Al 2007, la paraula ètnia ha 
estat assimilada a una utilització excloent de dretes i llegir-la 
ara en aquestes pàgines pot sobtar, per la qual cosa cal llegir-la 
i situar-la en el context. 

Per la resta, el text del capítol inclou una molt bona defini- 
ció de termes com estat, nació i pàtria, amb unes precisions 
que són plenament assumibles a l'actualitat. Potser la paraula 
nació, que és la que el llibre positivitza, té una definició enca- 
ra no prou oberta tenint un compte que es tracta d'una de les 
pedres angulars de l'edifici teòric que defensa aquest treball. 

Una aportació importantíssima del llibre, al capítol 3, és el 
rebuig al criteri històric per definir els Països Catalans i accep- 
tar només el lingüístic, que ells, seguint les seves teories ètniques 
desenvolupades en l'anterior capítol, anomenen etnicolingüís- 
tic. Alhora, però, el criteri que rebutgen l'assumeixen implícita- 
ment quan diuen que l'Alguer no formaria part d'aquests Països 
Catalans de què parlaven perquè històricament seria més aviat 
una colònia. El fet de situar la nació estrictament en un territo- 
ri també el podríem veure com una repetició de les teories na- 
cionalistes romàntiques, un terreny en què els anarcoindepen- 
dentistes no anirien més enllà, de moment. 

Sobta que, malgrat les afirmacions que fan en altres pàgines 
i àmbits, malgrat el seu vitalisme amarat dels corrents més di- 
nàmics del món anarquista, no tinguin en compte, com a cri- 
teri fonamental al costat del lingüístic, la voluntat de ser. 



El desenvolupament dels conceptes estatisme i patriotisme 
(que ells anomenen estatalisme) al capítol 4 és un dels encerts 
del llibre, ja que són termes que expliciten les funcions assig- 
nades a l'estat i com aquest modela o destrueix la nació en al- 
guns casos, però alhora el capítol parla dels casos pràctics 
d'Espanya i França i és aquí on els autors l'encerten completa- 
ment, amb un discurs plenament utilitzable en l'actualitat. Ara 
bé. Anarquisme i alliberament nacional no inclou Andorra ni 
Itàlia (en aquest cas perquè ja hem comentat què pensaven de 
l'Alguer) com a estats que tenen incidència en la nació catala- 
na. En el cas d'Andorra, no entenc per què aquest estat no rep 
el mateix tractament que els altres dos i que les nacions que 
han volgut crear; suposo que es tracta d'un descuit. 

El capítol 5, «Alliberament nacional», és segurament un dels 
capítols més suggeridors. Hi ataquen el marxisme com a ideo- 
logia d'alliberament nacional, l'anarquisme del «moviment lli- 
bertari espanyol» i la idea d'estat alliberador en un suposat pro- 
cés independentista socialista. Alhora hi fan la seva proposta: 
federalisme lliure, anarquia com a punt de partida obert i en 
permanent construcció, ecologisme radical i comunisme lliber- 
tari sense dogmes. Qui vulgui volar que s'hi apunti. 

Els autors hi defensen el dret a la secessió nacional i indivi- 
dual; un dret, per tant, que els fa ingovernables. Entren aquí 
en confluència amb el pensament de Marc Legasse, abertzale 
anarquista i rebel fins al moll de l'os, de qui també publiquen 
el text «Anarkherria» al fanzine Ikària: la Polla de Déu. 

Al mateix capítol, quan parlen del regionalisme burgès re- 
sulta curiós fixar-se que només es refereixen al Principat. 
Aquesta és una pràctica que es dóna molt al llarg del llibre i 
del fanzine. Segurament, si en lloc de ser majoritàriment bar- 
celonins, els autors haguessin tingut procedències territorials 
més diverses, la seva visió hauria estat més completa. Insis- 
teixo, però, que aquesta és una pràctica general del llibre i 
dels números de la revista consultats, que encara redueixen 

més el marc referencial: en la pràctica, a l'àrea metropolitana 
barcelonina. 

Si bé al principi del capítol 6, «Migracions i Països Cata- 
lans», no es fa referència pròpiament a les migracions concre- 
tes sinó a una certa nebulosa teòrica, quan els autors d'Anar- 
quisme i alliberament nacional entren en els efectes d'aquestes 
migracions podem dir que la seva visió se'ns mostra totalment 
equivocada, allunyada de l'actualitat de qualsevol moviment 
social que tracti, vint anys després, el fenomen migratori. En 
això repeteixen, tot i que no exactament però apropant-s'hi 
molt, un discurs que han utilitzat molt els regionalistes de dre- 
tes principatins i que afirmava que el franquisme utilitzava les 
migracions per espanyolitzar els Països Catalans. 

La seva afirmació que «les conseqüències d'aquests movi- 
ments migratoris són desastroses» no té en compte res més que 
la coherència nacional i és ben clar que obeeix a una situació 
completament diferent de l'actual, en què la societat es dibui- 
xa com a multicultural amb la llengua catalana com a vehicu- 
lar en alguns dels àmbits socials. El discurs que es desprèn del 
que diuen, avui dia, l'aprofitarien persones i moviments com- 
pletament allunyats dels qui ho van escriure. Per això, qualse- 
vol teoria nova anarcoindependentista que es vulgui construir 
ha de ser molt més complexa i menys manipulable en l'àmbit 
de les migracions, més oberta i incloent. 

Un altre capítol sotmès al canvi dels temps és el capítol 7. 
Si fa vint anys r«Estado de las autonomías» s'estava construint, 
ara es troba plenament consolidat i necessita una revisió com- 
pletament nova. En el capítol, es torna a prescindir de la part 
dels Països Catalans que no són el Principat en el desenvolu- 
pament de la teoria. 

L'estabilització de la democràcia burgesa (utilitzant la seva 
nomenclatura) i la compartimentació en comunitats autònomes 
ha desenvolupat formes diferents d'adequació a la realitat espan- 
yola, i alhora ha creat veritables identitats regionals que fa vint 



anys no estaven tan desenvolupades com ara, com és el cas del 
valencianisme, des del blaver fins al d'esquerres que no accepta 
el marc nacional català. Aquest i d'altres són fenòmens que cal 
replantejar i tornar a estudiar, ja que el context concret crec que 
ha arribat fins i tot a redibuixar-ne els possibles límits teòrics. 

Al capítol 8, «Els clàssics anarquistes i els moviments d'alli- 
berament nacional», tot i blasmar els clàssics marxistes i les re- 
verències que els «adeptes» els fan, presenten un repàs dels clàs- 
sics anarquistes. Corroboren així la sensació que tot el que diuen 
del marxisme seria aplicable a l'anarquisme (o gairebé tot) quan 
aquest, per crear projectes, només es basa en textos. 

Hi parlen de Bakunin, breument de Kropotkin i de la re- 
volució de 1903 a Macedònia, però aquest és un capítol que 
queda una mica desangelat. Més si es té en compte que més 
amunt han expressat la necessitat d'aquesta teoria per no fer es- 
trany l'alliberament nacional a l'anarquisme. 

Al capítol 9 es fa una reflexió històrica de la relació entre 
moviment llibertari i qüestió nacional als Països Catalans entre 
1874 i 1936. Personalment, situaria com a punt de partida d'a- 
questa reflexió l'any 1868 i el fracàs de la Revolució, que fa que 
àmplies capes d'intel•lectuals passin a ser internacionalistes. Tot 
el que s'hi explica és correcte, però els vint anys que han passat 
d'investigacions històriques donen per omplir centenars i cen- 
tenars de folis sobre altra gent que no va ser tinguda en comp- 
te en aquell moment i per ampliar la majoria de les referències. 

Al capítol 1 es tracta una de les qüestions que al llarg dels 
números d'Ikària no deixa d'aparèixer mai: l'explicació del que 
passava a altres parts del planeta en això que anomenen anar- 
coindependentisme. En resum, ben poca cosa, però cal que si- 
tuem el llibre després de la «I Trobada Internacional de grups, 
col•lectius i organitzacions anarquistes i llibertàries que lluiten 
per l'alliberament nacional i social de les nacions oprimides», 
celebrada a Guasila (Sardenya) el desembre de 1985. En aquell 
moment, es notava una certa ebullició d'aquests grups i l'efec- 

te de la trobada és el que nodreix aquestes pàgines. Es parla de 
fins a trenta ponències presentades a la Trobada, una xifra que 
quedarà en moltes menys quan ells mateixos s'encarreguin d'or- 
ganitzar-ne la segona edició als Països Catalans. 

Els annexos que s'hi inclouen són textos referents a l'anar- 
coindependentisme més vinculat al Col•lectiu Icària i voltants, 
tots ells contemporanis del llibre. 

El col•lectiu Icària de Barcelona 

Però tornem al llibre que ens ocupa. Per entendre d'on surt 
Anarquisme i alliberament nacional cal que llegim Ikària: la 
Polla de Déu, la publicació del Col•lectiu Icària. En el número 
10 del fanzine, publicat al gener del 1986, ens expliquen que 
com a grup havien nascut al gener de 1980, a partir de gent 
que procedia del moviment d'estudiants i dels col•lectius lli- 
bertaris d'estudiants amb l'objectiu d'«iniciar un debat dins del 
moviment anarquista de Barcelona, plantejant l'alliberament 
nacional com un aspecte ineludible dins d'una formulació lli- 
bertària global». Per a aquesta finalitat, els membres d'Icària no 
renunciaven a formar part dels respectius col•lectius indivi- 
dualment, alhora que organitzaven el debat bàsicament sobre 
dos grans eixos: «varis debats interns que anaren configurant el 
llibre Anarquisme i alliberament nacional, que estaria definiti- 
vament acabat al 1983» i «la confecció d'octavetes amb vàries 
idees entorn del tema, repartides a actes molt concrets, l'inici 
de varis debats i conferències a instituts, universitats, ateneus 
llibertaris, sindicats i ràdios lliures, i col•laboracions d'articles a 
la premsa anarquista». 

A partir de l'hivern de 1982-83, baixa l'activitat del col•lec- 
tiu i es planteja una federació amb d'altres grups, cosa que im- 
plica que la feina deixa de situar-se en el terreny teòric i es 
passa a la pràctica com a col•lectiu. Es crea la Coordinadora 
Llibertària dels Països Catalans, que incloïa l'Assemblea 



Llibertària de l'Empordà, la del Maresme, la del Barcelonès i el 
Col•lectiu Llibertari de Vilaplana (al Baix Camp). A Barcelona, 
l'Assemblea Llibertària del Barcelonès és eminentment anar- 
coindependentista i inclou, a més del col•lectiu Icària, la FACC 
(Federació Anarcocomunista Catalana) i gent autònoma. Ni la 
coordinadora ni l'assemblea aconseguiran una vida gaire llarga 
i es dissoldran perquè entendran que l'ambició de les idees no 
es corresponia amb la realitat del dia a dia. 

Seguint el text del número 10 Ò! Ikària citat més amunt, 
sabem que a l'hivern de 1983-84 queda definitivament en- 
llestit l'estudi Anarquisme i alliberament nacional i «el col•lec- 
tiu Icària entra en un parèntesi en què si bé acorda la dissolu- 
ció com a grup, vol mantenir una certa continuïtat fins que el 
llibre surti publicat, per tal de poder-lo presentar i difondre 
convenientment». 

Es realitzen algunes accions, no gaires, amb gent d'altres 
grups, especialment amb Contracorrent (un grup d'iniciatives 
antiautoritàries que treballava sobretot en la qüestió de l'en- 
senyament), amb el qual existeix una bona identificació i 
col•laboració. De fet, a partir d'aleshores el grup passa a signar 
textos amb el nom d'Icària-Contracorrent. 

Es precisament l'acabament de la feina al voltant del llibre 
el que porta el Col•lectiu Icària, l'estiu de 1984, a continuar la 
seva tasca i a començar l'edició del fanzine Ikària, subtitulat La 
Polla de Déu. Es tracta d'una publicació fotocopiada, compa- 
ginada amb abundants il•lustracions que combina còmics, tex- 
tos teòrics, crítica de la realitat social del moment, informa- 
cions sobre lluites concretes i una voluntat clara de ser un 
fanzine des del títol de la portada — que està fet a mà i inclou 
una A encerclada, una bomba amb metxa, una estrella de cinc 
puntes i una destral, tot escrit descuradament, segurament 
amb un retolador — fins a l'interior, que recorre en moltes 
parts a l'estètica dels textos retallats i enganxats tan pròpia de 
l'estil punk. 

Al setembre de 1985 es tornarà amb força al projecte de 
l'Assemblea Llibertària del Barcelonès i s'hi treballarà com a 
col•lectiu. Ells mateixos, en aquesta etapa, es defineixen com 
«un grup d'afinitat anarkista, partidari de l'alliberament nacio- 
nal, en procés de redefinició i integrat a l'Assemblea Llibertària 
del Barcelonès», per la qual cosa hem d'entendre que 
l'Assemblea és un projecte que es creuen molt i que tenen pre- 
sent fins i tot en cada una de les portades del fanzine amb la 
frase «Adherida a l'Assemblea Llibertària del Barcelonès». 

A Ikària hi trobem abundant informació sobre mogudes 
d'estudiants de l'època, però també sobre antimilitarisme, un 
moviment que en aquell moment era centre de lluites diverses 
pel qüestionament del servei militar obligatori i de l'exèrcit en 
general que suposava l'objecció de consciència primer i la in- 
submissió després. Altres temes molt tractats seran l'oposició a 
l'olimpisme i la Barcelona del 92, així com al cinquè centena- 
ri de la invasió d'Amèrica. Alhora, però, també s'oposaven a la 
celebració del Mil•lenari de Catalunya organitzat per la Gene- 
ralitat de dalt, perquè entenien que aquesta independència que 
es commemorava l'únic que havia fet era crear una nova es- 
tructura estatal. 

Un número especialment significatiu va ser el 18, en què la 
secció «Amics del kòktel», que alguns cops funcionava com si 
fos un editorial i se situava a les primeres pàgines del fanzine, 
analitzava l'espanyolització efectiva de la premsa llibertària ca- 
talana del moment. S'hi analitzaven dinou publicacions i s'hi 
constatava que només un 24,3% dels continguts hi estaven re- 
dactats en català. L'article acabava dient que «la pràctica lin- 
güística de tants anarquistes ha de ser denunciada sense con- 
templacions, pel seu actiu paper en l'espanyolització (i en la 
francesització) dels països catalans». 

Respecte al moviment independentista català de l'època, tal 
com ens informen en el número 10 à' Ikària, «en els sis anys de 
trajectòria del col•lectiu s'han fet apropaments al sector més as- 



sembleari i socialment més combatiu, i fins i tot hi ha con- 
fluències individuals en organitzacions i moments concrets fets 
col•lectivament». No obstant això, després d'aquestes con- 
fluències, es produeix també bastant distanciament «per tenir 
diferents enfocs sempre», segons ells. Les seves reflexions són 
clares quan diuen: «En síntesi, quan es fa de la qüestió nacio- 
nal la principal raó política de ser, a part d'un constant perill 
d'interclassisme, s'acaba subordinant-hi qualsevol altra lluita, 
que sovint és acceptada d'una manera matisada (per exemple, 
es combaten aspectes de la repressió capitalista, però en tant 
que estrangers, no intrínsecament, assumint un model autori- 
tari de nou estat)». 

Malgrat això, la defensa davant la repressió no va tenir es- 
cletxes; així, al número 18 à' Ikària publicaven un còmic dels 
Comitès de Solidaritat amb els Patriotes Catalans a la contra- 
portada demanat la llibertat del líder de l'MDT Carles 
Castellanos, tancat i torturat acusat de dirigir Terra Lliure. De 
la mateixa manera, en el número 19 de novembre-desembre 
del 1988 s'hi incloïa un article amb el significatiu títol de 
«L'emadeté (algun) enrotlla», que s'acompanyava d'un text de 
l'MDT de Gràcia que portava per títol «Irredemptisme o re- 
volució», en què es defensava el caràcter eminentment revolu- 
cionari i social de l'independentisme. El número 20, publicat 
al maig-juny de 1989, expressava l'acostament i la participació 
d'alguns dels membres del col•lectiu a l'MDT, dins un article 
en què analitzaven les diferents organitzacions extraparlamen- 
tàries del moviment independentista. 

Al mateix número 19 ja esmentat, de final del 1988, Ikària 
anunciarà l'autodissolució de la Federació Anarcocomunista 
Catalana, un altre intent no reeixit de tirar endavant un movi- 
ment anarquista que no renunciés a l'alliberament nacional 
com a part dels alliberaments que calia aconseguir. 

La repressió els arribà el 9 de juliol del 1990, en forma d'a- 
temptat amb bomba incendiària a la que era la seva seu des de 

com a mínim el número 1 8 del fanzine, l'Ateneu Llibertari de 
Gràcia, als baixos del número 52 del carrer Perill. En el nú- 
mero 21, de desembre del 89-gener del 90, denunciaven la 
bomba com un cas del que ara s'anomenaria assetjament im- 
mobiliari, alhora que advertien que no marxarien del carrer 
Perill. L'Ateneu no en marxaria, però ells aviat deixarien anar 
els darrers comiats. 

Iniciatives de comiat 

Les darreres iniciatives del Col•lectiu Icària seran destacables. 
La primera són els dos primers i únics números d'Edicions La 
Polla de Déu. D'una banda l'extracte de la novel•la utopista 
Noves d'Enlloc de William Morris, amb la voluntat de recupe- 
rar aquest clàssic de l'utopisme, allunyat de la rigidesa d'altres 
models com els falansteris, i la seva proposta radical de «nou 
món», completament allunyat d'una reconstrucció del «vell 
món» que tant havien blasmat els d'Icària, com a bons fills del 
68. La segona publicació és el text de les actes i ponències de 
les Xerrades Internacionals Anarcoindependentistes, que ha- 
vien tingut lloc a la masia La Plana de Santa Maria d'Oló del 
6 al 8 de juliol de 1990, organitzades bàsicament per Icària. 
Les jornades necessitarien un petit estudi per elles mateixes, 
tant per la intenció com pels textos resultants, però ens con- 
formarem amb recordar que els dos eixos al voltant dels quals 
es van establir els debats van ser la defensa de la terra i el fet 
cultural diferencial, tot i que les temàtiques no estaven com- 
pletament tancades. Hi van presentar ponències el col•lectiu 
Icària, el col•lectiu basc Zirikatu, membres individuals d'Icària 
i un membre de la CGT de Barcelona. La mateixa publicació 
inclou l'autocrítica del col•lectiu per la poca participació acon- 
seguida, la confiança en l'espontaneisme i la poca preparació 
dels debats. Al final, els grups participants van ser Icària 
(Barcelona), Col•lectiu Ecologista Llibertari de CGT (Barce- 



lona), Zirikatu (Biscaia), Kenka (Guipúscoa) i Arabisen (Las 
Palmas de Gran Canària). 

La desaparició definitiva del col•lectiu es dóna amb la pu- 
blicació d'un número reduït de Xlkària en format d'A3 plegat 
que conté un pòster interior amb el lema «Independència total, 
anarquia sense límits», amb una sèrie de reflexions sobre els 
motius que els porten a dissoldre's a l'altra cara. En elles, els 
germans Dupont i Dupond, dos dels personatges que acom- 
panyen el Tintin d'Hergé, dibuixats un amb una A encerclada, 
un estel de cinc puntes i un llampec okupa a la solapa i l'altre 
amb una estelada i una falç i un martell, es repeteixen fins a la 
sacietat a cau d'orella que els d'Icària «s'han dissolt víctimes de 
les seves pròpies contradiccions». Portaven la ironia i el bon 
humor fins al final, fins al darrer text. 

Recerca Autònoma de València 

A la ciutat de València, al febrer de 1994, sortia el butlletí in- 
formatiu del grup Recerca Autònoma amb el mateix nom del 
col•lectiu, el segon projecte-realitat més destacat en la petita 
història d'això que anomenem anarcoindependentisme (un 
nom ben poc fàcil de fer anar). Aquest primer número incloïa 
a la portada dues persones cremant una bandera espanyola i el 
text «Kontra l'estat i el patriarcat... Terra i Llibertat». En aquest 
primer número es definien com «un col•lectiu d'afinitat global, 
entenent la globalitat com l'objectiu de modificar la realitat 
concreta que ens envolta: patriarcat, capitalisme, dependència. 
Dit d'una altra manera, la nostra acció es basa en la lluita an- 
ticapitalista, antipatriarcal i per la independència total (perso- 
nal i nacional)». Com a grup, en aquell moment tenien un 
programa a Ràdio Klara, l'emissora lliure i llibertària de la ca- 
pital de l'Horta. 

La revista Recerca Autònoma, en format d'A4 plegat, té un 
disseny més acurat que Ikària: la Polla de Déu, i compta amb de- 

talls interessants de remarcar, com un intent de reivindicar el 
pensament de Joan Fuster en alguns dels seus aforismes des del 
món llibertari; o la utilització de poemes de Vicent Andrés 
Estellés o de Maria-Mercè Marçal. La defensa de la unitat de la 
llengua catalana, com a conseqüència del procés de minorització 
tan accentuat que estava patint i continua patint al País Valencià, 
esdevé un dels trets referents de la publicació, alhora que des del 
nom fins al mateix logotip del grup hem de tenir clar que no es 
tracta d'un col•lectiu que es reivindiqui explícitament i única 
com a anarquista, sinó que inclou textos d'un camp ideològic 
més ampli que Ikària, per exemple. Un altre dels temes que es re- 
peteixen són les campanyes de suport als presos polítics bascos, 
amb textos del Comitè de Solidaritat amb Euskadi de València, 
i a les lluites d'alliberament nacional d'arreu del món. 

A Recerca Autònoma hi podem trobar escrits sobre la revo- 
lució cubana no necessàriament crítics, defenses del concepte 
de nacionalisme popular enfront de nacionalisme burgès amb 
una sèrie d'articles molt interessants signats per Francesc d'Ifach 
i els ressons del primer moviment antiglobalitzador, anticapi- 
talista però no necessàriament anarquista. Alhora, conté abun- 
dant material antipatriarcal, un tema que Ikària només havia 
tractat per damunt. Es tracta, doncs, d'una publicació hetero- 
doxa feta en un principi des del moviment anarquista però que 
amb cada número es va anar obrint a més corrents ideològics 
de l'esquerra radical. 

El col•lectiu editor, a partir del número 1 1 del butlletí, va 
ampliar la seva publicació amb la col•lecció Papers Insubmisos, 
el primer número de la qual va ser El vell ordre mundiaU un re- 
cull d'articles de Heinz Dieterich. 

D'altres fins ara 

A banda dels col•lectius comentats, caldria citar també el pro- 
jecte de la CNT dels Països Catalans, de la qual Anarquisme i 



alliberament nacional inclou la declaració de principis. Junta- 
ment amb la Federació Anarcocomunista Catalana seran les 
dues altres organitzacions amb una clara intenció nacional que 
existiran en aquests anys, tot i que amb una influència reduïda. 
En l'actualitat, l'aparició del col•lectiu Negres Tempestes ha 
esdevingut un nou referent en l'àmbit estricte dels qui se'n 
diuen, tot i que és més que evident que, com en moltes altres 
coses, n'hi ha més a fora que a dins. Es a dir, que Negres Tem- 
pestes és un col•lectiu que es diu anarcoindependentista i ho és, 
però a banda d'aquest hi ha molts altres grups, individualitats 
i campanyes que coincideixen en una defensa dels interessos 
col•lectius dintre de l'àmbit de l'alliberament nacional alhora 
que ho fan des d'una pràctica que jo no dubto a qualificar de 
llibertària. Negres Tempestes publica la revista La Rosa dels 
Vents i des de la vila de Sants és, ara mateix, el col•lectiu més 
destacat entre els pocs que s'autodenominen anarcoindepen- 
dentistes als Països Catalans. 

D'on venim? 

Aquesta realitat que ens trobem dia a dia ens pot portar a la ne- 
cessitat de veure d'on venim, de voler saber si les nostres pràc- 
tiques són noves en aquests terrenys o si tenim avis, besavis i 
tota la pesca. I els tenim, però pocs els estudien i encara menys 
els coneixen. 

A banda Ò! Anarquisme i alliberament nacional, hi ha hagut 
i hi ha multitud d'experiències llibertàries, anarquistes, inde- 
pendentistes o catalanistes que ens han precedit, a voltes frag- 
mentàries, altres de començament a final. 

Fent una ullada ràpida a noms de publicacions o persones 
que han fet aportacions abans o després a les idees entortolli- 
gades que porten a l'anarcoindependentisme, caldria parlar, es- 
tudiar, llegir i rellegir Josep Llunas, La Tramuntana, Eudald 
Canibell, Cels Gomis, la gent de La Acadèmia, Emili Guanya- 

bens, Mas Gomery, Felip Cortiella, Lo Chornaler, Jaume Bro- 
ssa, el vitalisme i r«adéu Espanya» de Maragall, Pere Coromi- 
nes, En Titella, Progrés, Joan Ferrer, el modernisme vitalista i 
regeneracionista, el Noi del Sucre, Joan Peiró, les relacions 
entre García Oliver i Macià, Foc Nou, Terra Lliure, Joan P. 
Fàbregues, Catalunya, els articles de Joan Montseny a Foment, 
L'Avenir, Serra Estruch, articles de Gabriel Alomar, Recerca 
Autònoma, Eskenapelat, el pensament de Ramon Claret, la psi- 
codèlia barcelonina dels 70, l'Olla, el MIL, Ramon Barnils i la 
seva Soli, algunes CGT, algunes CNT, els Gnomos de Ma- 
llorca, Lkària, la Federació Anarcocomunista Catalana, Soro- 
lla't. La Lletra A, L'Honor del Pork, Visca la Terra!, La Cam- 
pana de l'Empordà, Els Penúltims de Ràdio Varsòvia, Alternativa 
Llibertària, la CNT dels Països Catalans, una part de Joan 
Fuster, una part de Joan Francesc Mira, una part de l'MDT, 
una part d' Alternativa Verda, una part de la Crida, El Vitet, 
Ricard de Vargas-Golarons, Negres Tempestes, La Rosa dels 
Vents, etc, i multitud de projectes, persones i realitats que 
s'amplien exponencialment si ens atrevim a treure'ns les lle- 
ganyes i mirar el passat llunyà, recent o ara mateix sense por, 
sense dogmes d'avui ni grans discursos excomunicadors d'ahir. 
A voltes i rodolons i sense voluntat de fer categoria de l'anèc- 
dota, però sense negar tampoc parts que hi són. Molts no són 
estrictament anarcoindependentistes, ni independentistes, ni 
anarquistes... i en algun cas fins i tot a algú se li pot escapar un 
somriure en llegir aquesta llista. 

Jo continuo pensant que hi ha un fil roig (o negre en aquest 
cas) possible, minoritari i a voltes finíssim però en alguns mo- 
ments determinant en el nostre passat recent o ara mateix, que 
si el visualitzem ens ajudarà enormement a entendre que no 
som una anomalia de la història sinó una part d'ella. De la his- 
tòria i del fiítur... i això és el que més els amoïna. 



Els canvis 

El moviment llibertari i el moviment independentista han can- 
viat tant que si algú que va estar actiu als vuitanta s'hagués 
adormit aleshores i hagués despertat just ara no entendria res, 
o potser sí, vés a saber. En tot cas, els canvis donarien ells sols 
per a un nou llibre que no és aquest, així que ens centrarem en 
uns pocs dels que s'han produït. 

D'una banda, el món del treball, al qual els autors del llibre 
menyspreaven profiíndament tal com toca, ha deixat de ser el 
centre de la construcció de la identitat col•lectiva definitiva- 
ment; la identitat «obrera» s'ha dissolt, comparteix centralitat 
o fins i tot ha estat desplaçada en molts casos d'aquest centre 
identitari. Existeixen anarcosindicats però no tenen ni de bon 
tros la incidència d'aleshores. La CNT ha passat a ser una 
opció minoritària numèricament, tot i que continua com a re- 
ferent de molts joves lluitadors, i la CGT (conseqüència en 
part del que als vuitanta va ser la CNT de Catalunya i la 
Confederació Catalana de Treballadors, però amb aportacions 
de tota mena inclosa la marxista i la independentista) és ara el 
tercer sindicat als Països Catalans, però amb quatre estructures 
autonòmiques diferents, totes confederades en una organitza- 
ció que des de baix reprodueix el marc estatal. 

Els moviments socials sectorials sense voluntat de ser generals 
han esdevingut els veritables protagonistes de les lluites socials 
als Països Catalans i arreu del món capitalista. I aquí, del movi- 
ment d'insubmissió al d'okupacions, del d'alliberament de la 
dona al sorgiment de noves subjectivitats crítiques que es cons- 
trueixen en moltes ocasions al voltant de campanyes, algunes es- 
pecialment exitoses, com la del «no a la guerra», «contra l'Europa 
del capital» o els molt diversos «Salvem», de caire ecologista i de 
defensa del territori, que s'han estès arreu dels Països Catalans. 

En els darrers anys s'han produït diversos debats públics al 
voltant de l'anarquisme i l'alliberament nacional. Així, publi- 

cacions com Polèmica, Libre Pensamiento, La Lletra A i Estel 
Negre hi han dedicat números especials, alguns cops amb títols 
no tan explícits com el del llibre objecte d'aquest article, però 
amb un bon nombre de textos sobre el tema. Així mateix, el 
debat és viu a portals d' internet com Lndymedia Barcelona o A 
las Barricadas cada cop que es proposa, i l'independentisme i 
l'anarquisme comparteixen espai en multitud de llocs més, 
com els webs LCaosenlared, La Haine, etc. 

Entre les referències que cal no oblidar hi ha les jornades 
organitzades a Lleida 1' 1 1 de maig de l'any 2002 per la CGT 
de Ponent sota el títol «Anarquisme i qüestió nacional», que se- 
gons els organitzadors intentaven assolir els objectius d'intro- 
duir el debat sobre la qüestió nacional al sindicat, recuperar 
una sèrie d'idees i personatges de la tradició llibertària que de- 
fensaven les llibertats dels pobles com quelcom d'inherent a la 
resta de llibertats personals i col•lectives, i «trencar aquell fals 
antagonisme entre anarquisme i nacionalisme». En aquest sen- 
tit són interessants els manifestos que la CGT de Catalunya ha 
fet en els darrers anys l'Il de setembre per plantejar un camí 
diferent en aquest àmbit de coses, o la participació de la con- 
federació del País Valencià a les manifestacions del 25 d'abril a 
València, així com la proposta del sindicat del Principat, apro- 
vada en congrés, d'intentar fondre les revistes de parla catalana 
del País Valencià i el Principat en una sola publicació que 
també fos de les Balears. 

Alhora, crec que obren nous camins per a les idees, si par- 
lem amb una perspectiva oberta no reduccionista, textos com 
el que va escriure Joan Francesc Mira a Critica de la nació pura 
o més recentment els llibres Nosaltres exvalencians (en una part) 
i Planeta Franja. El dos darrers són dues crítiques al catalanis- 
me més centralista i principatí nascudes des de sectors i grups 
de gent que inclouen en les seves files persones procedents en 
alguna mesura de la nebulosa llibertària. Són aclaridors alguns 
dels raonaments que utilitzen, per propers, quan justifiquen les 



seves idees sobre les relacions del País Valencià amb el Principat 
o la visió des de la Franja de Ponent. 

Acabo 

Al llarg d'aquest text m'he dedicat a fer una passejada ràpida i 
no aprofundida, per qüestions d'espai, per això que alguns han 
anomenat l'anarcoindependentisme, un nom que és tan es- 
trany com el que conté. Potser us sonaria millor «anarquisme 
català» o «anarquisme catalanista», «independentisme lliberta- 
ri» o «?». No ens posarem ara en qüestions de noms, però sí que 
reincidirem en algunes de les idees que em semblen centrals en 
el que he dit. 

Existeix un petit fil roig que va de 1868 a l'actualitat en què 
l'anarquisme català, el que es dóna als Països Catalans, ha tingut 
algun tipus de consideració positiva per l'alliberament nacional, 
tot i que aquesta ha estat sempre una actitud minoritària. En 
aquest temps, una porció molt minoritària del moviment catala- 
nista s'ha dotat d'eines, formes de lluita i maneres de fer no au- 
toritàries. El llibre Anarquisme i alliberament nacional, publicat 
ara fa vint anys, va ser la primera reflexió sobre aquestes rela- 
cions, confluències, infeccions i desencontres. Naixia de la crisi 
del moviment anarquista, sobretot de la seva organització prin- 
cipal, la CNT, però es va enriquir amb l'anarquisme producte de 
maig del 68. El llibre proposava un model teòric anarquista he- 
terodox, renovador, innovador i que acceptava el canvi com a 
norma de funcionament. Malgrat la potència del discurs que 
contenia, les seves conseqüències en l'àmbit dels moviments, 
tant llibertari com independentista, van ser més aviat escasses. 
Tot i així, es constata que avui dia molts dels seus plantejaments 
han estat assumits i l'heterodòxia de la barreja ha esdevingut 
norma comuna dels moviments socials. 

Ara bé, malgrat el que pensen i diuen alguns defensors de 
l'estatisme constituït, les nacions que no tenen estat continuen 

existint, malgrat els dogmes fins i tot dels qui es diuen anti- 
dogmàtics. I la llibertat no té res a veure amb l'estat, ni tan sols 
amb l'hipotètic estat socialista dels Països Catalans. Així que, 
malgrat els vint anys. Anarquisme i alliberament nacional con- 
tinua sent un bon fonament, un cop feta la crítica pertinent i 
l'adequació històrica, per construir-hi al damunt. I la casa està 
en bona part per fer... o potser en tenim ja un bon tros i no la 
volem veure. En tot cas, tenim plànols que hem de conèixer 
amb molt més de detall... per acabar saltant-nos-els i avançar 
amb els salts. 

Jordi Martí Font (jordimartif69@mesvilaweb.cat) 

